
/Pers. A/
E-pasts: /elektroniskā pasta adrese/

Maksātnespējas procesa administratorei
/Administrators/
Paziņošanai e-adresē

Par /pers. A/ sūdzību un tās papildinājumiem par maksātnespējas procesa administratores /Administrators/ rīcību /SIA "Nosaukums A"/ maksātnespējas procesā

[bookmark: _Hlk19704423][bookmark: _Hlk535490248][bookmark: _Hlk133491060][bookmark: _Hlk83124885][bookmark: _Hlk104991128][bookmark: _Hlk147244906][bookmark: _Hlk160431432]Maksātnespējas kontroles dienestā 2026. gada 23. februārī saņemta /pers. A/[footnoteRef:1] (turpmāk – Iesniedzējs) 2026. gada 20. februāra sūdzība (turpmāk – Sūdzība) par maksātnespējas procesa administratores /Administrators/, /amata apliecības numurs/, (turpmāk – Administratore) rīcību /SIA "Nosaukums A"/, /reģistrācijas numurs/, (turpmāk – Parādnieks) maksātnespējas procesā. Savukārt 2026. gada 19. martā Maksātnespējas kontroles dienestā saņemti Sūdzības 2026. gada 19. marta papildinājumi (turpmāk – Sūdzības papildinājumi). [1:  Parādnieka prezidents ar tiesībām pārstāvēt atsevišķi no 1999. gada 12. oktobra līdz 2000. gada 1. decembrim un Parādnieka dalībnieks no 1997. gada 19. septembra līdz 2004. gada 5. februārim (Maksātnespējas kontroles dienesta piezīme).] 

Izskatot Maksātnespējas kontroles dienesta rīcībā esošo informāciju par Parādnieka maksātnespējas procesa gaitu, konstatēts turpmāk minētais.
[1] Ar /tiesas nosaukums/ /datums/ spriedumu lietā /lietas numurs/ pasludināts Parādnieka maksātnespējas process un par maksātnespējas procesa administratoru iecelta Administratore.
Ieraksts par Parādnieka maksātnespējas procesa pasludināšanu maksātnespējas reģistrā izdarīts /datums/.
[2] Sūdzībā norādīts turpmāk minētais.
[2.1] Iesniedzējs ir Parādnieka kreditors, ko apliecina Parādnieka kreditoru prasījumu reģistrs. Kreditoru prasījumu reģistrā Iesniedzēja kreditora prasījums norādīts kā neatzīts un par tā pamatotību turpinās tiesvedība civillietā /lietas numurs/[footnoteRef:2] (turpmāk – Tiesvedība par uzņēmuma pāreju). Civillieta sākotnēji celta par iespējamu uzņēmuma pāreju no Parādnieka uz /SIA "Nosaukums B"/ (turpmāk – Uzņēmums), lūdzot piedzīt parādu Iesniedzēja kreditora prasījuma apmierināšanai no Uzņēmuma. Vēlāk prasība tika grozīta, lai tiesvedības ietvaros papildus tiktu vērtēta Administratores neatzītā Iesniedzēja kreditora prasījuma pamatotība. [2:  Tiesas sēdē /datums/ izziņots pārtraukums, nākamā tiesas sēde nozīmēta /datums/. Ziņas pieejamas: /saite uz linku/ (Maksātnespējas kontroles dienesta piezīme).] 

[2.2] Iesniedzējs jau iepriekš Maksātnespējas kontroles dienestā iesniedza sūdzības par Administratores rīcību Parādnieka maksātnespējas procesā. Tās izskatot, Maksātnespējas kontroles dienests 2024. gada 2. aprīlī pieņēma lēmumu /numurs/ (turpmāk – Lēmums).
[2.3] Izvērtējot Lēmumā ietvertos apsvērumus, kā arī aktuālo situāciju Parādnieka maksātnespējas procesā, Iesniedzējs konstatē, ka virkne Lēmumā norādīto Administratores plānoto darbību līdz šim nav īstenotas. Turklāt maksātnespējas procesa gaitā ir radušies arī jauni apstākļi, kas Iesniedzēja ieskatā pamato atkārtotu vēršanos Maksātnespējas kontroles dienestā.
Sūdzības mērķis ir vērst Maksātnespējas kontroles dienesta uzmanību:
1) uz Lēmumā norādītajām, bet līdz šim neīstenotajām Administratores darbībām;
2) uz jauniem apstākļiem un Administratores rīcību maksātnespējas procesā;
3) uz nepieciešamību izvērtēt Administratores rīcības atbilstību Maksātnespējas likuma normām un maksātnespējas procesa principiem.
[2.4] Iesniedzējs Sūdzībā izklāsta iepriekš Lēmumā norādītās, bet neīstenotās Administratores darbības.
[2.4.1] Par prasību saistībā ar iespējamu uzņēmuma pāreju norādīts turpmākais.
Maksātnespējas kontroles dienests Lēmumā, atsaucoties uz Administratores sniegtajiem paskaidrojumiem, norādīts, ka Administratore klātienē apliecinājusi nodomu celt atsevišķu prasību par iespējamu uzņēmuma pāreju un lūgt apvienot attiecīgās tiesvedības.
Tāpat Lēmumā norādīts, ka Administratores ieskatā Parādnieka un saistītā uzņēmuma /SIA "Nosaukums B"/ savstarpējo darījumu kopums, tostarp atsavinātie nekustamie īpašumi, atsavinātā kustamā manta un pārņemtie darbinieki, liecina par iespējamu patstāvīgas uzņēmuma daļas pāreju no Parādnieka uz /SIA "Nosaukums B"/. Ievērojot iepriekš norādīto, jautājums par iespējamas uzņēmuma pārejas konstatēšanu ir nododams un tiks nodots izvērtēšanai tiesā.
Iesniedzēja rīcībā nav informācijas, ka Administratore līdz Sūdzības sagatavošanas brīdim būtu cēlusi minēto prasību vai citādi būtu nodrošinājusi Lēmumā norādītā jautājuma nodošanu izvērtēšanai tiesā.
Vienlaikus Iesniedzējs vērš uzmanību uz to, ka arī Tiesvedībā par uzņēmuma pāreju, kas ierosināta, pamatojoties uz Iesniedzēja celtu prasību, un kuras ietvaros tiek izskatīts jautājums par iespējamu uzņēmuma pāreju no Parādnieka uz Uzņēmumu, Administratore nav ieņēmusi aktīvu procesuālo pozīciju, kas būtu vērsta uz uzņēmuma pārejas jautājuma vispusīgu un objektīvu izvērtēšanu.
No Tiesvedības par uzņēmuma pāreju materiāliem Iesniedzējs secina, ka Administratore:
1) nav sniegusi patstāvīgu juridisku vērtējumu par uzņēmuma pārejas esamību;
2) nav paudusi argumentētu viedokli par prasītāja norādītajiem uzņēmuma pārejas faktiskajiem apstākļiem;
3) faktiski aprobežojusies ar atsaukšanos uz Administratores ieskatā nepamatotu Iesniedzēja kreditora prasījumu;
4) aprobežojas ar Iesniedzēja prasījuma apstrīdēšanu, koncentrējoties tikai uz tā nepamatotības argumentāciju. Vienlaikus faktiski netiek aizstāvēts un analizēts jautājums par uzņēmuma pārejas esamību, neskatoties uz to, ka Administratorei salīdzinājumā ar Iesniedzēju ir ievērojami plašākas iespējas piekļūt būtiskai informācijai un dokumentiem, kas varētu būt nozīmīgi prasījuma par uzņēmuma pāreju pamatotības izvērtēšanai un pierādīšanai.
Iesniedzēja ieskatā šāda pieeja nav savienojama ar Maksātnespējas likuma 26. pantā nostiprināto administratora pienākumu rīkoties visu kreditoru kopuma interesēs. Jautājums par iespējamu uzņēmuma pāreju ir patstāvīgs tiesību jautājums, kura izvērtējums nav atkarīgs tikai no viena kreditora prasījuma atzīšanas vai neatzīšanas.
Turklāt Lēmumā ir norādes uz Administratores norādītajiem apstākļiem, kas varētu liecināt par iespējamu uzņēmuma pāreju, tādējādi atzīstot šī jautājuma juridisko relevanci maksātnespējas procesā.
Iesniedzējs vērš uzmanību, ka gadījumā, ja Tiesvedībā par uzņēmuma pāreju tiesa atzīs Iesniedzēja prasījumu par pamatotu, var izveidoties situācija, ka Administratore tiesvedības ietvaros faktiski nebūs nodrošinājusi Parādnieka un kreditoru kopuma interešu aizsardzību jautājumā par iespējamu uzņēmuma pāreju.
Papildus Iesniedzējs norāda, ka Tiesvedībā par uzņēmuma pāreju Administratore ir ieņēmusi procesuālo pozīciju, saskaņā ar kuru Iesniedzēja prasījums tiek kvalificēts kā komercdarījums un attiecīgi tam tiek piemērots Komerclikuma 406. pantā noteiktais trīs gadu noilguma termiņš.
Savukārt Iesniedzēja iesniegtajā apelācijas sūdzībā[footnoteRef:3] ir detalizēti norādīti juridiski argumenti, ka attiecīgais prasījums pēc savas juridiskās dabas nav kvalificējams kā komerctiesiskas dabas prasījums, tostarp uzsverot, ka: [3:  Pamatota ar judikatūru, atziņām no Augstākās tiesas Senāta tiesu prakses apkopojuma "Noilguma un prekluzīvie termiņi. Senāta judikatūras atziņas (2002-2020)" un juridisko literatūru.] 

1) prasītājs nav komersants;
2) Komerclikuma normu piemērošana nekomersanta prasījumam nav automātiska;
3) darījuma atzīšanai par komercdarījumu nepieciešams konstatēt Komerclikuma 388. pantā noteiktās pazīmes;
4) pirmās instances tiesa nav veikusi šādu izvērtējumu.
Arī Administratorei ir zināms, ka darījums, ar kuru pamatots Iesniedzēja prasījums:
1) nav ticis iegrāmatots Parādnieka grāmatvedībā;
2) nav atspoguļots nodokļu uzskaitē;
3) nav radījis komercdarbībai raksturīgās tiesiskās sekas.
Minētais ir būtiski apstākļi darījuma juridiskās dabas izvērtēšanā, lai secinātu, ka pušu starpā noslēgtais darījums nav komercdarījums.
Iesniedzēja ieskatā Administratores konsekventa un kategoriska atsaukšanās uz komerctiesisko noilgumu un vienlaikus atturēšanās sniegt patstāvīgu juridisku vērtējumu par darījuma raksturu rada pamatotas šaubas par Administratores procesuālās pozīcijas objektivitāti.
Iesniedzēja šaubās par Administratores procesuālās pozīcijas objektivitāti pastiprina apstāklis, ka jautājumos, kas skar /pers. B/ (turpmāk – 1. Parādnieka pārstāvis)[footnoteRef:4] Administratores rīcībā nav saskatāma konsekventa un kritiska pieeja iespējamu pārkāpumu un atbildības izvērtēšanā. [4:  Uzņēmuma valdes loceklis un patiesā labuma guvējs. Parādnieka pārstāvis bija Parādnieka valdes loceklis laikā, kad Iesniedzēja ieskatā notika uzņēmuma pāreja un tika atsavināta Parādnieka manta par labu Uzņēmumam vai ar viņu saistītām sabiedrībām.] 

Piemēram, Iesniedzēja ieskatā Administratore līdz Sūdzības sagatavošanas brīdim nav veikusi vispusīgu izvērtējumu par 1. Parādnieka pārstāvja kā Parādnieka bijušās amatpersonas iespējamo atbildību, tostarp saistībā ar Parādnieka dokumentu nenodošanas vai nepilnīgas nodošanas jautājumiem. Tāpat Iesniedzēja rīcībā esošā informācija liecina, ka Administratore ir paudusi nodomu slēgt izlīgumu tiesvedībā, kurā no 1. Parādnieka pārstāvja tiek piedzīti zaudējumi, neraugoties uz apstākļiem, kas varētu liecināt par prasības apmierināšanas perspektīvām.
Minētie apstākļi Sūdzībā turpmāk tiks detalizētāk izvērtēti, taču to kopums Iesniedzēja ieskatā rada pamatotas šaubas par Administratores procesuālās rīcības objektivitāti.
Papildus Iesniedzējs uzsver, ka Administratores procesuālā pozīcija Tiesvedībā par uzņēmuma pāreju vājina Iesniedzēja prasījuma juridisko aizsardzību un vienlaikus netieši ietekmē arī uzņēmuma pārejas jautājuma izvērtējumu.
Administratores procesuālā rīcība konkrētās lietas apstākļos nevar būt balstīta vienīgi uz subjektīvu vērtējumu par kreditora prasījuma nepamatotību, ja vienlaikus:
1) norit Tiesvedība par uzņēmuma pāreju;
2) Lēmumā ir fiksēta Administratores pozīcija par iespējamu uzņēmuma pāreju;
3) lietā ir iesniegti pierādījumi un argumenti par uzņēmuma pārejas pazīmēm.
Šādos apstākļos Administratores pasīva procesuālā rīcība un aktīvas pozīcijas neieņemšana rada risku, ka Parādnieka un kreditoru kopuma intereses netiek pienācīgi aizsargātas.
Tā kā jautājums par iespējamu uzņēmuma pāreju var būtiski ietekmēt visu kreditoru mantisko interešu aizsardzību, Iesniedzējs lūdz Maksātnespējas kontroles dienestam izvērtēt:
1) vai Administratore ir veikusi Lēmumā norādītās darbības;
2) vai Administratores rīcība Tiesvedībā par uzņēmuma pāreju atbilst administratora pienākumam aktīvi aizsargāt Parādnieka un kreditoru kopuma intereses;
3) ja Administratore nav veikusi Lēmumā minētās darbības, vai šāda rīcība (bezdarbība) atbilst Maksātnespējas likuma prasībām, tostarp 26. pantā noteiktajam administratora pienākumam nodrošināt efektīvu maksātnespējas procesa norisi.
[2.4.2] Par Iesniedzēja 2023. gada 1. augustā iesniegto pieprasījuma (turpmāk – Pieprasījums) izvērtējumu Sūdzībā norādīts turpmākais.
Iesniedzējs 2023. gada 1. augustā Administratorei iesniedza Pieprasījumu par Parādnieka pārvaldes institūciju rīcības izvērtējumu, vēršanos tiesībaizsardzības institūcijās un prasību celšanu par Parādniekam nodarīto zaudējumu atlīdzināšanu.
Pieprasījumā Administratore tika aicināta izvērtēt virkni būtisku apstākļu, tostarp:
1) Parādnieka mantas atsavināšanas darījumus ar Uzņēmumu;
2) iespējamu Parādnieka amatpersonu atbildību saskaņā ar Komerclikuma 169. pantu;
3) iespējamu prasības celšanu saskaņā ar Maksātnespējas likuma 72.¹ pantu;
4) iespējamu Parādnieka novešanu līdz maksātnespējai;
5) iespējamiem normatīvo aktu pārkāpumiem, tostarp saistībā ar Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma (turpmāk – Novēršanas likums) un sankciju regulējumu.
Lēmumā, izvērtējot sūdzībā norādītos argumentus, konstatēts, ka Administratore norādījusi uz nepieciešamību turpināt Pieprasījumā minēto darījumu un apstākļu izvērtēšanu.
Vienlaikus Lēmumā norādīts: Administratore informēja Iesniedzēju, ka pēc pilnvērtīgas pieprasījumā norādīto darījumu izvērtēšanas pabeigšanas Administratore Maksātnespējas likumā noteiktajā kārtībā iepazīstinās visus kreditorus ar veikto izvērtējumu par iespējām atgūt Maksātnespējas likuma 93. pantā norādīto mantu.
Iesniedzēja rīcībā nav informācijas, ka kreditori līdz Sūdzības sagatavošanas brīdim būtu iepazīstināti ar minētā izvērtējuma rezultātiem, kā arī nav saņemta informācija par:
1) izvērtēšanas pabeigšanu;
2) pieņemtiem lēmumiem;
3) prasību celšanu vai atteikšanos tās celt;
4) vēršanos tiesībaizsardzības institūcijās.
Tā kā Pieprasījumā tika norādīti apstākļi, kas var būtiski ietekmēt Parādnieka mantas atgūšanas iespējas un kreditoru prasījumu apmierināšanu, Iesniedzēja ieskatā kreditoru neinformēšana par izvērtējuma rezultātiem nav savienojama ar Maksātnespējas likuma 6. pantā nostiprināto atklātības principu, administratora pienākumu nodrošināt caurskatāmu procesa norisi un sniegt kreditoriem ziņas par jautājumiem, kuriem ir nozīme juridiskās personas maksātnespējas procesa norisē.
Iesniedzējs lūdz Maksātnespējas kontroles dienestam izvērtēt:
1) vai Administratore ir pabeigusi Pieprasījumā minēto darījumu izvērtēšanu;
2) vai kreditori ir pienācīgi informēti par izvērtējuma rezultātiem;
3) ja izvērtējums ir pabeigts, kādi lēmumi ir pieņemti;
4) ja izvērtējums nav pabeigts, kādi objektīvi apstākļi to kavē.
[2.4.3] Par ārvalstu darījumu izvērtējumu Sūdzībā norādīts turpmākais.
Lēmumā norādīts, ka Parādnieka darījumi ar ārvalstu uzņēmumiem, kas noslēgti pirms aizdomu perioda, vēl tiek izvērtēti.
Iesniedzējs vērš uzmanību, ka jau iepriekš iesniegtajos sūdzības papildinājumos tika lūgts pievērst uzmanību Parādnieka darījumiem ar ārvalstīs reģistrētiem uzņēmumiem un to iespējamai ietekmei uz Parādnieka mantisko stāvokli.
No Parādnieka pievienotās vērtības nodokļa (turpmāk – PVN) deklarācijām izriet, ka laikā no 2016. gada līdz 2017. gadam Parādnieka apgrozījumu būtiski veidoja darījumi ar vairākiem ārvalstīs reģistrētiem uzņēmumiem, kuru kopējā darījumu summa sasniedza vairākus desmitus miljonu eiro.
Vienlaikus no PVN deklarāciju datiem secināms, ka pēc minēto darījumu pabeigšanas Parādnieka apgrozījums strauji samazinājās. Savukārt Parādnieks pakāpeniski pārtrauca savu saimniecisko darbību. Turklāt būtiski, ka minētie apstākļi sakrita ar laiku, kad norisinājās tiesvedība par Iesniedzēja prasījuma tiesībām pret Parādnieku civillietā /lietas numurs/ (turpmāk – Tiesvedība par līgumu), radot pamatotas bažas par Parādnieka mantas un finanšu plūsmas iespējamu pārstrukturēšanu vai aktīvu samazināšanu.
Iesniedzējs papildus norāda, ka Tiesvedības par līgumu rezultātā tika noraidīta Parādnieka prasība par līguma, ar kuru šobrīd pamatots arī Iesniedzēja prasījums Parādnieka maksātnespējas procesa lietā, atzīšanu par spēkā neesošu. 
Iesniedzējs vērš uzmanību, ka Parādnieka saimnieciskās darbības pārtraukšana un būtisku aktīvu nodošana Uzņēmumam notika pēc perioda, kurā Parādnieka darbība PVN deklarācijās tika atspoguļota kā finansiāli intensīva un ar ievērojamu apgrozījumu.
Minēto apstākļu kopums objektīvi pamato nepieciešamību vispusīgi izvērtēt ārvalstu darījumu ekonomisko būtību, darījumu ietekmi uz Parādnieka mantisko stāvokli, kā arī to iespējamo saistību ar Parādnieka saimnieciskās darbības izbeigšanu.
Iesniedzējs apzinās, ka normatīvais regulējums ierobežo administratora iespējas informēt kreditorus par vēršanos tiesībaizsardzības institūcijās saistībā ar iespējamiem Novēršanas likuma vai sankciju pārkāpumiem. Vienlaikus Iesniedzēja ieskatā kreditoru interesēm būtiski ir konstatēt, vai Administratore vispār ir veikusi normatīvajos aktos paredzētās darbības attiecīgo risku izvērtēšanai un nepieciešamības gadījumā – informācijas nodošanai kompetentajām iestādēm.
Kreditoru interesēm būtiska ir informācija par to, vai Lēmumā norādītais ārvalstu darījumu izvērtējums kopumā ir veikts un pabeigts un kādi vispārīgi secinājumi šī izvērtējuma rezultātā izdarīti.
Ņemot vērā, ka pati Administratore iepriekš apliecināja, ka turpina Parādnieka darījumu ar ārvalstu uzņēmumiem izvērtēšanu, Iesniedzēja rīcībā nav informācijas, ka Administratore būtu informējusi kreditorus par Lēmumā minētā izvērtējuma rezultātiem vai tā pabeigšanu.
Iesniedzējs lūdz Maksātnespējas kontroles dienestam izvērtēt, vai:
1) Administratore ir pabeigusi Lēmumā minēto ārvalstu darījumu izvērtēšanu;
2) izvērtējuma rezultāti ir dokumentēti;
3) izvērtējuma ietvaros ir analizēta darījumu ietekme uz Parādnieka mantisko stāvokli;
4) Administratore ir veikusi normatīvajos aktos paredzētās darbības iespējamo risku gadījumā;
5) kreditori ir pienācīgi informēti par izvērtējuma rezultātiem tādā apjomā, kāds ir pieļaujams normatīvā regulējuma ietvaros.
[2.4.4] Par siltuma izmantošanas izvērtējumu Sūdzībā norādīts turpmākais.
Sākotnējā sūdzībā Maksātnespējas kontroles dienestam Iesniedzējs norādīja, ka bez ievērības nevar atstāt faktu, ka Uzņēmuma pamatdarbības veids ir alus ražošana. Turklāt nav šaubu, ka alus ražošanai ievērojamai izdevumu daļai vajadzētu būt izdevumiem par saņemtiem energoresursiem (elektrība, apkure utt.).
Vienlaikus no Uzņēmuma PVN deklarācijām (par 2020. gadu un 2021. gadu)[footnoteRef:5] var secināt, ka Uzņēmumam nav bijuši šādi izdevumi (deklarācijās nav uzrādīti šādi piegādātāji). [5:  Iesniedzēja sākotnējās sūdzības papildinājumu sākumā norādītās Tiesvedības par uzņēmuma pāreju ietvaros nonākušas gan Iesniedzēja, gan Administratores rīcībā.] 

Turklāt arī pirms šo deklarāciju iegūšanas Administratore no Parādnieka grāmatvedības dokumentiem visdrīzāk varēja pārliecināties par to, ka Parādnieks ilgstoši ir veicis maksājumus par energoresursiem, kas faktiski tika piegādāti arī Uzņēmumam tā ražošanas procesa nodrošināšanai. Turklāt šādi maksājumi energoresursu piegādātājiem tika turpināti arī pēc tam, kad pats Parādnieks jau faktiski bija pārtraucis veikt savu pamatdarbību.
Iesniedzēja rīcībā nav informācija arī par to, vai Administratore ir veikusi izvērtējumu:
1) šādu izdevumu pamatotībai;
2) noslēgtajiem darījumiem;
3) attiecīgai valdes rīcībai;
4) iespējai vērsties pret Uzņēmumu Parādnieka mantisko interešu aizsardzībai.
Saistībā ar minēto Lēmumā norādīts, ka Administratore vēl vērtē apstākļus par iespējamu Parādnieka saražotā siltuma izmantošanu Uzņēmuma vajadzībām, par to nenorēķinoties. Lēmumā arī norādīts, ka minēto apstākļu konstatēšana varētu liecināt par Parādnieka amatpersonu iespējamu nesaimniecisku rīcību.
Iesniedzēja rīcībā nav informācija, ka Administratore būtu informējusi kreditorus par:
1) iepriekš minētā izvērtējuma pabeigšanu;
2) izvērtējuma rezultātiem;
3) konstatētajiem faktiskajiem apstākļiem;
4) pieņemtajiem lēmumiem saistībā ar iespējamu zaudējumu atgūšanu.
Tā kā jautājums par Parādnieka resursu iespējamu izmantošanu citas personas interesēs bez atbilstoša norēķina var būtiski ietekmēt Parādnieka mantas sastāvu un kreditoru prasījumu apmierināšanas iespējas, Iesniedzēja ieskatā minētais jautājums ir uzskatāms par būtisku maksātnespējas procesa ietvaros.
Kreditoru neinformēšana par Lēmumā norādītā izvērtējuma rezultātiem, kā arī informācijas trūkums par minētā izvērtējuma faktisku veikšanu vai pabeigšanu, var nebūt savienojama ar Maksātnespējas likuma 6. pantā nostiprināto atklātības principu un var radīt šaubas par administratora pienākumu pienācīgu izpildi, tostarp attiecībā uz Parādnieka mantas atgūšanai nepieciešamo darbību veikšanu kreditoru kopuma interesēs.
Iesniedzējs lūdz Maksātnespējas kontroles dienestam izvērtēt:
1) vai Administratore ir veikusi un pabeigusi Lēmumā minēto izvērtējumu;
2) kādi secinājumi izdarīti attiecībā uz Parādnieka saražotā siltuma izmantošanu;
3) vai konstatēti apstākļi, kas varētu liecināt par Parādniekam nodarītiem zaudējumiem;
4) vai Administratore ir veikusi darbības iespējamo zaudējumu atgūšanai;
5) vai kreditori ir pienācīgi informēti par izvērtējuma rezultātiem.
[2.4.5] Par prasību saskaņā ar Maksātnespējas likuma 72.1 pantu Sūdzībā norādīts turpmākais.
Lēmumā, atsaucoties uz Administratores paskaidrojumiem, norādīts, ka Administratore ir sagatavojusi prasības pieteikumu par zaudējumu piedziņu no /pers. C/ (turpmāk – 2. Parādnieka pārstāvis), pamatojoties uz Maksātnespējas likuma 72.1 pantu.
Vienlaikus Lēmumā norādīts, ka minētā prasība lēmuma pieņemšanas brīdī vēl nebija celta, pamatojot to ar apsvērumiem, ka nav iespējams viennozīmīgi apgalvot, ka Parādniekam nebūs pietiekamu līdzekļu kreditoru prasījumu segšanai, jo:
1) Parādniekam ir manta 133 030 euro vērtībā, kuras pārdošanas process tobrīd vēl turpinājās;
2) tiesā jau celta prasība par zaudējumu 133 011,48 eiro apmērā piedziņu (civillieta /lietas numurs/[footnoteRef:6] (turpmāk – Tiesvedība pret 1. Parādnieka pārstāvi)).  [6:  Nākamā tiesas sēde nozīmēta /datums/. Ziņas pieejamas: /links uz saiti/ (Maksātnespējas kontroles dienesta piezīme).] 

Iesniedzēja ieskatā vērts uzsvērt, ka prasību pret 1. Parādnieka pārstāvi par nodarīto zaudējumu piedziņu saistībā ar Lauku atbalsta dienesta lēmumu cēlis Parādnieka bijušais likvidators pirms Parādnieka maksātnespējas procesa pasludināšanas, nevis Administratore.
Iesniedzējs vērš uzmanību, ka Sūdzības sagatavošanas brīdī Parādnieka manta ir realizēta, turklāt faktiskie mantas pārdošanas rezultāti būtiski atšķiras no mantas pārdošanas plānā norādītā novērtējuma. Mantas realizācijas rezultātā iegūtie līdzekļi ir aptuveni deviņas reizes mazāki par sākotnēji norādīto vērtību.
Iesniedzēja rīcībā nav informācijas, ka pēc mantas realizācijas Administratore būtu:
1) cēlusi Lēmumā minēto prasību;
2) informējusi kreditorus par lēmumu prasību celt vai atteikties to celt;
3) sniegusi kreditoriem informāciju par iespējamo zaudējumu atgūšanas perspektīvām un turpmāko rīcības plānu kreditoru prasījumu apmierināšanai.
Turklāt no Lēmuma izriet, ka dokumentu nenodošanas jautājums Administratores paskaidrojumos primāri tika saistīts ar bijušā Parādnieka valdes locekļa – 2. Parādnieka pārstāvja, rīcību. Savukārt par 1. Parādnieka pārstāvja darbības periodu Administratore norādījusi, ka Parādnieka dokumenti ir nodoti.
Tomēr Iesniedzējs vērš uzmanību, ka, lai arī sākotnēji Administratores paskaidrojumos dokumentu nenodošanas jautājums tika saistīts ar viena bijušā Parādnieka pārstāvja, tas ir, 2. Parādnieka pārstāvja rīcību, maksātnespējas procesa gaitā Maksātnespējas kontroles dienestam un Iesniedzējam sniegtajā informācijā Administratore ir norādījusi arī uz atsevišķu Parādnieka grāmatvedības dokumentu neesamību arī par laika periodiem, kad 2. Parādnieka pārstāvis nebija Parādnieka valdes loceklis. 
Tostarp tika norādīts, piemēram, uz pamatlīdzekļu kartīšu trūkumu divām mantas pārdošanas plāna 2. redakcijā norādītajām mantas vienībām:
1) graudu dzirnavām "MOLINO";
2) graudu malšanas līnijai "MOLINO".
Tāpat norādīts par graudu malšanas līnijas "MOLINO" iegādi apliecinošo dokumentu neesamību. Minētie apstākļi attiecas uz periodu, kad Parādnieka amatpersona bija 1. Parādnieka pārstāvis. Minētais var liecināt par Parādnieka dokumentu nepilnīgu nodošanu arī par šo periodu.
Tas var radīt šaubas, vai Parādnieka dokumenti Administratorei ir nodoti pilnīgi no visu bijušo Parādnieka valdes locekļu puses, neatkarīgi no Administratores iepriekš paustās pozīcijas par vienas amatpersonas atbildību par dokumentu nenodošanu.
Tā kā Maksātnespējas likuma 72.¹ pants paredz valdes locekļu atbildību arī dokumentu nenodošanas vai nepilnīgas nodošanas gadījumā, Iesniedzēja ieskatā minētie apstākļi ir izvērtējami visu bijušo Parādnieka amatpersonu atbildības kontekstā.
Ņemot vērā, ka Lēmumā minētie apsvērumi par prasības necelšanu bija tieši saistīti ar mantas realizācijas procesu maksātnespējas procesa ietvaros un iespējamo līdzekļu pietiekamību, Iesniedzēja ieskatā mantas realizācija un tās rezultāti ir būtiski apstākļi, pēc kuru izvērtēšanas Administratorei bija pienākums lemt par turpmākajām darbībām maksātnespējas procesa ietvaros.
Informācijas trūkums par Lēmumā minētās prasības tālāko virzību, kā arī kreditoru neinformēšana par attiecīgiem lēmumiem var nebūt savienojama ar Maksātnespējas likuma 6. pantā nostiprināto atklātības principu, Maksātnespējas likuma 26. pantā noteiktajiem administratora pienākumiem, kā arī administratora pienākumu rīkoties kreditoru kopuma interesēs.
Iesniedzējs lūdz Maksātnespējas kontroles dienestam izvērtēt:
1) vai Administratore pēc mantas realizācijas ir cēlusi Lēmumā minēto prasību;
2) ja prasība nav celta, vai ir pieņemts formāls lēmums prasību necelt un kādi apsvērumi to pamato;
3) vai dokumentu nenodošanas vai nepilnīgas nodošanas jautājums ir izvērtēts visu bijušo Parādnieka valdes locekļu atbildības kontekstā;
4) vai kreditori ir pienācīgi informēti par minētajiem jautājumiem;
5) vai Administratores rīcība atbilst Maksātnespējas likuma prasībām.
[2.4.6] Par nekustamā īpašuma un transportlīdzekļu pārdošanas darījumu izvērtējumu Sūdzībā norādīts turpmākais.
Lēmumā tika izvērtēti arī Iesniedzēja iebildumi par Parādnieka nekustamā īpašuma un transportlīdzekļu atsavināšanas darījumiem. Lēmumā arī atspoguļoti Administratores paskaidrojumi. Administratores paskaidrojumos norādīts, ka, neveicot nekustamā īpašuma novērtēšanu un neiegūstot papildu informāciju par nekustamā īpašuma pārdošanas cenas noteikšanas apsvērumiem, nav iespējams pamatoti norādīt, vai ar nekustamais īpašums /nosaukums/ atsavināšanu 2019. gada 13. maijā Parādniekam ir vai nav nodarīti zaudējumi.
Tāpat Lēmumā norādīts, ka Administratore neizslēdz zaudējumu nodarīšanas iespējamību un veiks visas nepieciešamās darbības, lai to pārbaudītu.
Lēmumā norādīts, ka saskaņā ar Administratores paskaidrojumiem šobrīd nav tiesiska pamata piemērot valdes locekļu atbildību saskaņā ar Komerclikuma 169. pantu, izņemot attiecībā uz:
1) nekustamo īpašumu /nosaukums/;
2) transportlīdzekļiem /nosaukums/;
3) transportlīdzekli /nosaukums/.
Iesniedzēja rīcībā nav informācijas, ka Administratore būtu informējusi kreditorus par:
1) nekustamā īpašuma /nosaukums/ atsavināšanas darījuma izvērtējuma rezultātiem;
2) iespējamu zaudējumu konstatēšanu vai nekonstatēšanu;
3) pieņemtajiem lēmumiem par prasību celšanu vai atteikšanos tās celt;
4) transportlīdzekļu atsavināšanas darījumu izvērtējuma rezultātiem.
Tā kā Lēmumā minētie darījumi, par kuriem Administratore neizslēdza zaudējumu nodarīšanas iespējamību, Iesniedzēja ieskatā minēto darījumu izvērtējuma rezultāti ir būtiska informācija kreditoriem.
Iesniedzēja ieskatā kreditoru neinformēšana par Lēmumā norādīto izvērtējumu rezultātiem var nebūt savienojama ar Maksātnespējas likuma 6. pantā nostiprināto atklātības principu un administratora pienākumu rīkoties kreditoru kopuma interesēs.
Iesniedzējs lūdz Maksātnespējas kontroles dienestam izvērtēt:
1) vai Administratore ir veikusi Lēmumā minēto darījumu papildu izvērtēšanu;
2) kādi secinājumi izdarīti par nekustamā īpašuma /nosaukums/ atsavināšanu;
3) vai konstatēti Parādniekam nodarīti zaudējumi;
4) vai Administratore ir cēlusi prasības zaudējumu atgūšanai;
5) vai transportlīdzekļu atsavināšanas darījumi ir izvērtēti;
6) vai kreditori ir pienācīgi informēti par minētajiem jautājumiem.
[2.4.7] Par mantas pārdošanas plāna un novērtējuma korektumu Sūdzībā norādīts turpmākais.
Iesniedzējs jau iepriekš maksātnespējas procesa gaitā izteica iebildumus par mantas pārdošanas plāna 2. redakcijā ietverto Parādnieka mantas novērtējumu, norādot uz iespējamu mantas vērtības neatbilstību faktiskajai tirgus situācijai.
Neskatoties uz izteiktajiem iebildumiem, mantas pārdošanas plāna 2. redakcijā ietvertais mantas novērtējums netika būtiski koriģēts.
Iesniedzējs vērš uzmanību, ka vēlāk notikušajā mantas realizācijas procesā attiecīgās mantas vienības tika pārdotas par cenu, kas bija aptuveni deviņas reizes zemāka par Administratores norādīto novērtējumu.
Iesniedzēja ieskatā tik būtiska starpība starp mantas sākotnējo novērtējumu un faktisko realizācijas cenu var:
1) radīt pamatotas šaubas par mantas sākotnējā novērtējuma pamatotību un precizitāti;
2) liecināt par mantas realizācijas procesa efektivitātes jautājumiem.
Minētie apstākļi ir izvērtējami administratora pienākuma nodrošināt mantas realizāciju iespējami izdevīgākā veidā un kreditoru kopuma interesēs kontekstā.
Iesniedzējs lūdz Maksātnespējas kontroles dienestam izvērtēt:
1) vai mantas pārdošanas plāna 2. redakcijā ietvaros veiktā mantas novērtēšana bija korekta un atbilstoša tirgus situācijai;
2) kādi faktori izraisīja būtisko starpību starp novērtējumu un realizācijas cenu;
3) vai mantas realizācijas process tika organizēts iespējami efektīvā veidā.
[2.5] Par jauniem apstākļiem un iespējamiem pārkāpumiem norādīts turpmākais.
[2.5.1] Par Administratores rīcību, izsūtot paziņojumu par nodomu slēgt izlīgumu, Sūdzībā norādīts turpmākais.
Iesniedzējs vērš uzmanību, ka 2025. gada 30. decembrī Administratore izsūtīja kreditoriem paziņojumu (turpmāk – Paziņojums) par nodomu slēgt izlīgumu ar 1. Parādnieka pārstāvi Tiesvedībā pret 1. Parādnieka pārstāvi par summu 30 000 euro.
Norādāms, ka prasību minētajā lietā pirms Parādnieka maksātnespējas procesa pasludināšanas cēla Parādnieka likvidators par zaudējumu 133 011,48 euro piedziņu saistībā ar Lauku atbalsta dienesta lēmumu. Turklāt būtiski, ka jaunākais nolēmums konkrētajā tiesvedībā ir Parādniekam labvēlīgs. Proti, Augstākās tiesas Senāts 2025. gada 1. augusta spriedumā Tiesvedībā pret 1. Parādnieka pārstāvi (numurs), izskatot Iesniedzēja kasācijas sūdzību, nolēma atcelt /tiesas nosaukums/ /datums/ spriedumu pilnībā.
Administratore Paziņojumu izsūtīja 2025. gada 30. decembrī, norādot, ka kreditoriem saskaņā ar Maksātnespējas likuma 82. pantu esot pienākums par iebildumiem ziņot administratoram piecu dienu laikā pēc Paziņojuma saņemšanas. Tā kā 2025. gada 30. decembrim sekoja piecas dienas, kuras visas secīgi bija vai nu svētku dienas vai brīvdienas, ir pamats secināt, ka Administratore Paziņojuma nosūtīšanas laiku varētu būt izvēlējusies apzināti, cenšoties ierobežot kreditoru tiesības pilnvērtīgi īstenot Maksātnespējas likumā paredzētās tiesības iebilst pret nodomu slēgt izlīgumu.
Maksātnespējas likuma 6. panta 8. punktā noteiktie maksātnespējas procesa pamatprincipi, tostarp efektivitātes, saistību izpildes un labas ticības princips, ir saistoši arī maksātnespējas procesa administratoram. Turklāt Maksātnespējas likuma 26. panta otrā daļa imperatīvi nosaka administratora pienākumu nodrošināt juridiskās personas maksātnespējas procesa efektīvu, likumīgu norisi un procesa mērķu sasniegšanu.
Administratores izvēlētais Paziņojuma nosūtīšanas brīdis acīmredzami neatbilst minētajiem principiem un likuma prasībām, bet gan rada pamatotu iespaidu par apzinātu rīcību, kas vērsta uz kreditoru procesuālo tiesību ierobežošanu paust iebildumus pret Administratores nodomu noslēgt izlīgumu Tiesvedībā pret 1. Parādnieka pārstāvi. Turklāt Paziņojumam nebija pievienots nedz izlīguma projekts, nedz arī norādīti izlīguma izpildes noteikumi (termiņš u. tml.). Attiecīgi kreditoriem vispār netika dota iespēja pienācīgi izvērtēt Paziņojumā pausto nodomu. Proti, Paziņojuma nosūtīšanas laiks un veids varēja radīt risku, ka kreditoriem netiek nodrošināta pilnvērtīga un efektīva iespēja īstenot savas procesuālās tiesības un ietekmēt maksātnespējas procesa norisi.
Šādos apstākļos rodas nopietnas un pamatotas šaubas par maksātnespējas procesa tiesiskumu, administratora rīcības patiesajiem motīviem un to atbilstību kreditoru interesēm.[footnoteRef:7] [7:  Salīdzināt ar Augstākās tiesas Senāta 2018. gada 12. decembra sprieduma lietā Nr. SKC‑201/2018 (ECLI:LV:AT:2018:1212.C39061915.1.S) 7.4. punktu.] 

Iesniedzējs lūdz Maksātnespējas kontroles dienestam izvērtēt, vai:
1) Paziņojuma izsūtīšanas laiks atbilst labas pārvaldības un atklātības principiem;
2) kreditoriem tika nodrošināta pietiekama un efektīva iespēja paust viedokli;
3) Administratores rīcība atbilst administratora pienākumam rīkoties kreditoru kopuma interesēs un Maksātnespējas likuma prasībām kopumā.
[2.5.2] Par kreditoru neinformēšanu par tiesvedību aktualitātēm Sūdzībā norādīts turpmākais.
Iesniedzējs atkārtoti norāda, ka Augstākās tiesas Senāts ar /datums/ spriedumu Tiesvedībā pret 1. Parādnieka pārstāvi (/numurs/) nolēma atcelt /tiesas nosaukums/ /datums/ spriedumu pilnībā.
Administratore informēja kreditorus par minēto tiesas spriedumu tikai 2025. gada 30. decembra Paziņojumā par nodomu slēgt izlīgumu, kaut arī tiesas spriedums tika pieņemts jau 2025. gada 1. augustā. Minētais spriedums nav atspoguļots administratora ikmēneša darbības pārskatos vai citā kreditoriem sniegtajā informācijā iepriekš. Saskaņā ar Administratores darbības pārskatos norādīto, pēdējais ieraksts par minēto tiesvedību ir: ar /datums/ /tiesas nosaukums/ spriedumu prasība noraidīta.
Iesniedzēja ieskatā Augstākās tiesas Senāta nolēmums, ar kuru pilnībā atcelts apelācijas instances spriedums, ir uzskatāms par objektīvi būtisku informāciju Maksātnespējas likuma izpratnē. Nolēmums ir būtisks Parādnieka maksātnespējas procesa kontekstā, jo tas var ietekmēt gan Parādnieka mantisko stāvokli, gan arī kreditoru prasījumu apmierināšanas perspektīvas.
Kreditoru neinformēšana par šādu būtisku nolēmumu nav savienojama ar Maksātnespējas likuma 6. pantā nostiprināto atklātības principu, administratora pienākumu nodrošināt caurskatāmu procesa norisi un rīkoties kreditora kopuma interesēs.
Iesniedzējs lūdz Maksātnespējas kontroles dienestam izvērtēt:
1) vai Administratore ir pienācīgi informējusi kreditorus par Augstākās tiesas Senāta spriedumu /numurs/;
2) ja informēšana nav veikta, kādi apsvērumi to pamato;
3) vai minētā informācija bija atspoguļojama administratora pārskatos;
4) vai Administratores rīcība atbilst Maksātnespējas likuma prasībām.
[2.5.3] Par Administratores rīcību pēc Iesniedzēja iebildumu saņemšanas Sūdzībā norādīts turpmākais.
Iesniedzējs vērš uzmanību, ka 2026. gada 5. janvārī iesniedza Administratorei iebildumus par Paziņojumā norādītajām ziņām.
Atbilstoši Maksātnespējas likuma 83. pantam pēc kreditoru iebildumu saņemšanas administrators izvērtē iebildumu pamatotību un:
1) ja iebildumi tiek ņemti vērā, veic atbilstošas izmaiņas un paziņo par tām visiem kreditoriem;
2) ja iebildumi netiek ņemti vērā, sniedz kreditoram motivētu atbildi.
Administratore līdz Sūdzības sagatavošanas dienai nav informējusi kreditorus par iebildumu ņemšanu vērā un izmaiņu veikšanu vai sniegusi motivētu atbildi uz Iesniedzēja iebildumiem.
Administratora pienākums reaģēt uz kreditoru iebildumiem ir imperatīvs un izriet tieši no Maksātnespējas likuma 83. panta.
Iesniedzēja ieskatā iebildumu neizvērtēšana vai motivētas atbildes nesniegšana var nebūt savienojama ar:
1) Maksātnespējas likuma 83. panta prasībām;
2) Maksātnespējas likuma 6. pantā nostiprināto atklātības principu;
3) administratora pienākumu nodrošināt likumīgu un caurskatāmu procesa norisi.
Iesniedzējs lūdz Maksātnespējas kontroles dienestam izvērtēt, vai:
1) Administratore ir izvērtējusi Iesniedzēja 2026. gada 5. janvāra iebildumus;
2) Administratore ir sniegusi Maksātnespējas likuma 83. pantam atbilstošu motivētu atbildi vai informāciju kreditoriem;
3) Administratores rīcība atbilst Maksātnespējas likuma prasībām.
[2.5.4] Par iespējamām neatbilstībām Eiropas Savienības (turpmāk – ES) fondu līdzekļu izlietojumā Sūdzībā norādīts turpmākais.
Iesniedzējs jau iepriekš maksātnespējas procesa gaitā vērsa Administratores un Maksātnespējas kontroles dienesta uzmanību uz iespējamiem riskiem un neatbilstībām ES fondu līdzekļu izlietojumā.
Tostarp tika norādīts arī uz iespējamu situāciju, ka projekta ietvaros iegādāto jauno iekārtu vietā faktiski varētu būt iegādātas lietotas iekārtas. Tāpat Iesniedzējs informēja Administratori par to, ka Iesniedzēja rīcībā ir informācija, ka projekta ietvaros paredzētā ražošanas ceha rekonstrukcija netika veikta pilnā apjomā atbilstoši apstiprinātajam projektam. Savukārt piešķirtie publiskie līdzekļi varētu būt izlietoti neatbilstoši paredzētajam mērķim, tostarp veicot fiktīvus maksājumus būvniecības uzņēmumam.
Minētie apstākļi var būtiski ietekmēt ne tikai Parādnieka saistību apmēru pret finansējuma piešķīrējiem (kā tas ir Lauku atbalsta dienesta atprasījumā pret Parādnieku), bet arī Parādnieka mantas faktisko vērtību, mantas novērtējuma korektumu, mantas realizācijas rezultātus un pārvaldes institūciju locekļu atbildību.
Iesniedzējs norāda, ka vēlāk notikusī mantas realizācija objektīvi apstiprināja Iesniedzēja iepriekš paustās bažas par mantas novērtējuma atbilstību faktiskajai tirgus situācijai, jo mantas pārdošanas rezultātā iegūtā cena bija aptuveni deviņas reizes zemāka par mantas pārdošanas plānā norādīto vērtējumu.
Turklāt Iesniedzējs vērš uzmanību, ka Administratores rīcībā kopā ar Paziņojumu ir nonācis būvinženiera sagatavots būves ekspertīzes atzinums[footnoteRef:8], uz kuru Administratore ir atsaukusies arī pamatojot nodomu slēgt izlīgumu. [8:  Sūdzībai pievienots ekspertīzes atzinums.] 

Ņemot vērā mantas realizācijas rezultātus un minēto ekspertīzes atzinumu, Iesniedzēja ieskatā pastāv pamats izvērtēt, vai Administratore ir atkārtoti analizējusi Iesniedzēja norādītos apstākļus par iespējamu neatbilstību ES fondu projekta īstenošanā, tostarp izvērtējusi iespējamo ietekmi uz Parādnieka mantas novērtējumu un Parādnieka amatpersonu rīcības tiesiskumu.
Iesniedzējs vērš uzmanību, ka, piemēram, Lauku atbalsta dienesta piešķirtais publiskais finansējums 133 011,48 euro bija paredzēts ne tikai miltu ražošanas un laboratorijas iekārtu iegādei, bet arī miltu ražotnes ēkas pārbūvei. Vienlaikus Administratore, pamatojot nodomu slēgt izlīgumu, ir atsaukusies uz būves ekspertīzes atzinumu, saskaņā ar kuru ēkas tehniskais stāvoklis esot neatbilstošs ekspluatācijai. 
Minētais ne vien rada pamatotas šaubas par projekta īstenošanas atbilstību tā nosacījumiem, bet minētie apstākļi ir izvērtējami arī Parādnieka bijušo amatpersonu, tostarp Parādnieka pārstāvja atbildības kontekstā (arī iespējamās krimināltiesiskās atbildības aspektā).
Administratore nav informējusi kreditorus par minēto apstākļu izvērtējumu, izvērtējuma rezultātiem un iespējamu vēršanos kompetentajās institūcijās.
Administratoram maksātnespējas procesā ir pienākums izvērtēt visus apstākļus, kas var ietekmēt Parādnieka mantas sastāvu, vērtību, iespējamo saistību apmēru, kā arī Parādnieka amatpersonu atbildību.
Iesniedzējs lūdz Maksātnespējas kontroles dienestam izvērtēt, vai:
1) Administratore ir izvērtējusi Iesniedzēja norādītos apstākļus par ES fondu projekta īstenošanu;
2) konstatējot iespējamas neatbilstības, Administratore ir veikusi normatīvajos aktos paredzētās darbības;
3) kreditori ir pienācīgi informēti par minēto izvērtējumu.
[2.5.5] Par ražošanas ēkas nomas turpināšanu Sūdzībā norādīts turpmākais.
Parādnieks turpināja nomāt ražošanas ēku arī periodā, kad saskaņā ar Administratores rīcībā nonākušo būves ekspertīzes atzinumu ēkas tehniskais stāvoklis esot bijis neatbilstošs ekspluatācijai. Minētais apstāklis ir būtisks, jo ēkas nomas attiecības un ar tām saistītās izmaksas tieši ietekmēja Parādnieka mantisko stāvokli. Turklāt Iesniedzējs norāda, ka tieši nomas maksas parāds Uzņēmumam kļuva par pamatu Parādnieka maksātnespējas procesa pasludināšanai.
Šādos apstākļos Iesniedzēja ieskatā ir izvērtējams, vai Parādnieka amatpersonu rīcība, turpinot ēkas nomu, bija ekonomiski pamatota un atbilda sabiedrības interesēm.
Minētie apstākļi ir vērtējami visu bijušo Parādnieka amatpersonu atbildības kontekstā, ņemot vērā, ka:
1) Parādnieks attiecīgo ražošanas ēku faktiski uzņēmuma pārejas ietvaros iepriekš atsavināja Uzņēmumam;
2) Uzņēmums pēc tam iznomāja ēku Parādniekam;
3) saskaņā ar Iesniedzēja rīcībā esošo informāciju 1. Parādnieka pārstāvis arī pēc izmaiņām Parādnieka valdē un dalībnieku sastāvā turpināja faktiski pārvaldīt Parādnieka darbību;
4) minētā darījumu un turpmāko nomas attiecību struktūra var liecināt par Parādnieka saimnieciskajām interesēm nelabvēlīgu modeli, radot pamatotas šaubas par minēto darījumu ekonomisko pamatotību Parādnieka interesēs.
Iesniedzēja ieskatā minētie apstākļi ir izvērtējami arī Parādnieka bijušo amatpersonu atbildības kontekstā, tostarp vērtējot iespējamu nesaimniecisku rīcību vai sabiedrības novešanu līdz maksātnespējai.
Iesniedzēja rīcībā nav informācijas, ka Administratore būtu informējusi kreditorus par:
1) minēto apstākļu izvērtējumu;
2) izvērtējuma rezultātiem;
3) secinājumiem par amatpersonu rīcības tiesiskumu.
Iesniedzējs lūdz Maksātnespējas kontroles dienestam izvērtēt, vai:
1) Administratore ir izvērtējusi Parādnieka un to amatpersonu rīcību, turpinot ēkas nomu;
2) analizēta minētās rīcības ietekme uz Parādnieka maksātspēju;
3) minētie apstākļi ir vērtēti Parādnieka amatpersonu atbildības kontekstā;
4) kreditori ir pienācīgi informēti par izvērtējuma rezultātiem.
[2.5.6] Par Administratores nodomu slēgt izlīgumu un tā atbilstību kreditoru interesēm Sūdzībā norādīts turpmākais.
Iesniedzējs atkārtoti norāda, ka Administratore ir informējusi kreditorus par nodomu slēgt ar 1. Parādnieka pārstāvi izlīgumu Tiesvedībā pret 1. Parādnieka pārstāvi.
Iesniedzējs neapstrīd izlīguma institūta piemērošanas iespēju maksātnespējas procesā kā tādu, tomēr uzskata, ka konkrētajos lietas apstākļos Administratores nodoms slēgt izlīgumu ir izvērtējams īpaši rūpīgi. Administratores nodoms slēgt izlīgumu ir vērtējams kopsakarā ar iepriekš norādītajiem apstākļiem un Iesniedzēja iesniegtajiem iebildumiem, kuros detalizēti norādīts uz būtiskiem faktiskajiem un juridiskajiem aspektiem. 
Izlīguma noslēgšana nedrīkst pasliktināt kreditoru stāvokli vai nepamatoti ierobežot Parādnieka iespējas atgūt iespējamos zaudējumus. Īpaši būtiski tas ir situācijā, kad sākotnēji celtā prasība ir par būtiski lielāku zaudējumu summu. Iesniedzēja ieskatā konkrētajos lietas apstākļos Administratores rīcība, piedāvājot kreditoriem izlīguma variantu ar 1. Parādnieka pārstāvi un paužot viedokli, ka tas atbilst kreditoru interesēm, rada nopietnas un pamatotas šaubas par Administratores objektivitāti un rīcības atbilstību kreditoru kopuma interesēm.
Kā izriet no Augstākās tiesas Senāta sprieduma lietā, kurā Administratore piedāvā slēgt izlīgumu, tiesa ir norādījusi uz virkni būtisku apstākļu, kas saistīti ar 1. Parādnieka pārstāvja kā Parādnieka amatpersonas iespējamu nesaimniecisku un Parādniekam nelojālu rīcību.
Iesniedzēja ieskatā šādos apstākļos Administratores pozīcija, kas faktiski ved uz prasījuma samazināšanu pret minēto personu, ir izvērtējama īpaši rūpīgi. 
Atbilstoši Maksātnespējas likuma 26. pantam administrators rīkojas visu kreditoru kopuma interesēs un nodrošina efektīvu un likumīgu procesa norisi. Administratores rīcība konkrētajos apstākļos rada pamatotas šaubas, vai izlīguma piedāvājums un Administratores paustā pozīcija, uz ko jau kopš procesa sākuma aktīvi norādījis Iesniedzējs, nav nesamērīgi labvēlīga 1. Parādnieka pārstāvim.
Iesniedzējs lūdz Maksātnespējas kontroles dienestam izvērtēt, vai:
1) Administratores rīcība, piedāvājot izlīguma variantu ar 1. Parādnieka pārstāvi, atbilst Maksātnespējas likuma 26. pantā noteiktajam administratora pienākumam rīkoties kreditoru kopuma interesēs;
2) Administratores paustā pozīcija nav nesamērīgi labvēlīga vienai no strīdā iesaistītajām personām;
3) Administratores rīcība kopumā atbilst administratora profesionālās darbības standartam un Maksātnespējas likuma prasībām.
[2.5.7] Par Parādnieka ārvalsts bankas kontu informāciju Sūdzībā norādīts turpmākais.
Iesniedzēja rīcībā ir informācija, par ko ir informēta arī Administratore, ka Parādniekam pirms maksātnespējas procesa pasludināšanas ir bijis atvērts norēķinu konts Baltkrievijā reģistrētā bankā /"Bankas nosaukums"/ (cik zināms, konts bija atvērts neilgu laiku).
Minētā informācija ir zināma arī Administratorei, jo attiecīgais konts bija deklarēts /Nosaukums C/ (turpmāk – /Nosaukums C/).
Iesniedzēja rīcībā nav informācijas, vai Administratore ir veikusi darbības, lai iegūtu informāciju par minēto kontu, tostarp:
1) vai ir iegūtas konta izdrukas;
2) vai ir noskaidrots, kādā apmērā kontā veikti ienākošie un izejošie maksājumi;
3) ar kādām personām (juridiskām un fiziskām) veikti maksājumi;
4) vai kontā nav veikti ar Parādnieka saimniecisko darbību nesaistīti maksājumi, kuru atprasīšanai, piedziņai vai izvērtēšanai varētu būt tiesisks pamats;
5) vai konts ir slēgts, un vai tajā nav (vai nav bijuši) naudas līdzekļi, kas būtu iekļaujami Parādnieka mantā un atgūstami maksātnespējas procesa ietvaros.
Tā kā informācija par ārvalstīs atvērtu Parādnieka norēķinu kontu var būtiski ietekmēt Parādnieka mantas sastāvu un kreditoru prasījumu apmierināšanas iespējas, Iesniedzēja ieskatā minēto apstākļu izvērtēšana ir uzskatāma par būtisku maksātnespējas procesa ietvaros.
Iesniedzējs lūdz Maksātnespējas kontroles dienestam izvērtēt, vai:
1) Administratore ir veikusi darbības, lai iegūtu informāciju par Parādnieka norēķinu kontu bankā /"Bankas Nosaukums"/;
2) ir noskaidrots kontā veikto darījumu apjoms un saturs (ienākošie/izejošie maksājumi, darījumu partneri);
3) ir izvērtēts, vai kontā nav veikti ar Parādnieka darbību nesaistīti maksājumi, kuru atprasīšanai vai piedziņai varētu būt pamats;
4) ir izvērtēta iespēja atgūt naudas līdzekļus, ja kontā tie ir atradušies vai atrodas;
5) Administratore ir veikusi normatīvajos aktos paredzētās darbības gadījumā, ja konta darījumu izvērtēšana liecina par iespējamiem pārkāpumiem.
[2.6] Sūdzības noslēgumā norādīts turpmākais.
Apkopojot iepriekš norādīto, Iesniedzēja ieskatā maksātnespējas procesa gaitā ir konstatējami vairāki apstākļi, kas var radīt pamatotas šaubas par Administratores rīcības atbilstību Maksātnespējas likuma prasībām, maksātnespējas procesa mērķiem un kreditoru kopuma interešu pienācīgu aizsardzību.
Iesniedzējs uzsver, ka Sūdzība nav vērsta uz atsevišķu procesuālu darbību izolētu apstrīdēšanu, bet gan uz Administratores rīcības un pieņemto lēmumu izvērtēšanu kopsakarā, ņemot vērā:
1) Lēmumā fiksētos apstākļus;
2) Administratores iepriekš paustos apsvērumus;
3) maksātnespējas procesa faktiskās norises gaitu;
4) kreditoriem sniegtās informācijas veidu, apjomu un saturu.
Vienlaikus Iesniedzējs vērš uzmanību, ka Parādnieka manta maksātnespējas procesa gaitā ir realizēta, taču Iesniedzēja rīcībā nav informācijas par Administratores turpmāko rīcības plānu kreditoru prasījumu apmierināšanai pēc mantas realizācijas. Iesniedzēja ieskatā minētā informācija ir būtiska kreditoriem, jo tā tieši saistīta ar maksātnespējas procesa mērķi, tas ir, iespējami pilnīgu kreditoru prasījumu apmierināšanu.
Iepriekš izklāstīto apstākļu kopums var liecināt par iespējamu:
1) nepietiekami aktīvu maksātnespējas procesa vadību;
2) kreditoru informēšanas pienākuma nepienācīgu izpildi;
3) būtisku tiesību jautājumu nepilnīgu izvērtēšanu;
4) maksātnespējas procesa mērķu sasniegšanas apdraudējumu;
5) Administratores rīcības neatbilstību kreditoru kopuma interesēm;
6) Administratores neobjektivitāti un profesionālās ētikas pārkāpumu maksātnespējas procesa ietvaros.
Pamatojoties uz iepriekš izklāstīto, Iesniedzējs lūdz:
1) izvērtēt Sūdzībā norādītos apstākļus;
2) pārbaudīt Administratores rīcības atbilstību Maksātnespējas likuma prasībām;
3) nepieciešamības gadījumā lemt par normatīvajos aktos paredzēto pasākumu piemērošanu.
Sūdzībai pievienoti Iesniedzēja ieskatā to pamatojošie dokumenti.
[3] Maksātnespējas kontroles dienests 2026. gada 23. februāra vēstulē /numurs/ lūdza Administratorei iesniegt rakstveida paskaidrojumus par Sūdzībā minētajiem apstākļiem.
Savukārt 2026. gada 9. marta vēstulē /numurs/ Maksātnespējas kontroles dienests, izvērtējot Administratores 2026. gada 6. martā izteikto lūgumu, pagarināja paskaidrojumu par Sūdzību iesniegšanas termiņu.
[4] Maksātnespējas kontroles dienestā 2026. gada 19. martā saņemta Administratores 2026. gada 19. marta vēstule /numurs/ (turpmāk – Paskaidrojumi), kurā sniegti paskaidrojumi par Sūdzību. 
Administratore Sūdzību uzskata par nepamatotu un noraidāmu turpmāk norādīto apstākļu dēļ.
[4.1] Par Parādnieka maksātnespējas procesu, Iesniedzēja kā kreditora statusu un ar Iesniedzēju saistīto personu īstenotām darbībām Parādnieka maksātnespējas procesā Administratore paskaidro turpmāko.
[4.1.1] Iesniedzējs Parādnieka maksātnespējas procesā iesniedza nenodrošinātā kreditora prasījumu kopsummā 1 217 978,28 euro, kas sastāv no pamatparāda 608 989,14 euro un blakus prasījuma 608 989,14 euro. Izskatot Iesniedzēja kreditora prasījumu, Administratore pieņēma lēmumu /numurs/ (turpmāk – Administratores Lēmums) par kreditora prasījuma neatzīšanu.
Par Administratores Lēmumu Iesniedzējs iesniedza sūdzību tiesā. Ar /tiesas nosaukums/ 2023. gada 13. decembra lēmumu Iesniedzēja sūdzība tika noraidīta, vienlaikus nosakot Iesniedzējam termiņu prasības celšanai tiesā Civilprocesa likuma 30.7 nodaļā noteiktajā kārtībā līdz 2024. gada 15. janvārim.
Iesniedzējs tiesas noteiktajā termiņā cēla prasību, lūdzot atzīt, ka Parādnieks nav izpildījis kreditora prasījumā norādītās saistības. Tomēr, iepazīstoties ar celto prasību, kā arī ar Augstākās tiesas Senāta paustajām atziņām un /SIA "Nosaukums D"/sniegto atzinumu, ir strīds par to, ka Iesniedzējam bija jāceļ piespriešanas, nevis atzīšanas prasība.
Līdz ar to tiesā ir iesniegts pieteikums par tiesvedības izbeigšanu Iesniedzēja prasībā pret Parādnieku, pamatojoties uz tajā norādītajiem argumentiem. Minētais pieteikums un Iesniedzēja celtā prasība pēc būtības līdz šim brīdim nav izskatīta. Līdz ar to jautājums par Iesniedzēja kreditora prasījuma izslēgšanu vai neizslēgšanu no Parādnieka kreditoru prasījumu reģistra tiks izlemts, stājoties spēkā tiesas nolēmumam Iesniedzēja celtajā prasībā.
Administratores Lēmumā par kreditora prasījuma neatzīšanu Administratore norādīja konstatētos apstākļus, kas liecina, ka kreditora prasījums ir pieteikts, pamatojoties uz, iespējams, viltotiem dokumentiem. Papildus Tiesvedībā par uzņēmuma pāreju iesniegtie pierādījumi liecina, ka pastāv objektīvas šaubas par Iesniedzēja rīcības tiesiskumu.
[4.1.2] Iesniedzējs jau iepriekš bija sūdzējies Maksātnespējas kontroles dienestā par Administratores rīcību Parādnieka maksātnespējas procesā. Iesniedzēja 2024. gada janvāra sūdzībā un tās 2024. gada 16. janvāra papildinājumos Iesniedzējs sava kreditora prasījuma noilgumu centās atspēkot ar 2022. gada 16. jūnijā starp Iesniedzēju un Parādnieku noslēgto vienošanos par parāda atzīšanu un brīvprātīgu samaksu (turpmāk – Vienošanās), kas noslēgta triju gadu laikā pirms Parādnieka maksātnespējas procesa pasludināšanas.
Administratoram ir pienākums izvērtēt parādnieka darījumus un celt tiesā prasību par attiecīgā darījuma atzīšanu par spēkā neesošu neatkarīgi no šā darījuma veida, ja ar to parādniekam nodarīti zaudējumi.[footnoteRef:9] Savukārt atbilstoši pastāvošajai tiesu praksei par zaudējumiem atzīstams arī saistību pieaugums.  [9:  Maksātnespējas likuma 96. pants.] 

Administratore norāda, ka Paskaidrojumos neaprakstīs visu pamatojumu Vienošanās atzīšanai par spēkā neesošu, vienlaikus Paskaidrojumu pielikumā pievienojot tiesā iesniegto pretprasību par Vienošanās atzīšanu par spēkā neesošu.
Saistībā ar iepriekš norādīto Administratores ieskatā būtiski atzīmēt, ka ar Ekonomisko lietu tiesas 2024. gada 27. decembra spriedumu Tiesvedībā par uzņēmuma pāreju ir noraidīta:
1) Iesniedzēja prasība pret Uzņēmumu par uzņēmuma pārejas atzīšanu un parāda piedziņu;
2) prasība pret Parādnieku par neizpildīto saistību apmēra atzīšanu;
3) Parādnieka pretprasība pret Iesniedzēju par Vienošanās par parāda atzīšanu un brīvprātīgu samaksu atzīšanu par spēkā neesošu. 
Tā kā par spriedumu Iesniedzējs iesniedza apelācijas sūdzību, Administratore iesniedza pretapelācijas sūdzību.
[4.1.3] Parādnieka maksātnespējas procesā Administratore ir konstatējusi vairākas ar Iesniedzēju šķietami nesaistītu personu saskaņotas darbības. 
Parādnieka likvidators /pers. D/ (turpmāk – Likvidators) savu kreditora prasījumu pamatojis ar /SIA "Nosaukums E"/ rēķinu /numurs/ par prasības pieteikuma pret 1. Parādnieka pārstāvi sagatavošanu. 
Iesniedzēju tiesvedībā pārstāv zvērināta advokāte /pers. E/, prakses vieta /SIA "Nosaukums E"/ /adrese/.
Parādnieka vārdā 2. Parādnieka pārstāvis bez jebkāda ekonomiskā pamatojuma noslēdz Vienošanos par parāda atzīšanu un samaksu apstākļos, kad viņam nav informācijas par Parādnieka mantu. 2. Parādnieka pārstāvja paskaidrojumus Administratorei sagatavojis Iesniedzējs. Minēto apliecina elektroniski iesūtīto paskaidrojumu metadatos pieejamā informācija. Savukārt 2. Parādnieka pārstāvi civillietā /lietas numurs/[footnoteRef:10] (Tiesvedība pret 2. Parādnieka pārstāvi un Likvidatoru), kas ierosināta pēc Administratores pieteikuma par zaudējumu piedziņu, pārstāv zvērināta advokāte /pers. F/, prakses vieta /SIA "Nosaukums F"/ adrese. Advokātu biroja mājaslapā /tīmekļa vietnes nosaukums/ sadaļā "Mūsu komanda" konstatējams, ka abas advokātes strādā vienā komandā. [10:  Tiesas sēde notikusi /datums/. Nākamā tiesas sēde nozīmēta /datums/. Ziņas pieejamas /saite uz linku/ (Maksātnespējas kontroles dienesta piezīme).] 

Iepriekš norādītais liecina par to, ka šķietami savstarpēji nesaistītas personas juridisko palīdzību saņem vienā zvērinātu advokātu birojā. 2. Parādnieka pārstāvja paskaidrojumus Administratorei sagatavo Iesniedzējs, kurš, izmantojot apšaubāmus dokumentus, iespējams, ir mēģinājis izkrāpt no Uzņēmuma naudas līdzekļus un Parādnieka maksātnespējas procesā uz šo apšaubāmu dokumentu pamata pieteicis kreditora prasījumu ievērojamā apmērā. Šādos apstākļos ir tikai un vienīgi saprātīgi, ka Administratorei ir pienākums kritiski un rūpīgi vērtēt visas iepriekš minēto personu darbības.
[4.1.4] Informācija par dokumentu nenodošanu un mantas slēpšanu[footnoteRef:11], informācija par iespējamu Parādnieka novešanu līdz maksātnespējai[footnoteRef:12] ir iesniegta izvērtēšanai Rīgas reģiona pārvaldes Rīgas Ziemeļu pārvaldes Kriminālpolicijas biroja 2. nodaļā. Administratores kārtējā darbības pārskatā par 2025. gada novembri norādīta informācija par uzsākto kriminālprocesu. [11:  Paredzēta atbildība Krimināllikuma 215. panta trešajā daļā.]  [12:  Paredzēta atbildība Krimināllikuma 213. pantā.] 

[4.1.5] Parādnieka maksātnespējas procesā ir pavisam pieci kreditori:
1) /Nosaukums G/;
2) /Nosaukums C/;
3) Likvidators;
4) Uzņēmums;
5) Iesniedzējs.
Sūdzības un iebildumus par Administratores veiktajām darbībām pauž tikai Iesniedzējs. Sūdzībā Iesniedzējs vairākkārt atsaucas uz kreditoru kopuma interesēm. Konkrētajā gadījumā Administratores ieskatā ir būtiski, ka kreditoru kopuma interesēs ir apstrīdēt ne tikai darījumus, ar kuriem samazinājusies Parādnieka manta, bet arī darījumus, ar kuriem nepamatoti palielinājušās Parādnieka saistības.
Iesniedzējs Sūdzībā norāda, ka Iesniedzēju māc bažas, ka virkne darbību nav īstenotas. Minētais neatbilst patiesībai. Mainoties vai atklājoties jauniem apstākļiem, mainās veicamās darbības. Patiesībā Iesniedzēja neapmierinātību rada apstāklis, ka Administratore pretdarbojas Iesniedzēja centieniem uz apšaubāmu dokumentu pamata no Parādnieka un Uzņēmuma saņemt naudas līdzekļus ievērojamā apmērā.
Administratore vērš uzmanību, ka Parādnieka maksātnespējas procesa ietvaros cenšas ievērot maksimālu neitralitāti, ko apliecina fakts, ka maksātnespējas procesā norit vairākas tiesvedības un gandrīz visas iesaistītās personas kādā no lietām ir atbildētāja lomā:
1) pretprasība pret Iesniedzēju par darījuma atzīšanu par spēkā neesošu Tiesvedībā par uzņēmuma pāreju;
2) prasība pret Parādnieka pārstāvi par zaudējumu piedziņu Tiesvedībā pret 1. Parādnieka pārstāvi;
3) kā arī prasība pret Likvidatoru un 2. Parādnieka pārstāvi par zaudējumu piedziņu Tiesvedībā pret 2. Parādnieka pārstāvi un Likvidatoru.
[4.2] Par Lēmuma norādītajām, bet neīstenotajām Administratores darbībām, Administratore paskaidro turpmāk minēto.
[4.2.1] Par prasību saistībā ar iespējamu uzņēmuma pāreju Administratore norāda turpmāko.
Atbilstoši Komerclikuma 20. panta pirmajai daļai, ja uzņēmums vai tā patstāvīga daļa pāriet citas personas īpašumā vai lietošanā, uzņēmuma ieguvējs atbild par visām uzņēmuma vai tā patstāvīgās daļas saistībām. Tādējādi Komerclikuma regulējums uzņēmuma pārejas gadījumā uzliek uzņēmuma ieguvējam pilnu atbildību par pārgājušajā uzņēmumā ietilpstošajām saistībām. Proti, no uzņēmuma pārejas brīža ieguvējs tiek uzskatīts par uzņēmumā ietilpstošo saistību pārņēmēju.
Administratore neatkāpjas no iepriekš paustā viedokļa par to, ka Parādnieka un saistītā uzņēmuma – Uzņēmuma, savstarpējo darījumu kopums, tostarp atsavinātie nekustamie īpašumi, atsavinātā kustamā manta un pārņemtie darbinieki, liecina par iespējamu patstāvīgas uzņēmuma daļas pāreju no Parādnieka uz Uzņēmumu.
[bookmark: _Hlk224501449]Tiesu praksē ir nostiprināts princips, ka atbildības apmērs uzņēmuma pārejas rezultātā ir saistāms ar kreditoru prasījumu kopsummu.[footnoteRef:13]  [13: Skatīt Augstākās tiesas 2020. gada 20. aprīļa spriedumu lietā Nr. SKC‑105/2020, 2021. gada 17. jūnija spriedumu lietā Nr. SKC‑253/2021.] 

Atbilstoši Parādnieka kreditoru prasījumu reģistram atzīto kreditoru prasījumu apmērs ir 164 121,60 euro. Savukārt Iesniedzēja neatzītā kreditora prasījuma apmērs ir 1 217 978,28 euro, kas sastāv no pamatparāda 608 989,14 euro un blakus prasījuma 608 989,14 euro. Saskaņā ar Iesniedzēja precizēto prasības pieteikumu tiek lūgts atzīt, ka Parādnieks nav izpildījis saistības pret Iesniedzēju un ka neizpildīto saistību summa uz prasības celšanas dienu (2023. gada 17. aprīli) ir 669 888,04 euro, kas sastāv no pamatparāda 608 989,14 euro un nokavējuma procentiem 60 898,90 euro. Attiecīgi, atzīto kreditoru prasījumu apmērs ir 164 121,60 euro, savukārt neatzīto ir 730 786,94 euro.
Administratores ieskatā uzņēmuma pārejas rezultātā piedzenamās summas apmērs ir atkarīgs no pieteikto un atzīto kreditoru apmēra. Pieteikto un neatzīto kreditoru prasījumu piedziņa uzņēmuma pārejas prasības ietvaros nebūtu pareiza, jo tā radītu būtiskus zaudējumus uzņēmuma ieguvējam, turklāt, apstākļos, kad nav stājies spēkā galīgais nolēmums par kreditora statusa esamību vai neesamību.
Iesniedzot tiesā prasības pieteikumu, maksājama valsts nodeva šā Civilprocesa likuma 3. pielikumā noteiktajā apmērā.[footnoteRef:14] No tiesas izdevumu samaksas valsts ienākumos atbrīvoti administratori — prasībās, kas celtas to personu labā, kurām pasludināts juridiskās personas maksātnespējas process vai fiziskās personas maksātnespējas process, ja šīs personas ir attiecīgā tiesiskā darījuma vai neatļautas darbības, saistībā ar kuru celta prasība, dalībnieks vai cietušais.[footnoteRef:15] Tiesas izdevumi, ja prasītājs no to samaksāšanas bijis atbrīvots, piespriežami no atbildētāja valsts ienākumos proporcionāli apmierinātajai prasījuma daļai.[footnoteRef:16] [14:  Civilprocesa likuma 34. pants.]  [15:  Civilprocesa likuma 43. panta pirmās daļas 10. punkts.]  [16:  Civilprocesa likuma 42. panta pirmā daļa.] 

[bookmark: _Hlk224506146]Ja uzņēmuma pārejas prasības summa ir 164 121,60 euro, tad no atbildētāja piedzenamā valsts nodeva ir 4 800 euro. Savukārt, ja uzņēmuma prasības summa ir 894 908,54 euro (164 121,60 + 730 786,94), no atbildētāja piedzenamā valsts nodeva ir 25 000 euro. Pieņemot, ka prasība tiktu apmierināta pieteikto kreditoru prasījumu apmērā, savukārt vēlāk Iesniedzēja kreditora prasījums atceltos, nav saprotams, kurš atlīdzinātu atbildētājam nodarītos zaudējumus nepamatoti piedzītās valsts nodevas 20 200 euro apmērā. Turklāt 730 786,94 euro piedziņa jau pati par sevi negatīvi ietekmētu uzņēmuma darbību. 
Administratore vērš uzmanību, ka Paskaidrojumu sniegšanas brīdī maksātnespējas procesā atgūti naudas līdzekļi 18 627,70 euro, tajā skaitā, atsavinot mantu un atgūstot debitoru parādus. Papildus norit tiesvedības par zaudējumu piedziņu no Parādnieka pārstāvja 133 011,48 euro un zaudējumu piedziņu no Likvidatora un 2. Parādnieka pārstāvja 10 849,26 euro apmērā, kas kopā praktiski atbilst pieteikto un atzīto kreditoru prasījumu apmēram.
Juridiskajā literatūrā norādīts, ka procesuālās ekonomijas principa mērķis ir vienkāršot un saīsināt tiesvedību, lai atbrīvotos no nevajadzīgām darbībām tiesā. Tas tiek panākts, koncentrējot pēc iespējas vairāk procesuālo darbību mazākos ar tiesvedību saistītos procesuālos posmos.[footnoteRef:17] Šādam viedoklim var piekrist, jo procesuālās ekonomijas princips ne tikai ir attiecināms uz saprātīgākiem un īsākiem termiņiem, kā definēts likumā "Par tiesu varu", bet tā būtība ir vērsta arī uz formālu un nelietderīgu procedūru izskaušanu no tiesvedības. Jāatzīst, ka šī principa satura teorētiskie aspekti šādā kontekstā juridiskajā literatūrā ir salīdzinoši maz pētīti, taču vairumā gadījumu procesuālās ekonomijas principa izpausme tiek akcentēta kā prasība pēc iespējas īsā laikā un ar vismazākajām izmaksām sasniegt procesa mērķi.[footnoteRef:18] [17:  International Civil Procedure. (World Law Group Series). Shelby R. Grubbs, 2003, p. 2.]  [18:  Brändli B. Prozessökonomie im schweizerischen Recht: Grundlagen, bundesgerichtliche Rechtsprechung und Auswirkungen im schweizerischen Zivilprozess. 2013, p. 32. 
Pieejams: http://verdi.unisg.ch/www/edis.nsf/SysLkpByIdentifier/4138/$FILE/dis4138.pdf (Administratore aplūkoja 2019. gada 25. janvārī).] 

Administratores ieskatā uzņēmuma pārejas prasība Parādnieka maksātnespējas procesā būtu ceļama ne ātrāk kā pēc tam, kad būs noslēgusies tiesvedība Iesniedzēja prasībā pret Parādnieku par prasījuma atzīšanu un kad līdz ar to būs skaidrs pieteikto un atzīto kreditoru prasījumu apmērs.
Civilprocesa likumā ir nostiprināts sacīkstes princips, kas paredz, ka katra puse (prasītājs, atbildētājs), kas tiesā aizstāv savu pozīciju, pati pierāda savas prasības vai iebildumu pamatotību ar likumā noteiktajiem pierādīšanas līdzekļiem. Savukārt tiesnesis iepazīstas ar visiem lietā iesniegtajiem pierādījumiem un sniedz tiem juridisku novērtējumu. Tāpēc katras puses uzdevums ir pārliecināt tiesnesi par savas pozīcijas pareizību, iesniedzot pierādījumus par lietā svarīgiem apstākļiem, piemēram, lai apliecinātu, ka prasības pieteikumā paustais atbilst patiesībai. Civilprocesa likuma 17. nodaļā ir uzskaitīti visi pieļaujamie pierādīšanas līdzekļi, ar kuriem strīdus puses var pierādīt savu pozīciju.
Administratores ieskatā jebkādi pārmetumi par to, ka Administratore Tiesvedībā par uzņēmuma pāreju nav ieņēmusi aktīvu pozīciju ir nepamatoti. Tas nekādā gadījumā nav saistāms ar Maksātnespējas likuma 26. pantā nostiprināto administratora pienākumu rīkoties visu kreditoru kopuma interesēs. Administratore vērš uzmanību, ka kreditoru kopuma interesēs ir, lai no kreditoru prasījumu reģistra tiktu izslēgti nepamatoti kreditoru prasījumi.
Administratores ieskatā starp Parādnieku un kreditoru slēgtais darījums ir komercdarījumus, jo vismaz viens no darījuma dalībniekiem ir komersants un darījumam piemīt komerctiesiska daba, kuram piemērojams Komerclikuma 406. pantā noteiktais komerclikuma noilgums.
Sūdzības ietvaros nevar tiks izskatīts strīds par tiesībām, kura izšķiršana ir nodota tiesai. Ievērojot to, Administratore paskaidrojumos neatkārto pretprasībā un pretapelācijas sūdzībā paustos argumentus par noilgumu, tikai atkārtoti norāda, ka Iesniedzēja prasība ar /tiesas nosaukums/ /datums/ spriedumu Tiesvedībā par uzņēmuma pāreju tika noraidīta, pamatojoties uz iepriekš minētajiem argumentiem.
Administratore norāda, ka Iesniedzēja norādītais par to, ka var izveidoties situācija, ka Administratore nebūs nodrošinājusi Parādnieka un kreditoru kopuma interešu aizsardzību jautājumā par uzņēmuma pāreju, neatbilst Maksātnespējas likuma 6. pantā nostiprinātajam patvaļas aizlieguma principam. Proti, kreditors un parādnieks nedrīkst veikt individuālas darbības, kas nodara kaitējumu kreditoru kopuma interesēm. Administratore vērš uzmanību, ka kreditora individuāli veiktās darbības, kas var kaitēt kreditoru kopuma interesēm var tik apstrīdētas, pamatojoties uz patvaļas aizlieguma principu.
Šaubas par Administratores kritisko pieeju jautājumos, kas skar 1. Parādnieka pārstāvi un Uzņēmumu, ir nepamatotas. Minēto apliecina 1. Parādnieka pārstāvim izvirzītās pretenzijas par zaudējumu segšanu un Parādnieka aktīvā pārstāvība Tiesvedībā pret 1. Parādnieka pārstāvi trīs instanču tiesās. Administratore vērš uzmanību, ka, pateicoties Administratores neatlaidīgam darbam, sagatavotajām apelācijas un kasācijas sūdzībām, Parādnieka pārstāvību tiesās, Augstākās tiesas Senāts ir atcēlis Parādniekam nelabvēlīgu nolēmumu par prasības noraidīšanu pret 1. Parādnieka pārstāvi un lieta ir nosūtīta atkārtotai izskatīšanai /tiesas nosaukums/.
[4.2.2] Par Pieprasījuma izvērtējumu un prasības celšanu saskaņā ar Komerclikuma 169. pantu Administratore paskaidro turpmāko.
Iesniedzējs Sūdzībā vairākkārt atsaucas uz Lēmumu. Attiecīgi, Administratore pieņem, ka Iesniedzējam ir zināms tajā norādītais, tostarp 11. punktā un tā apakšpunktos noradītais.
Administratore vērš uzmanību, ka Administratores 2024. gada 26. februāra paskaidrojumu /numurs/ pielikumos iekļauta informācija par Parādnieka noslēgto darījumu izvērtējamu, tostarp nekustamā īpašuma un kustamās mantas atsavināšanas darījumiem.
Papildus Administratore, noslēdzot Parādnieka darījumu izvērtējumu, 1. Parādnieka pārstāvim 2024. gada 12. maijā nosūtīja pieprasījumu /numurs/ par zaudējumu segšanu 230 898,29 euro apmērā, kurā ir iekļauta arī informācija par darījumu izvērtējumu rezultātiem.
Administratore vērš uzmanību, ka tiesā Tiesvedībā pret 1. Parādnieka pārstāvi tiek skatīta prasība pret 1. Parādnieka pārstāvi par zaudējumu piedziņu 133 011,48 euro. Līdz brīdim, kamēr nav noslēgusies tiesvedība Iesniedzēja prasībā pret Parādnieku par prasījuma atzīšanu, nav iespējams noteikt iepriekšējas valdes nodarīto zaudējumu apmēru, kurš būtu aprobežojams ar pieteikto un atzīto kreditoru prasījumu apmēru, kuru segšana atbilstu maksātnespējas procesa mērķim.
[4.2.3] Par ārvalstu darījumu izvērtējumu Administratores paskaidro turpmāko.
Administratore paskaidro, ka Parādnieka darījumi ar ārvalstu uzņēmumiem, kas noslēgti pirms aizdomu perioda iespēju robežās ir izvērtēti, nav konstatēta negatīva ietekme uz Parādnieka mantisko stāvokli, jo pēc ekonomiskās būtības tie ir starpnieka darījumi.
[bookmark: _Hlk224654325]Administratore vērš uzmanību, ka Iesniedzējs konstanti cenšas izmantot Administratores darba resursus un pilnvaras, lai iegūtu savu interešu aizstāvībai nepieciešamo informāciju. Tā vietā, lai izmantotu savas tiesības un iepazītos ar Administratores rīcībā esošajiem dokumentiem un nepieciešamības gadījumā tos izprasītu iesniegšanai tiesā, Iesniedzējs pieprasa veikt nesamērīgus Parādnieka darījumu izvērtējumu par darījumiem, kas nav pat tuvu Maksātnespējas likuma 96. pantā noteiktajam aizdomu periodam un Komerclikuma 169. pantā noteiktajam valdes atbildības periodam.
[4.2.4] Par siltuma izmantošanas izvērtējumu Administratore paskaidro turpmāko.
Administratore, izvērtējot Administratores rīcībā pieejamo informāciju, nav guvusi apstiprinājumu Iesniedzēja izvirzītajām aizdomām par to, ka Uzņēmums būtu izmantojis Parādnieka saražoto siltumenerģiju, par to nenorēķinoties.
Administratore vērš uzmanību, ka Administratorei nav nodoti dokumenti par pēdējiem trim gadiem pirms maksātnespējas procesa pasludināšanas. Šāda dokumentu nenodošana ierobežo Administratores iespējas pilnvērtīgi izvērtēt Parādnieka veiktos darījumus.
Administratorei nav pieejama precīza informācija par saražotās siltumenerģijas apjomu. /"Nosaukums H"/ ir iesniegusi informāciju par tai piegādāto siltumenerģijas apjomu, izrakstītajiem un apmaksātajiem rēķiniem. Taču minētā informācija neliecina par iespējamu Uzņēmuma siltumenerģijas patēriņu.
Administratore nav konstatējusi arī maksājumus, kā arī Sūdzībā nav norādīti konkrēti maksājumi par energoresursiem, kas ilgstoši būtu piegādāti Uzņēmumam. Līdz ar to Administratorei nav iespējams pilnvērtīgi izvērtēt visas Iesniedzēja izvirzītās aizdomas, jo tās nav pamatotas ar konkrētiem faktiem, kas liecinātu par šo aizdomu pamatotību.
[4.2.5] Par prasību saskaņā ar Maksātnespējas likuma 72.1 pantu Administratore paskaidro turpmāko.
Lēmuma 11.5. punktā norādīts, ka Administratore ir sagatavojusi prasības pieteikumu par zaudējumu piedziņu no 2. Parādnieka pārstāvja, pamatojoties uz Maksātnespējas likuma 72.1 pantu, taču tas nav iesniegts tiesā. 
Tiesu praksē, ar kuru Administratore saskaras ikdienā, tiesas norāda uz nepieciešamību administratoram pierādīt, ka kreditoru prasījumu segšana nav iespējama, neskatoties uz to, ka administratoram nav nodoti dokumenti. Proti, pierādīt, ka parādnieka maksātnespējas procesā ir izslēgtas jebkādas citas kreditoru prasījumu segšanas iespējas. Uz Paskaidrojumu sagatavošanas brīdi minētie apstākļi nav mainījušies.
Administratore vērš uzmanību, ka zaudējumi Maksātnespējas likuma 72.1 panta izpratnē ir pieteikto un atzīto kreditoru prasījumu kopsumma pamatparāda apmērā. Ievērojot minēto, līdzīgi kā uzņēmuma pārejas gadījumā, prasības celšana par zaudējumu piedziņu, pamatojoties uz Maksātnespējas likuma 72.1 pantu, būs iespējama ne ātrāk kā pēc tam, kad būs noslēgusies tiesvedība Iesniedzēja prasībā pret Parādnieku par prasījuma atzīšanu un būs fiksēta atzīto kreditoru prasījumu kopsumma.
Administratores ieskatā Sūdzībā norādīto divu pamatlīdzekļu kartīšu trūkums nav pamats prasības celšanai par zaudējumu piedziņu, pamatojoties uz Maksātnespējas likuma 72.1 pantu, jo šo divu dokumentu nenodošana nav liegusi atgūt un vēlāk maksātnespējas procesa ietvaros realizēt konkrēto mantu.
[4.2.6] Par nekustamā īpašuma un transportlīdzekļu pārdošanas darījumu izvērtējumu Administratore paskaidro turpmāko.
Administratore atkārtoti (skatīt arī šā lēmuma 4.2.1. punktu) norāda, ir noslēgusi Parādnieka nekustamo īpašumu un transportlīdzekļu atsavināšanas darījumu izvērtējumu un 2024. gada 12. maijā nosūtīja 1. Parādnieka pārstāvim pieprasījumu /numurs/ par zaudējumu segšanu 230 898,29 euro, kurā ir iekļauta arī informācija par darījumu izvērtējuma rezultātiem.
Tāpat Administratore atkārtoti (skatīt arī šā lēmuma 4.2.1. punktu) norāda, ka prasības celšana pret 1. Parādnieka pārstāvi nav iespējama līdz brīdim, kamēr nav noslēgusies tiesvedība Iesniedzēja prasībā pret Parādnieku par kreditora prasījuma atzīšanu. Proti, līdz tam nav iespējams noteikt iepriekšējās valdes nodarīto zaudējumu apmēru, kas aprobežojams ar pieteikto un atzīto kreditoru prasījumu apmēru. Attiecīgi pēc precīza nodarīto zaudējumu apmēra noteikšanas būs iespējama prasības celšana, kas būs noslēdzošais posms darījumu izvērtēšanā, par ko tiks informēti kreditori.
[4.2.7] Par mantas pārdošanas plāna un novērtējuma korektumu Administratore paskaidro turpmāko.
Maksātnespējas procesā, lai izslēgtu jebkādas šaubas par Administratores veiktajām darbībām, mantas novērtēšanai tika pieaicināts sertificēts kustamās mantas vērtētājs. Administratore nevar ietekmēt vērtētāja darbu un noteiktās mantas vērtības. 
Ievērojot iepriekš minēto, Administratore noraida jebkādas šaubas par mantas novērtējuma pamatotību un precizitāti.
Par mantas pārdošanas procesu norādāms, ka tas ir saskaņots ar kreditoriem. Papildus plānā noteiktajām darbībām Administratore uzrunāja potenciālos pircējus, taču saņēma atteikumus.
Administratore informāciju par mantas pārdošanas procesu kreditoriem sniedza 2025. gada 7. marta paziņojumā /numurs/. No minētā paziņojuma izriet, ka sākotnēji, atbilstoši mantas pārdošanas plānam, tika rīkota izsole, pēc kuras tika ievietots sludinājums par pārdošanu bez izsoles. Interesi izrādīja vairāki pretendenti, taču uz reālu iegādi pieteicās tikai viens pretendents. Turklāt, objektīvi vērtējot iekārtu pārdošanas iespējas, kas ir iebūvētas konkrētās telpās, paredzētas konkrētam mērķim un kuru pārvietošanas iespējas līdz ar to ir apgrūtinātas, saprātīgi nerodas šaubas, ka potenciālo pircēju loks ir ierobežots. 
Administratore vērš uzmanību, ka Iesniedzējam bija visas iespējas iesaistīties pārdošanas procesā un piedāvāt augstāku cenu par Parādnieka mantu, taču tas netika darīts. Tikai pēc gada, kad Parādnieka mantas pārdošana jau ir noslēgusies, Iesniedzējs izvirza uz pieņēmumiem balstītas pretenzijas, kuras nav pamatotas ar pierādījumiem.
[4.3] Par Sūdzībā norādītajiem jauniem apstākļiem un iespējamiem pārkāpumiem Administratore paskaidro turpmāko.
[4.3.1] Par Administratores rīcību, izsūtot Paziņojumu par nodomu slēgt izlīgumu, Administratore norāda turpmāko.
Juridiskās personas maksātnespējas procesa efektīvas un likumīgas gaitas nodrošināšanai administrators šajā likumā noteiktajā kārtībā ziņo kreditoriem par nodomu noslēgt izlīgumu.[footnoteRef:19] [19:  Maksātnespējas likuma 81. panta pirmās daļas 7. punkts.] 

Pirms maksātnespējas procesa pasludināšanas Likvidators bija cēlis tiesā prasību pret 1. Parādnieka pārstāvi par zaudējumu atlīdzības piedziņu 133 011,48 euro. Pēc maksātnespējas procesa pasludināšanas Administratore turpināja uzsākto tiesvedību Tiesvedībā pret 1. Parādnieka pārstāvi par zaudējumu piedziņu.
Ar /tiesas nosaukums/ 2023. gada 23. novembra spriedumu Tiesvedībā pret 1. Parādnieku prasība tika pilnībā noraidīta, kā arī nolemts piedzīt no Parādnieka par labu 1. Parādnieka pārstāvim izdevumus advokāta palīdzības samaksai 3 325,28 euro. Par tiesas spriedumu tika iesniegta apelācijas sūdzība.
Arī /tiesas nosaukums/ ar /datums/ spriedumu Tiesvedībā pret 1. Parādnieka pārstāvi prasību pilnībā noraidīja un piedzina no Parādnieka par labu 1. Parādnieka pārstāvim izdevumus advokāta palīdzības samaksai 6 650,57 euro.
Par /tiesas nosaukums/ /datums/ spriedumu Administratore iesniedza kasācijas sūdzību. 
/Datums/ Senāts, izskatot Administratores kasācijas sūdzību Tiesvedībā pret 1. Parādnieka pārstāvi (/numurs/), norādīja, ka tiesa, pārkāpjot Civilprocesa likuma 104. panta pirmās daļas prasības, pārsūdzēto spriedumu ir pamatojusi ar atbildētāja paskaidrojumiem, nevis ar lietas izskatīšanas gaitā pārbaudītiem pierādījumiem. Vienlaikus Senāts konstatēja, ka, vispusīgi neizvērtējot prasītāja norādītos lietas apstākļus un iesniegtos pierādījumus, tiesa ir pārkāpusi Civilprocesa likuma 97. panta, 190. panta otrās daļas un 193. panta piektās daļas prasības. Tas savukārt varēja novest pie materiālo tiesību normu (Komerclikuma 169. panta un Civillikuma 1770.–1772. panta un 1779. panta) nepareizas piemērošanas, lemjot par to, vai ir iestājusies atbildētāja kā valdes locekļa atbildība par zaudējumu nodarīšanu sabiedrībai. Senāts nolēma atcelt /tiesas nosaukums/ /datums/ spriedumu pilnībā.
Parādnieka pārstāvis, lai panāktu galīgu strīda risinājumu, ir iesniedzis izlīguma piedāvājumu, piedāvājot samaksāt 30 000 euro pēc izlīguma noslēgšanas un pirms tā apstiprināšanas tiesā, vienlaikus atsakoties no prasījuma atlīdzināt savus tiesāšanās izdevumus, kas šobrīd ir 6 650,57 euro.
Administratore norāda, ka Paskaidrojumos neatkārtos Paziņojumā ietverto pamatojumu izlīguma noslēgšanai, bet norāda, ka izlīgums pēc būtības ir pušu panākts kompromiss (savstarpēja piekāpšanās) strīda izbeigšanas nolūkā, kurā katra puse akceptē otras puses būtiskākās intereses, paļaujoties, ka tās izlīguma noslēgšanas gadījumā tiks aizsargātas.
Pēc Paziņojuma izsūtīšanas Iesniedzējs iesniedza Administratorei iebildumus par izlīguma noslēgšanu, tostarp par Paziņojuma nosūtīšanu 2025. gada 30. decembrī.
Par Paziņojuma nosūtīšanu 2025. gada 30. decembrī Administratore paskaidro, ka Paziņojuma pēdējā rindkopā tika norādīts, ka, ņemot vērā, ka piecu dienu termiņā pēc paziņojuma nosūtīšanas iekrīt vairākas brīvdienas, Administratore pagarina noteikto termiņu un aicina kreditorus izteikt iebildumus ne vēlāk kā piecu darba dienu laikā no Paziņojuma nosūtīšanas. Attiecīgi jebkādi iebildumi par Paziņojuma nosūtīšanu minētajā datumā ir nepamatoti.
Papildus Administratore vērš uzmanību, ka, ievērojot izteiktos iebildumus, izlīgums Tiesvedībā pret 1. Parādnieka pārstāvi nav noslēgts. No Parādnieka pārstāvja ir saņemts jauns izlīguma piedāvājums 35 000 euro apmērā. Tas tiks nodots kreditoriem atkārtotai izvērtēšanai.
[4.3.2] Par kreditoru neinformēšanu par tiesvedību aktualitātēm Administratore paskaidro turpmāko.
Par tiesvedības Tiesvedībā pret 1. Parādnieka pārstāvi aktualitātēm Administratore paskaidro, ka Elektroniskajā maksātnespējas uzskaites sistēmā (turpmāk – EMUS) ir ievadīta informācija par tiesvedību, tostarp par spriedumu lietā /numurs/.
Papildus Administratore lietas apstākļus ir aprakstījusi 2025. gada 30. decembra Paziņojumā. Lietā neviena darbība nav veikta bez saskaņošanas ar kreditoriem.
Administratore vērš uzmanību, ka Iesniedzējam ir ne tikai tiesības, bet arī iespēja izrādīt interesi par maksātnespējas procesā notiekošo tiesvedību. 
Tā kā EMUS ir iespējams ievadīt ierobežota apjoma informāciju, turklāt tās pārskats var būt nepārskatāms, Iesniedzējs var vērsties pie Administratores, lai saņemtu papildu informāciju par viņu interesējošiem jautājumiem. 
Kā piemēru Administratore min /Nosaukums G/, kas EMUS pārskatā, konstatējot informāciju par celto prasību par zaudējumu piedziņu 10 849,26 euro apmērā no parādnieka pārstāvjiem, lūdza sniegt papildu informāciju par šo prasību. Atbildot uz pieprasījumu, /Nosaukums G/ tika nosūtīts prasības pieteikums. Tāpat /Nosaukums G/ lūdza sniegt informāciju par atgūtajiem naudas līdzekļiem 1,47 euro apmērā un saņēma attiecīgu skaidrojumu. Minēto apliecina e‑pasta sarakste.
Administratore vērš uzmanību, ka EMUS pieejamā informācija par tiesvedībām ir līdzvērtīga tīmekļvietnē e‑lieta.lv publiski pieejamajai informācijai, ievadot lietas numuru. Tīmekļvietnē e‑lieta.lv ir iespējams iepazīties ar lietas virzību, nozīmētajām, notikušajām vai atceltajām tiesas sēdēm, tiesu instancēm, kurās lieta tiek izskatīta, kā arī nolēmumu spēkā esamību. Attiecīgi EMUS ievadāmā informācija pēc būtības ir e‑lieta.lv pieejamās informācijas atspoguļojums.
[4.3.3] Par Administratores rīcību pēc kreditoru iebildumu saņemšanas Administratore paskaidro turpmāko.
Administratore Paziņojumā informēja par nodomu ar 1. Parādnieka pārstāvi noslēgt izlīgumu Tiesvedībā pret 1. Parādnieka pārstāvi par summu 30 000 euro. Tā kā tika saņemti iebildumi, plānotā izlīguma noslēgšana netika īstenota.
Pēc kreditoru iebildumu saņemšanas par Maksātnespējas likuma 81. pantā minētajām ziņām administrators izvērtē iebildumu pamatotību un: 
1) ja iebildumi tiek ņemti vērā, veic atbilstošas izmaiņas un paziņo par tām visiem kreditoriem; 
2) ja iebildumi netiek ņemti vērā, sniedz kreditoram motivētu atbildi.[footnoteRef:20] [20:  Maksātnespējas likuma 83. pants.] 

Konkrētajā gadījumā Paziņojums bija par nodomu noslēgt izlīgumu, savukārt pēc iebildumu saņemšanas šis nodoms netika īstenots. Attiecīgā darbība neparedzēja nekādu izmaiņu veikšanu, līdz ar to nebija pamata par to paziņot kreditoriem.
Papildus Administratore informē, ka Tiesvedība pret 1. Parādnieka pārstāvi nav noslēgusies un no atbildētāja Parādnieka pārstāvja ir saņemts jauns izlīguma piedāvājums, kas šobrīd tiek izvērtēts, tostarp ņemot vērā iepriekš saņemtos iebildumus. Turpmākā rīcība tiks saskaņota ar kreditoriem.
[4.3.4] Par iespējamām neatbilstībām ES fondu līdzekļu izlietojumā Administratore paskaidro turpmāko.
Par ES fondu līdzekļu izlietojumu Administratore norāda, ka Tiesvedība pret 1. Parādnieka pārstāvi Parādnieka prasībā pret Parādnieka pārstāvi par zaudējumu atlīdzības piedziņu 133 011,48 euro ir tieši saistīta ar piešķirtajiem un vēlāk atprasītajiem ES fondu līdzekļiem.
Administratore nav konstatējusi apstākļus, kā arī Iesniedzējs nav norādījis uz tādiem apstākļiem, kas pamatotu secinājumu, ka piešķirtie ES fondu līdzekļi būtu izlietoti nepamatoti.
/Nosaukums G/ lēmums par projekta iesnieguma apstiprināšanu /numurs/ pieņemts 2015. gada 19. maijā. Savukārt Parādnieka maksātnespējas process pasludināts /datums/. Administratore vērš uzmanību, ka jautājumi par ES fondu līdzekļu izlietojumu neietilpst Maksātnespējas likuma 96. pantā noteiktajā aizdomu periodā, kā arī Komerclikuma 169. pantā noteiktajā valdes locekļu atbildības periodā.
Administratore neizvairās izvērtēt minētos darījumus kopsakarā ar Iesniedzēja sniegto informāciju. Administratore norāda, ka jau 2023. gada 23. oktobra atbildē /numurs/ uz Iesniedzēja iebildumiem tika skaidrots, ka Administratorei nav iespējams izvērtēt Iesniedzēja rīcībā esošo informāciju, ja tā netiek iesniegta Administratorei. Vienlaikus, izvērtējot iebildumos norādīto un to pielikumā pievienoto informāciju, pirmšķietami nav konstatējama Parādnieka iesaistīšanās noziedzīgi iegūtu līdzekļu legalizācijā vai izvairīšanās no nodokļu nomaksas. Administratore aicina Iesniedzēju iesniegt tā rīcībā esošo informāciju, kas varētu pamatot iebildumos norādīto.
[4.3.5] Par ražošanas ēkas nomas turpināšanu Administratore paskaidro turpmāko.
Par ražošanas ēkas nomas turpināšanu Administratore paskaidro, ka maksātnespējas procesā ražošanas ēkas noma netika turpināta. Saskaņā ar Administratores rīcībā esošo informāciju ražošanas ēkas noma tika izbeigta 2022. gada 8. septembrī. Minēto apliecina vienošanās par nomas līguma izbeigšanu.
Administratore uzskata, ka pirmšķietami nav pamata valdes atbildības piemērošanai, jo Parādnieka un Uzņēmuma nomas attiecību pamatā bija apstāklis, ka ēkā atradās Parādnieka iekārtas, kuras pēc nomas attiecību izbeigšanas bija nepieciešams izvest.
Administratore pieļauj, ka gadījumā, ja iekārtas nebūtu atgūtas, varētu pastāvēt pamats vērtēt valdes atbildību par nomas līguma izbeigšanu un iekārtu atstāšanu nomātajās telpās. Tomēr, tā kā iekārtas tika atgūtas un realizētas maksātnespējas procesā, nav pamata valdes atbildības piemērošanai.
[4.3.6] Par Administratores nodomu noslēgt izlīgumu un tā atbilstību kreditoru interesēm Administratore paskaidro turpmāko.
Administratore atkārtoti (skatīt arī šā lēmuma 4.3.1. punktu) norāda, ka Paskaidrojumos neatkārtos Paziņojumā ietverto pamatojumu izlīguma noslēgšanai, taču uzsver, ka izlīgums pēc būtības ir pušu panākts kompromiss (savstarpēja piekāpšanās) strīda izbeigšanas nolūkā, kurā katra puse akceptē otras puses būtiskākās intereses, paļaujoties, ka izlīguma noslēgšanas gadījumā tās tiks aizsargātas.
Administratore norāda, ka informēja kreditorus par nodomu noslēgt izlīgumu, līdz ar to kreditoriem bija dota iespēja iebilst vai piekrist izlīguma noslēgšanai. Attiecīgi šobrīd nav pamata vērtēt nenoslēgtā izlīguma atbilstību kreditoru kopuma interesēm.
Administratore arī noraida jebkādus pārmetumus par labvēlīgu attieksmi pret 1. Parādnieka pārstāvi, vienlaikus vēršot uzmanību, ka viņš ir vienīgais, kurš ir gatavs kompromisam strīda izbeigšanas nolūkā. Tajā pašā laikā ne Likvidators, ne 2. Parādnieka pārstāvis, ne Iesniedzējs nav iesnieguši piedāvājumus, kas veicinātu pusēm pieņemama kompromisa panākšanu un izlīguma noslēgšanu.
[4.3.7] Par Parādnieka ārvalsts bankas kontu informāciju Administratore paskaidro turpmāko.
Administratores rīcībā ir /bankas nosaukums/ konta pārskati, kā norādīts /bankas nosaukums/ atbildes vēstulē. Konta pārskati aptver laiku no 2019. gada 3. maija līdz 2022. gada 27. jūlijam, ļaujot noskaidrot ienākošo un izejošo maksājumu apmēru.
Administratore norāda, ka pilnvērtīga norēķinu kontos atspoguļotās informācijas izvērtēšana nav iespējama, jo Administratorei nav iesniegti Parādnieka grāmatvedības dokumenti par pēdējiem trijiem gadiem. Ņemot vērā Administratorei pieejamo informāciju, nav konstatēti maksājumi, kas nebūtu saistīti ar saimniecisko darbību un kuru atprasīšana vai piedziņa būtu iespējama. Konts ir slēgts un tajā nav naudas līdzekļu.
Administratore vērš uzmanību, ka Iesniedzējs ļaunprātīgi izmanto tiesības iesniegt sūdzības Maksātnespējas kontroles dienestam par Administratores rīcību pirms personīgi pats būtu pārbaudījis sūdzībā norādīto informāciju. Šāda rīcība noslogo Maksātnespējas kontroles dienestu un Administratori ar nepamatotām sūdzībām, tērējot darba un laika resursus.
[4.4] Noslēgumā Administratore norāda turpmāko.
Administratore vērš uzmanību, ka nav iespējama katra izvērtētā darījuma pilnīga dokumentēšana, iekļaujot izvērtētā darījuma aprakstu, konstatētos apstākļus, juridisko pamatojumu un izvērtējuma rezultātus.
Iesniedzējs nepamatoti norāda, ka pēc mantas pārdošanas viņa rīcībā nav informācijas par Administratores turpmāko rīcības plānu kreditoru prasījumu apmierināšanai pēc mantas realizācijas. Iesniedzējs ir informēts par uzsāktajām tiesvedībām, tostarp par viņa paša iesāktajām tiesvedībām pret Parādnieku. Papildus Iesniedzējam ir zināms par nodomu celt uzņēmuma pārejas prasību, kuras celšana šobrīd nav iespējama, pamatojoties uz Paskaidrojumos (skatīt šā lēmuma 4.2.1. punktu) norādītajiem apstākļiem.
Administratore vērš uzmanību, ka maksimāli efektīva maksātnespējas procesa norise ir iespējama tikai ar kreditoru un Administratores savstarpēju sadarbību. Protams, tas nekādā veidā neattiecas uz Iesniedzēja aicinājumiem atbalstīt viņa tiesvedību par prasījumu, kurš balstīts uz apšaubāmu, iespējams, pat viltotu, dokumentu pamata.
Paskaidrojumiem pievienoti Administratores ieskatā tos pamatojošie dokumenti.
[5] Maksātnespējas kontroles dienestā 2026. gada 19. martā saņemtajos Sūdzības papildinājumos norādīts turpmākais.
Iesniedzēja rīcībā ir nonākusi informācija un dokumenti, kas Sūdzības iesniegšanas brīdī vēl nebija Iesniedzējam pieejama.
[5.1] Par darījumiem Parādnieka norēķinu kontā /bankas nosaukums/ Sūdzības papildinājumos norādīts turpmākais.
Iesniedzējs Sūdzībā jau vērsa uzmanību uz to, ka Parādniekam pirms maksātnespējas procesa pasludināšanas ir bijis atvērts norēķinu konts Baltkrievijā reģistrētā bankā /bankas nosaukums/
Parādnieka maksātnespējas procesā kreditori nav informēti, vai Administratore ir ieguvusi ziņas par šo kontu, darījumiem un naudas līdzekļu atlikumu tajā. Taču Iesniedzēja rīcībā ir nonākusi informācija, ka arī 2021. gada 24. augustā (Parādnieka  /bankas nosaukums/ norēķinu konta slēgšanas dienā) no Parādnieka norēķinu konta ir veikts maksājums uz paša Parādnieka norēķinu kontu /konta numurs/ /bankas nosaukums/ 14 950 euro. Minētās ziņas atrodamas Administratores rīcībā esošajā /bankas nosaukums/ norēķinu konta izdrukā.
[5.1.1] Iesniedzējs vērš uzmanību, ka minētais maksājums 14 950 euro, kas 2021. gada 24. augustā veikts uz Parādnieka norēķinu kontu Baltkrievijā reģistrētajā bankā /bankas nosaukums/, ir būtisks apstāklis, kas var liecināt par Parādnieka mantas apzinātu novirzīšanu ārpus Latvijas jurisdikcijas.
Tāpat no Iesniedzēja rīcībā esošās informācijas izriet, ka minētā summa pārsniedz to saistību apmēru, uz kura pamata vēlāk tika ierosināts Parādnieka maksātnespējas process, pamatojoties uz Uzņēmuma pieteikumu. Šādos apstākļos objektīvi ir izvērtējams, vai attiecīgais maksājums nav bijis vērsts uz Parādnieka saistību izpildi pret konkrēto kreditoru.
[5.1.2] Iesniedzējs norāda, ka gan Parādniekam, gan Uzņēmumam bija atvērti norēķinu konti bankā /bankas nosaukums/, abiem uzņēmumiem grāmatvedības uzskaiti kārtoja viena un tā pati persona, kurai bija piekļuve abu sabiedrību finanšu informācijai un kontiem. Līdz ar to pastāv pamatotas šaubas, vai minētie naudas līdzekļi faktiski nav nonākuši ar Parādnieku saistītās sabiedrības – Uzņēmuma, rīcībā, kā saistību izpilde.
Ja minētā summa faktiski tika izmantota, lai segtu Parādnieka saistības pret Uzņēmumu vai ar to saistītām personām, ir izvērtējams, vai maksātnespējas procesa pieteikums nebija balstīts uz formāli pastāvošu, bet faktiski jau izpildītu saistību.
Iesniedzēja ieskatā minēto apstākļu kopums var liecināt par iespējamu Parādnieka mantas novirzīšanu, darījumu caurskatāmības trūkumu un nepieciešamību vispusīgi izvērtēt minētā konta darījumus, to ekonomisko būtību, kā arī saistību ar Parādnieka maksātnespējas iestāšanos.
[5.1.3] Vienlaikus Iesniedzēja rīcībā nav informācijas, ka Administratore būtu:
1) pilnībā ieguvusi un analizējusi bankas /bankas nosaukums/ norēķinu konta izdrukas;
2) noskaidrojusi kontā esošo vai bijušo naudas līdzekļu atlikumu;
3) identificējusi visus darījumu partnerus un darījumu pamatojumu;
4) izvērtējusi iespējamo naudas līdzekļu novirzīšanu saistītām personām vai darījumus, kuru apstrīdēšanai varētu būt tiesisks pamats;
5) informējusi kreditorus par minētā konta izvērtējuma rezultātiem.
Ņemot vērā minēto, Iesniedzēja ieskatā Administratorei bija pienākums veikt vispusīgu un rūpīgu Parādnieka ārvalsts norēķinu konta darījumu izvērtēšanu, jo šie darījumi var būtiski ietekmēt Parādnieka mantas sastāvu un kreditoru prasījumu apmierināšanas iespējas.
[5.2] Par dividenžu izmaksu Parādnieka dalībniekiem Sūdzības papildinājumos norādīts turpmākais.
Iesniedzēja rīcībā ir nonākusi informācija, kas liecina, ka 2019. gadā, iespējams, Parādnieka dalībniekiem, tostarp personām, kuras šobrīd ir iekļautas sankciju sarakstos, tika izmaksātas dividendes ievērojamā apmērā, kas pārsniedz 1 miljonu euro. Par minēto liecina Parādnieka 2019. gada pārskata dati, kā arī Parādnieka norēķinu konta /bankas nosaukums/ izraksti, kuros konstatējami uzņēmumu ienākuma nodokļa maksājumi saistībā ar dividenžu izmaksu.
Dalībniekiem nedrīkst izdarīt izmaksas, ja sabiedrības pašu kapitāls pārskata gada noslēgšanas brīdī vai, ja pieņemts lēmums par ārkārtas dividenžu noteikšanu, — attiecīgā pārskata perioda beigās ir mazāks vai šādu izmaksu rezultātā kļūtu mazāks par sabiedrības pamatkapitāla apmēru.[footnoteRef:21] [21:  Komerclikuma 182. panta trešā daļa.] 

Kaut arī no 2019. gada pārskata izriet, ka Parādnieka pašu kapitāls pārskata gada beigās formāli pārsniedza pamatkapitālu, tomēr, ņemot vērā Administratores rīcībā esošo informāciju par Parādnieka faktiskajām saistībām, tostarp Iesniedzēja prasījumu, šis rādītājs nevar tikt uzskatīts par objektīvu un korektu attiecības starp pašu kapitālu un pamatkapitālu atspoguļojumu. Proti, ja Iesniedzēja prasījums būtu korekti atspoguļots Parādnieka grāmatvedības reģistros, tostarp 2019. gada pārskatā, tad būtu viennozīmīgi secināms, ka šādu dividenžu izmaksu rezultātā tika pārkāpta Komerclikuma 182. panta trešā daļa jeb pašu kapitāla apmērs palika mazāks nekā pamatkapitāla apmērs.
Iesniedzējs norāda, ka turklāt ir būtiski, ka šajā kontekstā nav nozīmes tam, vai aktuālās tiesvedības ietvaros, kurā tiek vērtēta Iesniedzēja prasījuma pamatotība, tiks atzīts, ka Parādnieka saistība pret Iesniedzēju bija izpildāma līdz 2011. gada 31. decembrim vai līdz 2014. gada 31. decembrim. Jebkurā gadījumā minētajai saistībai, ņemot vērā vispārējo 10 gadu noilguma termiņu, bija jābūt atspoguļotai Parādnieka 2021. gada pārskatā. 
Iesniedzējs pieļauj, ka Iesniedzēja kreditora prasījuma neatspoguļošana 2021. gada pārskatā varēja būt apzināta Parādnieka valdes rīcība, kuras mērķis bija nepieļaut pašu kapitāla samazināšanos zem pamatkapitāla un tādējādi radīt formālu pamatu dividenžu izmaksai Parādnieka dalībniekiem.
Atbilstoši maksātnespējas regulējumam Administratorei ir ne tikai tiesības, bet arī pienākums izvērtēt šādus darījumus un nepieciešamības gadījumā celt prasību par prettiesiski izmaksāto dividenžu atgūšanu Parādnieka un kreditoru kopuma interesēs.
Iesniedzējs papildus norāda, ka kritiku neizturētu Administratores iespējamais pamatojums bezdarbībai, atsaucoties uz Iesniedzēja prasījuma neatzīšanu no Administratores puses. Jautājums par Iesniedzēja prasījuma pamatotību šobrīd tiek izskatīts tiesvedībā, un tas pats par sevi nevar būt šķērslis Administratorei veikt darbības, kas vērstas uz Parādnieka mantas atgūšanu.
Turklāt Iesniedzējs vērš uzmanību uz to, ka, ilgstoši neveicot darbības attiecībā uz iespējami prettiesiski izmaksāto dividenžu atgūšanu, var iestāties noilguma termiņš, kā rezultātā kreditoriem var tikt nodarīti neatgriezeniski zaudējumi.
Iesniedzējas ieskatā Administratores rīcība, neuzsākot attiecīgu prasījumu izvērtēšanu un iespējamu prasību celšanu, var radīt situāciju, kurā ar Parādnieku saistītas vai sankcijām pakļautas personas saglabā to rīcībā esošos naudas līdzekļus, lai gan pastāv tiesisks pamats šo līdzekļu atgūšanai kreditoru interesēs.
Iesniedzējs papildus norāda, ka Administratorei, īstenojot savus pienākumus, ir jāņem vērā arī tas, ka Iesniedzēja prasījums nav izslēgts no kreditoru prasījumu reģistra, bet gan tā pamatotība šobrīd tiek vērtēta tiesvedībā. Līdz ar to Administratorei ir pienākums rīkoties ar pienācīgu rūpību un ņemt vērā arī iespējamību, ka Iesniedzēja prasījums var tikt atzīts par pamatotu.
Šādos apstākļos Administratorei ir pienākums veikt visas nepieciešamās darbības Parādnieka mantas atgūšanai un kreditoru prasījumu apmierināšanai, tostarp:
1) aktīvi jāatbalsta prasība par iespējamu uzņēmuma pāreju;
2) jāizvērtē un jāveic darbības prettiesiski izmaksāto dividenžu atgūšanai;
3) jāveic citas darbības, kas vērstas uz Parādnieka mantas palielināšanu.
Iesniedzēja ieskatā Administratores faktiskā rīcība liecina par pretējo. Proti, Administratore faktiski neieņem aktīvu procesuālo pozīciju tiesvedībā par uzņēmuma pāreju, neveic redzamas darbības dividenžu atgūšanai, kā arī neveic savlaicīgas darbības, lai novērstu iespējamā noilguma iestāšanos.
Šāda bezdarbība objektīvi ir izdevīga bijušajām Parādnieka amatpersonām, kuras saglabā to rīcībā esošos naudas līdzekļus, savukārt kreditoru iespējas atgūt līdzekļus samazinās.
Ņemot vērā iepriekš minēto, Iesniedzējs norāda, ka arī gadījumā, ja Administratore turpina apstrīdēt Iesniedzēja prasījumu un uztur attiecīgu tiesvedību, tas neliedz paralēli celt prasību par dividenžu atgūšanu, jo šo jautājumu juridiskais vērtējums nav savstarpēji izslēdzošs.
Iesniedzēja ieskatā pastāv pamats izvērtēt, vai Administratore ir pienācīgi izpildījusi savu pienākumu izvērtēt 2019. gadā veiktās dividenžu izmaksas atbilstību normatīvo aktu prasībām un vai nav pieļāvusi bezdarbību, kas varētu būt pretrunā ar kreditoru kopuma interesēm.
[5.3] Pamatojoties uz iepriekš izklāstīto, Iesniedzējs lūdz:
1) izvērtēt Sūdzības papildinājumos norādītos apstākļus;
2) pārbaudīt Administratores rīcības atbilstību Maksātnespējas likuma prasībām;
3) nepieciešamības gadījumā lemt par normatīvajos aktos paredzēto pasākumu piemērošanu.
[6] Maksātnespējas kontroles dienests 2026. gada 20. marta vēstulē /numurs/ lūdza Administratorei iesniegt rakstveida paskaidrojumus par Sūdzības papildinājumos minētajiem apstākļiem.
[bookmark: _Hlk160704531][7] Maksātnespējas kontroles dienests 2026. gada 20. marta vēstulē /numurs/, pamatojoties uz Maksātnespējas likuma 176. panta sesto daļu, informēja Iesniedzēju par Sūdzības un tās papildinājumu izskatīšanas termiņa pagarināšanu līdz 2026. gada 23. aprīlim.
[8] Maksātnespējas kontroles dienestā 2026. gada 7. aprīlī saņemta Administratores 2026. gada 7. aprīļa (datēta ar 2. aprīli) vēstule /numurs/ (turpmāk – Papildu paskaidrojumi), kurā sniegti papildu paskaidrojumi par Sūdzību un tās papildinājumiem.
Administratore Sūdzību un tās papildinājumus uzskata par nepamatotu un noraidāmu turpmāk norādīto apstākļu dēļ.
[8.1] Par Parādnieka norēķinu kontu bankā /bankas nosaukums/ Administratore paskaidro turpmāko.
Jau Paskaidrojumos (skatīt šā lēmuma 4.3.7. punktu) Administratore norādīja, ka viņas rīcībā ir bankas /bankas nosaukums/ norēķinu konta pārskati. Tas izriet arī no bankas /bankas nosaukums/ atbildes vēstules. Precizējot iepriekš norādīto, Administratore paskaidro, ka norēķinu konta pārskati aptver periodu no 2016. gada 8. aprīļa līdz 2022. gada 27. jūlijam, tādējādi ļaujot noskaidrot ienākošo un izejošo maksājumu apmēru. 
Vienlaikus Administratore norāda, ka pilnvērtīga norēķinu kontos atspoguļotās informācijas izvērtēšana nav iespējama, jo Administratorei nav iesniegti Parādnieka grāmatvedības dokumenti par pēdējiem trim gadiem. Ņemot vērā Administratorei pieejamo informāciju, nav konstatēti maksājumi, kas nebūtu saistīti ar saimniecisko darbību un kuru atprasīšana vai piedziņa būtu iespējama. Konts ir slēgts un tajā nav naudas līdzekļu.
Maksājumu veikšana uz Parādnieka norēķinu kontu Baltkrievijas bankā pati par sevi neliecina par apzinātu Parādnieka mantas novirzīšanu ārpus Latvijas jurisdikcijas, bet gan par objektīviem apstākļiem, kas izriet no valsts īstenotās politikas. Politikas rezultātā uzņēmumiem tiek slēgti norēķinu konti un tie ir spiesti saimnieciskās darbības nodrošināšanai izmantot kaimiņvalstu banku pakalpojumus, it īpaši apstākļos, ja arī darījumu partneri atrodas citā valstī.
Administratore nav konstatējusi, ka Parādnieka maksātnespējas process būtu pasludināts attiecībā uz formāli pastāvošām, bet faktiski jau izpildītām saistībām. Vienlaikus būtiski norādīt, ka iesniegtā pieteikuma par maksātnespējas procesa pasludināšanu pamatotības izvērtēšana ietilpst tiesas kompetencē. 
Administratore vērš uzmanību, ka /datums/ tika izskatīta lieta Tiesvedībā pret 2. Parādnieka pārstāvi un Likvidatoru Parādnieka prasībā pret Likvidatoru un 2. Parādnieka pārstāvi par zaudējumu piedziņu. Lietas izskatīšanas laikā tiesā tika iesniegts Parādnieka norēķinu konta pārskats, kas atvērts /bankas nosaukums/.
2. Parādnieka pārstāvi pārstāvēja zvērināta advokāte /pers. F/ (skatīt arī šā lēmuma 4.1.3. punktu). Tieši pēc šīs tiesas sēdes tika sagatavoti Sūdzības papildinājumi, kuros (skatīt šā lēmuma 5.2. punktu) ietverta atsauce uz minēto norēķinu kontu. Iepriekš minētais apliecina Paskaidrojumos (skatīt šā lēmuma 4.1.3. punktu) norādīto par vairāku ar Iesniedzēju šķietami nesaistītu personu saskaņotu rīcību, tostarp informācijas savstarpēju nodošanu.
[8.2] Par dividenžu izmaksām Parādnieka dalībniekiem Administratore paskaidro turpmāko.
Administratore ir konstatējusi, ka, pamatojoties uz 2019. gada 4. aprīļa dalībnieku sapulces protokolu, 2019. gada maijā veiktas dividenžu izmaksas dalībniekiem par 2011.–2017. gadu. Maksājumi veikti arī /pers. G/, kura OFAC sankciju sarakstā iekļauta tikai 2023. gada 9. augustā, tas ir, četrus gadus pēc dividenžu izmaksas. Nevienai personai nebija iespējams paredzēt, ka pēc četriem gadiem attiecīgā persona tiks iekļauta sankciju sarakstā, līdz ar to minētais apstāklis nevar būt pamats apšaubīt dividenžu izmaksu tiesiskumu.
Dalībniekiem nedrīkst veikt izmaksas, ja sabiedrības pašu kapitāls pārskata gada noslēgšanas brīdī vai, ja pieņemts lēmums par ārkārtas dividendēm, attiecīgā pārskata perioda beigās, ir mazāks vai šādu izmaksu rezultātā kļūtu mazāks par sabiedrības pamatkapitāla apmēru.[footnoteRef:22] [22:  Komerclikuma 182. panta trešā daļa.] 

Publiski pieejamajā Parādnieka 2019. gada pārskatā norādīts, ka pārskata gada beigās Parādnieka pašu kapitāls bija 540 244 euro. Līdz ar to nav konstatējami Komerclikuma 182. panta trešajā daļā minētie šķēršļi dividenžu izmaksai.
Administratore uzskata, ka Iesniedzēja prasījums pamatoti netika atspoguļots Parādnieka grāmatvedības reģistros, jo arī ar /tiesas nosaukums/ /datums/ spriedumu Tiesvedībā par uzņēmuma pāreju Iesniedzēja prasība tika noraidīta.
Administratore vērš uzmanību, ka neizvairās no darbību veikšanas. Vienlaikus Administratore norāda, ka gadījumā, ja ar /tiesas nosaukums/ 2024. gada 27. decembra spriedumu Tiesvedībā par uzņēmuma pāreju Iesniedzēja prasība būtu apmierināta, Administratorei būtu pamats izvērtēt, vai nav pamats vērsties ar pieprasījumu pie dalībniekiem, kuri saņēmuši dividendes, veikt to atmaksu. Tādējādi tiktu pārtraukts iespējamais noilgums, neskatoties uz to, ka piedziņa nebūtu iespējama līdz brīdim, kamēr Tiesvedībā par uzņēmuma pāreju nestātos spēkā galīgais nolēmums.
Papildu paskaidrojumu sagatavošanas brīdī Administratorei nav tiesiska pamata neatzīta kreditora prasījuma, par kuru pastāv strīds, iekļaušanai Parādnieka grāmatvedības reģistros un secīgi tiesvedības uzsākšanai par dividendēs izmaksāto naudas līdzekļu atgūšanu. Proti, gadījumā, ja Iesniedzēja prasība netiks apmierināta, arī visi prasījumi par izmaksāto dividenžu atmaksu tiks noraidīti. Turklāt Administratorei varētu vēl papildus tikt izvirzītas pretenzijas par apzināti nepamatotu prasību celšanu.
[8.3] Par pārmetumiem par aktīvas pozīcijas neieņemšanu Administratore jau Paskaidrojumos (skatīt šā lēmuma 4.2.1. punktu) norādīja, ka tie ir nepamatoti. Administratores aktīvā pozīcija izpaužas kā mērķtiecīga rīcība, lai primāri tiktu noskaidrots kreditoru prasījumu kopējais apmērs Parādnieka maksātnespējas procesā un secīgi veiktas darbības tā segšanai nepieciešamo naudas līdzekļu atgūšanai, nesamērīgi un nepamatoti neaizskarot citu personu tiesības un intereses.
Tā kā tuvojas Tiesvedības par uzņēmuma pāreju izskatīšana Rīgas apgabaltiesā, Administratores ieskatā Sūdzība un tās papildinājumi vērtējami kā kārtējie Iesniedzēja un ar viņu saistīto personu centieni ietekmēt Administratori un viņas pausto pozīciju lietā, lai panāktu sev labvēlīgu iznākumu.
[9] Maksātnespējas kontroles dienests 2026. gada 23. aprīļa vēstulē /numurs/, pamatojoties uz Maksātnespējas likuma 176. panta sesto daļu, informēja Iesniedzēju par Sūdzības un tās papildinājumu izskatīšanas termiņa pagarināšanu līdz 2026. gada 7. maijam.
[10] Maksātnespējas kontroles dienestā 2026. gada 7. maijā saņemta Administratores 2026. gada 7. maija vēstule /numurs/, kurā sniegti papildu paskaidrojumi par Sūdzību un tās papildinājumiem. 
Administratore papildus jau sniegtajiem paskaidrojumiem informē, ka Parādnieka maksātnespējas procesā Maksātnespējas likuma 81. panta kārtībā ir nosūtījusi paziņojumu /numurs/, ar kuru kreditori informēti par atkārtoti saņemto izlīguma piedāvājumu Tiesvedībā pret 1. Parādnieka pārstāvi un kreditoru iebildumiem par izlīguma noslēgšanu. Tāpat Administratore ir nosūtījusi paziņojumu /numurs/, ar kuru kreditori informēti par izvērtētajiem darījumiem un Administratores turpmāko rīcību Parādnieka maksātnespējas procesā.
[11] Maksātnespējas kontroles dienests 2026. gada 7. maija vēstulē /numurs/ pamatojoties uz Maksātnespējas likuma 176. panta sesto daļu, informēja Iesniedzēju par Sūdzības un tās papildinājumu izskatīšanas termiņa pagarināšanu līdz 2026. gada 23. maijam.
[12] Izvērtējot Sūdzību un tās papildinājumus, Administratores sniegtos paskaidrojumus, iesniegtos pierādījumus, kā arī maksātnespējas procesu reglamentējošās tiesību normas, secināms turpmāk minētais.
[12.1] Maksātnespējas kontroles dienests veic administratoru uzraudzību un izskata sūdzības par administratoru rīcību, izņemot tos likumā noteiktos gadījumus, kad sūdzības par administratoru lēmumiem izskatāmas tiesā, kurā ierosināta attiecīgā maksātnespējas procesa lieta.[footnoteRef:23] [23:  Maksātnespējas likuma 174.1 panta 1. un 2. punkts.] 

Kreditors, parādnieka pārstāvis vai trešā persona, kuras likumiskās tiesības ir aizskartas, var iesniegt Maksātnespējas kontroles dienestam sūdzību par administratora rīcību.[footnoteRef:24] [24:  Maksātnespējas likuma 176. panta pirmā daļa.] 

Sūdzībā un tās papildinājumos izteiktas pretenzijas par Administratores rīcību:
[bookmark: _Hlk158749944]1) neieņemot aktīvu procesuālo pozīciju Tiesvedībā par uzņēmuma pāreju;
2) uzskatot, ka Iesniedzēja kreditora prasījumam ir iestājies noilgums;
3) vispusīgi neizvērtējot 1. Parādnieka pārstāvja atbildību, tostarp par Parādnieka dokumentu nenodošanu, izrādot nesamērīgu labvēlību 1. Parādnieka pārstāvim;
4) paziņojot par nodomu slēgt izlīgumu Tiesvedībā pret 1. Parādnieka pārstāvi;
5) nosūtot Paziņojumu 2025. gada 30. decembrī;
6) nesniedzot atbildi pēc Iesniedzēja iebildumu par Paziņojumu saņemšanas;
7) neizvērtējot Parādnieka veiktos ārvalstu darījumus;
8) neizvērtējot maksājumu par energoresursiem pamatotību;
9) turpinot ražošanas ēku nomas līgumus;
10) norādot mantas pārdošanas plānā nekorektu mantas vērtību;
11) neinformējot kreditorus par tiesvedību aktualitātēm;
12) neinformējot kreditorus par Pieprasījumā sniegto ziņu izvērtējumu;
13) neinformējot kreditorus par savu izvērtējumu par Parādnieka veiktajiem darījumiem un Parādnieka pārstāvju atbildību;
14) neinformējot kreditorus par Parādnieka maksātnespējas procesa norisi;
15) neizvērtējot Parādnieka bankas /bankas nosaukums/ norēķinu kontu izdrukas un par to neinformējot kreditorus;
16) neizvērtējot dividenžu izmaksu atbilstību normatīvo aktu prasībām.
Iesniedzējs Sūdzībā uzsver, ka Sūdzība nav vērsta uz atsevišķu procesuālu darbību izolētu apstrīdēšanu, bet gan uz Administratores rīcības un pieņemto lēmumu izvērtēšanu kopsakarā. Iesniedzēja ieskatā Administratores rīcība var liecināt par Administratores neobjektivitāti un profesionālās ētikas pārkāpumu maksātnespējas procesā.
Vēršama uzmanība, ka Maksātnespējas kontroles dienests, izskatot Sūdzību un tās papildinājumus, ievēro to izskatīšanas robežas, tas ir, Iesniedzēja tiesības sūdzēties savās, nevis visu kreditoru kopuma interesēs.
[12.2] Pēc juridiskās personas maksātnespējas procesa pasludināšanas par parādnieka pārvaldes institūciju kļūst administrators. Administrators iegūst visas normatīvajos aktos, parādnieka statūtos vai līgumos paredzētās pārvaldes institūciju tiesības, pienākumus[footnoteRef:25] un atbildību.[footnoteRef:26] Administratoram ir tiesības nodot tiesai izskatīšanai jebkuru parādnieka prasījumu, bez īpaša pilnvarojuma sastādīt un parādnieka vārdā parakstīt jebkuru dokumentu, atteikties no jebkura prasījuma vai slēgt jebkuru izlīgumu parādnieka vārdā attiecībā uz parādnieka prasījumiem pret trešajām personām.[footnoteRef:27] [25:  Tostarp arī pienākumu izvērtēt un celt tiesā prasības pret juridiskās personas pārvaldes institūciju locekļiem un kapitālsabiedrības dalībniekiem (Maksātnespējas likuma 65. panta 8. punkts).]  [26:  Maksātnespējas likuma 64. panta pirmās daļas 1. punkts.]  [27:  Maksātnespējas likuma 67. panta pirmās daļas 3., 5. un 9. punkts.] 

Administrators ir parādnieka maksātnespējas procesa vadītājs un virzītājs. Administratora atbildībā ir pēc būtības izvērtēt visus maksātnespējas procesā konstatētos faktus un iegūto informāciju to kopsakarībās. Pēc attiecīgās informācijas izvērtēšanas administratoram jāpieņem pamatots lēmums par turpmāko parādnieka maksātnespējas procesa norisi un jāizvēlas tiesiskie līdzekļi, lai nodrošinātu efektīvu un likumīgu maksātnespējas procesa norisi un mērķu sasniegšanu.[footnoteRef:28] Tikai un vienīgi administratora rīcībā ir pilnīga un visaptveroša informācija, kuras izvērtēšana ir par pamatu konkrētā lēmuma pieņemšanai. [28:  Maksātnespējas likuma 26. panta otrā daļa.] 

Izvēloties konkrēto tiesisko līdzekli, administrators uzņemas risku (atbildību) segt ar to parādniekam nodarītos zaudējumus.[footnoteRef:29] [29:  Maksātnespējas likuma 29. panta pirmā daļa.] 

Savukārt Maksātnespējas kontroles dienests atbilstoši Maksātnespējas likumā noteiktajām pilnvarām, nepieņemot lēmumu pēc būtības administratora vietā, ir tiesīgs pārbaudīt, vai administrators, pieņemot konkrētu lēmumu, ir visaptveroši izvērtējis visu viņa rīcībā esošo informāciju un lietas apstākļus, un spēj to pamatot.[footnoteRef:30] [30:  Skatīt, piemēram, /tiesas nosaukums/ 2021. gada 31. aprīļa spriedumu lietā /numurs/.] 

[12.3] Par Administratores rīcību saistībā ar Tiesvedību par uzņēmuma pāreju un viedokli par iespējamo noilgumu Iesniedzēja prasījuma tiesībām pret Parādnieku norādāms turpmākais.
Izskatot Sūdzību un tās papildinājumus, Maksātnespējas kontroles dienests ņem vērā, ka Iesniedzējam šobrīd Parādnieka maksātnespējas procesā ir neatzīta kreditora statuss. Strīds par Iesniedzēja kreditora prasījuma pamatotību tiek risināts tiesā[footnoteRef:31]. [31:  Tiesas sēdē 2026. gada 13. aprīlī izziņots pārtraukums, nākamā tiesas sēde nozīmēta 2026. gada 8. jūnijā. Ziņas pieejamas: /links uz saiti/.] 

Ar /tiesas nosaukums/ /datums/ spriedumu (nav stājies spēkā) Tiesvedībā par uzņēmumu pāreju Iesniedzēja prasības par Parādnieka saistībām pret Iesniedzēju un par Parādnieka pāreju uz Uzņēmumu noraidītas pilnībā. Tiesas spriedumā arī vērtēts, vai Iesniedzēja prasījuma tiesībām ir iestājies noilgums.
Maksātnespējas kontroles dienestam ir pienākums respektēt un ievērot tiesu neatkarību un tiesnešu neaizskaramību.[footnoteRef:32] Līdz ar to Maksātnespējas kontroles dienests nav tiesīgs izvērtēt tiesas nolēmumus pēc būtības vai pārvērtēt tiesas (tiesneša) nolēmumā ietverto apstākļu un pierādījumu vērtējumu un motīvus, kā arī iejaukties tiesvedībā. [32:  Likuma "Par tiesu varu" 11. panta pirmā un otrā daļa.] 

Tostarp Maksātnespējas kontroles dienests nav tiesīgs ietekmēt administratora tiesības īstenot tiesvedībā sacīkstes principu. Sacīkste notiek, pusēm sniedzot paskaidrojumus, iesniedzot pierādījumus, tiesai adresētus pieteikumus, piedaloties liecinieku un ekspertu nopratināšanā, citu pierādījumu pārbaudē un novērtēšanā, piedaloties tiesu debatēs un veicot citas procesuālās darbības Civilprocesa likumā noteiktajā kārtībā.[footnoteRef:33] Dispozivitāte un sacīkste ir vieni no civilprocesa pamatprincipiem. [33:  Civilprocesa likuma 10. pants.] 

Civiltiesiskos strīdos tikai tāpēc, ka administrators pilda administratora pienākumus, strīda pretējai pusei nav jārada privileģētāks stāvoklis, īstenojot sacīkstes principu[footnoteRef:34]. Proti, nav pamata administratoru nostādīt nelabvēlīgākā stāvoklī nekā citas personas salīdzinošos apstākļos. [34:  Civilprocesa likuma 10. pants.] 

Turklāt likumdevējs Maksātnespējas kontroles dienestam nav piešķīris pilnvaras izšķirt strīdus par tiesībām, kas risināmi tiesā.[footnoteRef:35] Līdz ar to Maksātnespējas kontroles dienests šajā lēmumā, ievērojot arī turpmākos apsvērumus, neizšķirs strīdu par Iesniedzēja kreditora prasījuma pamatotību un tā iespējamo noilgumu, kā arī strīdu par Parādnieka uzņēmuma pārejas uz Uzņēmumu tiesiskumu. [35:  Maksātnespējas likuma 176. panta trešā daļa.] 

Komerclikuma 20. panta mērķis ir aizsargāt kreditoru tiesības un intereses, paredzot uzņēmumā ietilpstošo saistību (pasīvu) nedalāmību no šajā uzņēmumā ietilpstošajām tiesībām (aktīviem), tostarp nepieļaut uzņēmuma pārejas izmantošanu kā instrumentu, ar kura palīdzību izvairīties no saistību pildīšanas un pasargāt mantu no kreditoru vērstās piedziņas.[footnoteRef:36] [36:  Senāta Civillietu departamenta 2025. gada 23. septembra spriedums lietā Nr. C75016122, SKC-53/2025 (ECLI:LV:AT:2025:0923.C75016122.13.S).] 

Proti, līdz ar uzņēmuma mantu (materiālām un nemateriālām vērtībām) uzņēmuma ieguvējam pāriet atbildība par saistībām, lai tādējādi pasargātu gan kreditorus, gan darbaspēku (darbiniekus) no uzņēmuma pārejas izraisītām negatīvām sekām.[footnoteRef:37]  [37:  Senāta 2017. gada 9. novembra spriedums lietā Nr. SKC‑340/2017.] 

Vienlaikus atsevišķu mantisku labumu vai pat vairāku mantisku labumu kopuma atsavināšana, ja to izdarījusi persona, kurai atsavināšanas brīdī ir saistības pret citām personām (kreditoriem), pati par sevi nav nekas neparasts vai prettiesisks, jo saskaņā ar civiltiesībās valdošo privātautonomijas principu tiesību subjekti var brīvi, pēc savas izvēles un ieskatiem, veidot savstarpējās tiesiskās attiecības.[footnoteRef:38] [38:  Senāta Civillietu departamenta 2025. gada 23. septembra spriedums lietā Nr. C75016122, SKC-53/2025 (ECLI:LV:AT:2025:0923.C75016122.13.S).] 

No Parādnieka maksātnespējas procesa lietas materiāliem izriet, ka Parādnieka uzņēmuma pārejas Uzņēmumam tiesiskums zināmā mērā ir saistīts arī ar Parādnieka saistību pret Iesniedzēju spēkā esamību vai neesamību. Proti, vai pastāv saistības un cik lielas ir saistības, no kurām Parādnieks ir centies izvairīties, izmantojot uzņēmuma pāreju kā instrumentu.
Saskaņā ar Administratores sniegtajiem paskaidrojumiem Administratore nenoliedz, ka pastāv uzņēmuma pārejas pazīmes, tomēr tās vērtējamas kopsakarā ar Parādnieka saistību, kuras nav iespējams segt, apmēru.
Parādnieka maksātnespējas procesā atzīto kreditoru prasījumu kopsumma ir 164 121,60 euro. Iesniedzēja kreditora prasījums kopsummā 1 217 978,28 euro nav atzīts un tiesā tiek risināts strīds par Iesniedzēja prasījuma tiesībām 669 888,04 euro apmērā[footnoteRef:39]. Minētais strīds tiek risināts vienlaikus ar iespējamo uzņēmuma pārejas jautājumu. Saskaņā ar Administratores kārtējo darbības pārskatu Parādnieka maksātnespējas procesā par 2026. gada februāri naudas līdzekļu atlikums Parādnieka norēķinu kontā ir 15 193,62 euro. Papildus norit tiesvedības par zaudējumu piedziņu no 1. Parādnieka pārstāvja 133 011,48 euro un zaudējumu piedziņu no Likvidatora un 2. Parādnieka pārstāvja 10 849,26 euro. Līdz ar to Administratores ieskatā Parādnieka maksātnespējas procesā iespējamo atgūto naudas līdzekļu apmērs praktiski atbilst atzīto kreditoru prasījumu apmēram. [39:  Strīds tiek risināts Tiesvedībā par uzņēmuma pāreju.] 

Pretēji Administratores viedoklim šobrīd vēl nav zināms, vai Parādnieka maksātnespējas procesā tiks atgūti naudas līdzekļi visu atzīto kreditoru prasījumu kopsummā[footnoteRef:40] (skatīt arī šā lēmuma 12.5. punktu). Tomēr Maksātnespējas kontroles dienests vienlaikus arī piekrīt, ka Parādniekam nodarīto zaudējumu apmērs ir saistīts ar atzīto, bet nesegto kreditoru prasījumu apmēru, kas tiks noskaidrots Parādnieka maksātnespējas procesa turpmākajā gaitā. [40:  Administratore kopsummā ieskaita naudas līdzekļus 133 011,48 euro, kas saistīti ar Tiesvedību pret 1. Parādnieka pārstāvi. Tiesvedības iznākums nav zināms. Turklāt 1. Parādnieka pārstāvis piedāvā slēgt izlīgumu, saskaņā ar kuru viņš segtu 35 000 euro.] 

Tā kā Tiesvedībā par uzņēmuma pāreju vienlaicīgi tiek risināts gan strīds par Iesniedzēja kreditora prasījuma pamatotību, gan strīds par uzņēmuma pāreju uz Uzņēmumu, atzīstams, ka minētie strīdi ir savstarpēji saistīti. Pirmšķietami, tiesa, lemjot par Iesniedzēja kreditora prasījuma tiesiskumu, lems arī par uzņēmuma pārejas tiesiskumu.
Lai gan nav strīda, ka jautājums par iespējamu uzņēmuma pāreju ir patstāvīgs tiesību jautājums, kura izvērtējums nav atkarīgs tikai no viena kreditora prasījuma atzīšanas vai neatzīšanas, tomēr Maksātnespējas likums neparedz personas tiesības iesniegt sūdzību[footnoteRef:41] par citu personu iespējamo tiesību aizskārumu. Līdz ar to šajā lēmumā nav vērtējams citu personu iespējamais tiesību aizskārums. [41:  Maksātnespējas likuma 176. panta pirmā daļa.] 

Izvērtējot minēto, secināms, ka Sūdzība un tās papildinājumi daļā par Administratores rīcību saistībā ar Tiesvedību par uzņēmuma pāreju un Administratores viedokli, ka Iesniedzēja kreditora prasījumam ir iestājies noilgums, ir noraidāma.
Vienlaikus Maksātnespējas kontroles dienests atzīst, ka Iesniedzēja šobrīd tiesiski nenoteiktajam kreditora statusam Parādnieka maksātnespējas procesā ir būtiska ietekme uz maksātnespējas procesa norisi, tostarp vērtējot iespējamo Parādniekam nodarīto zaudējumu un Parādnieka saistību apmēru. Maksātnespējas kontroles dienests minēto ņem vērā, vērtējot turpmāko Sūdzībā un tās papildinājumos norādīto Administratores rīcību.
[12.4] Par Administratores rīcību, vispusīgi neizvērtējot 1. Parādnieka pārstāvja atbildību, tostarp par Parādnieka dokumentu nenodošanu, izrādot nesamērīgu labvēlību 1. Parādnieka pārstāvim, norādāms turpmākais.
Iesniedzēja ieskatā Administratore nav izvērtējusi 1. Parādnieka pārstāvja atbildību saistībā ar:
1) Parādnieka dokumentu nenodošanu;
2) nekustamā īpašuma un transportlīdzekļu pārdošanas darījumu izvērtējumu;
3) par iespējamām neatbilstībām ES fondu līdzekļu izlietojumā.
Maksātnespējas likuma normas uzliek administratoram virkni pienākumu, kas veicami nekavējoties un paralēli (piemēram, parādnieka dokumentu un mantas inventarizācija un parādnieka mantas ņemšana savā pārvaldījumā, kreditoru prasījumu pieņemšana un pārbaudīšana, parādnieka valdes atbildības un iespējamo nodarīto zaudējumu nodarīšanas izvērtēšana)[footnoteRef:42], lai nodrošinātu maksātnespējas procesu likumīgu un efektīvu norisi[footnoteRef:43]. [42:  Maksātnespējas likuma 65. pants.]  [43:  Maksātnespējas likuma 26. panta otrā daļa.] 

[bookmark: _Hlk148032106]Lai administrators gūtu skaidru priekšstatu par Parādnieka veiktajiem darījumiem, finansiālo stāvokli un saistībām, administratoram ir pienākums nekavējoties uzsākt parādnieka dokumentu un mantas pilnu inventarizāciju un sastādīt parādnieka bilanci.[footnoteRef:44] Savukārt, lai administrators varētu izpildīt minētos pienākumus, tā rīcībā ir jābūt visiem parādnieka grāmatvedības dokumentiem, kas ļauj gūt skaidru priekšstatu par parādnieka darījumiem un mantas stāvokli vismaz pēdējos trijos gados pirms maksātnespējas procesa pasludināšanas. [44:  Maksātnespējas likuma 65. panta 2. punkts.] 

Tieši administrators ir tā persona, kura izlemj, vai administratora rīcībā esošā informācija ir pietiekama, lai gūtu skaidru priekšstatu par parādnieka veiktajiem darījumiem, vai pret parādnieka pārstāvi ceļama prasība par dokumentu nenodošanu[footnoteRef:45]. [45:  Maksātnespējas likuma 72.1 pants.] 

[12.4.1] Saskaņā ar Administratores sniegtajiem paskaidrojumiem 1. Parādnieka pārstāvis sadarbojas un sniedz ziņas un dokumentus par Parādnieka veiktajiem darījumiem laikā, kad 1. Parādnieka pārstāvis pildīja Parādnieka valdes pienākumus, tas ir, līdz 2020. gada 4. martam[footnoteRef:46]. Saistībā ar 1. Parādnieka pārstāvja iespējamo atbildību par dokumentu nenodošanu, Administratore paskaidro, ka Sūdzībā norādīto divu pamatlīdzekļu kartīšu trūkums nav pamats prasības celšanai par zaudējumu piedziņu. Šo divu dokumentu nenodošana nav liegusi Administratorei atgūt un vēlāk maksātnespējas procesa ietvaros realizēt konkrēto mantu. [46:  Parādnieka maksātnespējas process pasludināts /datums/, tas ir, trīs gadus vēlāk.] 

Turklāt Administratore paskaidro, ka prasības celšana par zaudējumu piedziņu, pamatojoties uz Maksātnespējas likuma 72.1 pantu, būs iespējama ne ātrāk kā pēc tam, kad būs noslēgusies tiesvedība Iesniedzēja prasībā pret Parādnieku par prasījuma atzīšanu un būs fiksēta atzīto kreditoru prasījumu kopsumma. Proti, zaudējumi Maksātnespējas likuma 72.1 panta izpratnē ir pieteikto un atzīto kreditoru prasījumu kopsumma pamatparāda apmērā.
Minētais attiecināms arī uz iespējamo prasību par Parādnieka dokumentu nenodošanu pret Likvidatoru un 2. Parādnieka pārstāvi.
Administratoram nav pamata lieki kavēties ar prasības pret parādnieka pārvaldes institūcijām par dokumentu nenodošanu celšanu, jo prasības apmērs var tikt precizēts tiesvedības gaitā. Tomēr vienlaikus Maksātnespējas kontroles dienests ņem vērā aktuālo tiesu praksi[footnoteRef:47], ar kuru Administratore pamato savu viedokli. [47:  Skatīt, piemēram, Senāta 2023. gada 2. novembra spriedumu lietā Nr. . C29289319, SKC-83/2023 (ECLI:LV:AT:2023:1102.C29289319.18.S).] 

Turklāt Maksātnespējas kontroles dienests, vērtējot Administratores rīcību, ņem vērā aktuālās tiesvedības un Parādnieka maksātnespējas procesa lietas kopsakarības, tostarp Administratores sadarbību ar tiesībaizsardzības institūcijām un citām iestādēm (skatīt arī šā lēmuma 12.13. punktu).
[12.4.2] Saskaņā ar Paskaidrojumiem[footnoteRef:48] Administratore, noslēdzot Parādnieka darījumu izvērtējumu, 1. Parādnieka pārstāvim 2024. gada 12. maijā nosūtīja pieprasījumu /numurs/ par zaudējumu segšanu 230 898,29 euro apmērā, kurā ir iekļauta arī informācija par darījumu izvērtējumu rezultātiem. [48:  Paskaidrojumos sniegtās ziņas atbilst ierakstiem EMUS.] 

No Parādnieka maksātnespējas procesa lietas izriet, ka 1. Parādnieka pārstāvis sniedza atbildi uz Administratores pieprasījumu. Atbildē norādīts, ka Administratores pieprasījumā uzskaitītie transportlīdzekļi, izņemot VW CADDY, /valsts reģistrācijas numurs/, ir pārdoti vairāk nekā piecus gadus pirms pieprasījuma nosūtīšanas. Prasījumi pret valdes un padomes locekli noilgst piecu gadu laikā no zaudējumu nodarīšanas dienas.[footnoteRef:49] Vienlaikus 1. Parādnieka pārstāvis paskaidroja, ka katra transportlīdzekļa atsavināšanas vērtība tika noteikta, ņemot vērā tā tehnisko stāvokli, ar to saistītās izmaksas, nepieciešamos remontdarbus. Tādējādi 1. Pārstāvja ieskatā zaudējumi Parādniekam, atsavinot transportlīdzekļus, nav nodarīti. Savukārt transportlīdzeklis VW CADDY bija iesaistīts divos ceļu satiksmes negadījumos, kas ietekmēja tā tehnisko stāvokli. Tādēļ minētā transportlīdzekļa atsavināšanas cena atbilda tā īstajai vērtībai atsavināšanas brīdī. [49:  Komerclikuma 169. panta piektā daļa.] 

Tāpat 1. Parādnieka pārstāvja ieskatā zaudējumus Parādniekam nav radījusi arī nekustamā īpašuma /nosaukums/ atsavināšana, jo būves tirgus vērtība tās pārdošanas brīdī atbilda pārdošanas cenai.
Saskaņā ar Parādnieka maksātnespējas procesa lietā esošajiem pierādījumiem Administratores rīcībā ir nekustamā īpašuma /nosaukums/ vērtējums, kas sagatavots 2024. gada 22. jūlijā, tas ir, saņemts pēc Administratores pieprasījuma 1. Parādnieka pārstāvim nosūtīšanas. Vērtējumā būves tirgus vērtība, kāda bija 2019. gada maijā, norādīta 12 700 euro. Saskaņā ar Administratores pieprasījumu 1. Parādnieka pārstāvim Administratore no datorizētās zemesgrāmatas informācijas sistēmā veiktajiem ierakstiem konstatēja, ka Parādnieks ir atsavinājis nekustamo īpašumu /adrese/, par pirkuma maksu 10 000 euro.
Minētais pirmšķietami norāda uz iespējamu tiesvedības juridisko sarežģītību un iznākuma nenoteiktību.
Saskaņā ar Paskaidrojumiem Administratore uztur tiesības prasīt, lai 1. Parādnieka pārstāvis sedz zaudējumus 230 898,29 euro. Turklāt līdz ar Administratores 2024. gada 12. maijā pieprasījuma segt zaudējumus nosūtīšanu pirmšķietami ir pārtraukta noilguma iestāšanās. Administratores ieskatā prasības pret 1. Parādnieka pārstāvi celšana tiesā nav iespējama līdz brīdim, kamēr nav noslēgusies tiesvedība Iesniedzēja prasībā pret Parādnieku par kreditora prasījuma atzīšanu. Proti, līdz tam nav iespējams noteikt iepriekšējās valdes nodarīto zaudējumu apmēru, kas aprobežojams ar pieteikto un atzīto kreditoru prasījumu apmēru. Attiecīgi pēc precīza nodarīto zaudējumu apmēra noteikšanas būs iespējama prasības celšana, kas būs noslēdzošais posms darījumu izvērtēšanā, par ko tiks informēti kreditori.
Papildus vēršama uzmanība, ka Administratores sākotnējais vērtējums ir norādīts arī Lēmuma 11. punktā, līdz ar to uzskatāms, ka ir zināms Iesniedzējam.
[12.4.3] Saistībā ar iespējamām neatbilstībām ES fondu līdzekļu izlietojumā Administratore paskaidro, ka Tiesvedība pret 1. Parādnieka pārstāvi ir tieši saistīta ar piešķirtajiem un vēlāk atprasītajiem ES fondu līdzekļiem. Vienlaikus Administratore nav konstatējusi apstākļus, kas pamatotu secinājumu, ka piešķirtie ES fondu līdzekļi būtu izlietoti nepamatoti.
Maksātnespējas kontroles dienests ņem vērā, ka /Nosaukums G/ pilnvarās ietilpst izvērtēt ES fonda līdzekļu izlietojuma tiesiskumu.[footnoteRef:50] Tā kā turpinās Tiesvedība pret 1. Parādnieka pārstāvi, kas ir tieši saistīta ar ES fondu līdzekļu piešķiršanu, Maksātnespējas kontroles dienests atkārtoti vērš uzmanību (skatīt arī šā lēmuma 12.3. punktu), ka Maksātnespējas kontroles dienestam ir pienākums respektēt un ievērot tiesu neatkarību un tiesnešu neaizskaramību.[footnoteRef:51] Līdz ar to Maksātnespējas kontroles dienests nav tiesīgs iejaukties tiesvedībā. [50:  Lauku atbalsta dienesta likuma 4. panta pirmā daļa.]  [51:  Likuma "Par tiesu varu" 11. panta pirmā un otrā daļa.] 

Administratore uztur prasību Tiesvedībā pret 1. Parādnieka pārstāvi (skatīt arī šā lēmuma 12.5. punktu). Minētais ir pretrunā ar Iesniedzēja viedokli par Administratores nesamērīgu labvēlību pret 1. Parādnieka pārstāvi.
[12.4.4] Izvērtējot iepriekš minēto, Maksātnespējas kontroles dienests Administratores rīcībā, izvērtējot 1. Parādnieka pārstāvja atbildību, neatzīst pārkāpumu. Proti, Administratore spēj pamatot savu viedokli par Parādnieka maksātnespējas procesā veicamajām darbībām. Līdz ar to secināms, ka Sūdzība ar tās papildinājumiem šajā daļā ir noraidāma.
[12.5] Par Administratores rīcību, paziņojot par nodomu slēgt izlīgumu Tiesvedībā pret 1. Parādnieka pārstāvi norādāms turpmākais.
Lai nodrošinātu likumīgu un efektīvu maksātnespējas procesa norisi[footnoteRef:52], administratoram ir pienākums izvērtēt, vai parādnieka pārvaldes institūciju locekļi nav nodarījuši zaudējumus parādniekam, un attiecīgi rīkoties[footnoteRef:53], lai iegūtu naudas līdzekļus kreditoru prasījumu segšanai[footnoteRef:54]. [52:  Maksātnespējas likuma 26. panta otrā daļa.]  [53:  Maksātnespējas likuma 65. panta 8. punkts.]  [54:  Maksātnespējas likuma 4. panta pirmā daļa.] 

Pēc parādnieka darījumu izpētes administratoram ir jāspēj pamatot sava izvēle celt vai necelt prasību tiesā, sniedzot vispusīgu parādnieka slēgto darījumu izvērtējumu, tostarp par prasības celšanas pamatu un lietderību, kas ietver arī piedziņas iespējamību. Vienlaikus administratoram tiesvedības gaitā, kā jebkurai citai personai, ir tiesības grozīt prasību, atteikties no prasības, kā arī slēgt izlīgumu.[footnoteRef:55] [55:  Civilprocesa likuma 74. panta trešā un piektā daļa.] 

Administratoram kā ar publiskām pilnvarām apveltītai personai primāri jābūt lojālam pret likumu un maksātnespējas procesa likumīgu norisi nevis pret parādnieku vai kreditoriem personiski. Administrators nedrīkst likt savas intereses pāri likumīga un efektīva maksātnespējas procesa interesēm. Tas attiecas gan uz pašu maksātnespējas procesu, gan arī uz tiem tiesvedības procesiem, kuri uzsākti uz administratora prasības vai pieteikuma pamata.[footnoteRef:56] [56:  Augstākās tiesas Civillietu departamenta 2018. gada 24. maija lēmums lietā Nr. SKC-618/2018.] 

Turklāt arī Civillikuma 1. pantā noteikts, ka civiltiesisko attiecību dalībnieki rēķinās viens ar otru un ņem vērā pretējās puses intereses.[footnoteRef:57] Savukārt procesa efektivitātes princips paredz, ka procesa ietvaros piemērojami tādi pasākumi, kas ļauj ar vismazāko resursu patēriņu vispilnīgāk sasniegt procesa mērķi.[footnoteRef:58] [57:  Skatīt, piemēram, Senāta 2023. gada 28. novembra spriedumu lietā Nr. SKC-57/2023.]  [58:  Maksātnespējas likuma 6. panta 5. punkts.] 

Parādnieka prasība Tiesvedībā pret 1. Parādnieka pārstāvi divās pirmajās instancēs ir noraidīta.
Izskatot Administratores Parādnieka vārdā sagatavoto kasācijas sūdzību Senāta Civillietu departaments ar 2025. gada 1. augusta spriedumu Tiesvedībā pret 1. Parādnieka pārstāvi atcēla /tiesas nosaukums/ /datums/ spriedumu un nodeva jaunai izskatīšanai /tiesas nosaukums/. Tiesas spriedums pamatots ar to, ka /tiesas nosaukums/ ir uzskatījusi, ka atbildētāja apgalvojumus par neveiksmīgo saimniecisko darbību apstiprina /bankas nosaukums/ 2018. gada 26. novembra vēstule par sadarbības izbeigšanu,/bankas nosaukums/ 2021. gada17. augusta vēstule par sadarbības izbeigšanu, tā brīža valdes locekļa, kurš amatu ieņēma pēc atbildētāja, 2021. gada 2. septembra vēstule /Nosaukums G/ un /Nosaukums G/ 2021. gada 20. jūlija atbildes vēstule.
Taču minēto vēstuļu saturs neko neliecina par iemesliem, kuri ietekmēja sabiedrības saimniecisko darbību, un neapstiprina atbildētāja paskaidrojumus. Līdz ar to Senāta Civillietu departaments secina, ka tiesa, pārkāpjot Civilprocesa likuma 104. panta pirmās daļas prasības, pārbaudāmo spriedumu ir pamatojusi ar atbildētāja paskaidrojumiem, nevis apstākļiem, kurus apstiprina lietas izskatīšanas gaitā pārbaudīti pierādījumi.
Ievērojot minēto, tiesa atkārtoti vērtēs Parādnieka prasībā norādītos apstākļus, iesniegtos pierādījumus, atbildētāja paskaidrojumus, rīcību (darbību un bezdarbību) un zaudējumu rašanās cēlonisko sakarību.
Nākamā tiesas sēde Tiesvedībā pret 1. Parādnieka pārstāvi nozīmēta 2026. gada 18. augustā.
Tiesā iesniegti 1. Parādnieka pārstāvja papildu pierādījumi. 
Administratoram, konstatējot jaunatklātus apstākļus saistībā ar tiesā celto prasību, ir jāveic attiecīgi procesuālie pasākumi, lai veicinātu tiesvedības ekonomiju un efektivitāti, tostarp apsverot prasības grozīšanu, atteikšanos no prasības vai izlīguma noslēgšanu, tādējādi novēršot nepamatotu tiesas resursu noslogošanu un izvairoties no liekām procesuālajām darbībām.
1. Parādnieka pārstāvis, lai panāktu galīgo strīda risinājumu, iesniedza Administratorei izlīguma piedāvājumu, kurā piedāvā samaksāt 30 000 euro pēc izlīguma noslēgšanas un pirms tā apstiprināšanas tiesā, kā arī atsakās no prasījuma atlīdzināt savus tiesāšanās izdevumus, kas uz šo brīdi ir 6 650,57 euro.
Administratore, pēc papildu pierādījumu un 1. Parādnieka pārstāvja priekšlikuma slēgt izlīgumu saņemšanas, Paziņojumā informēja kreditorus par turpmāk minēto. 1. Parādnieka pārstāvis Tiesvedībā pret 1. Parādnieka pārstāvi savu rīcību, apturot miltu ražošanu 2018. gadā, pamato ar ēkas tehnisko stāvokli, norādot, ka ražošanas iekārtu radītās vibrācijas negatīvi ietekmēja ēkas nesošās konstrukcijas. 1. Parādnieka pārstāvis Administratorei ir iesniedzis eksperta, būvinženiera sagatavoto būves (graudu pārstrādes ceha) ekspertīzes atzinumu, kurā ir norādes, ka būvkonstrukciju deformācijas ir sasniegušas kritisku robežu, un jebkura papildu vibrāciju iedarbība var radīt plaisājumu progresēšanu un konstrukciju nestspējas samazināšanos. Šādā gadījumā pastāv būtisks risks ne tikai konstrukciju bojājumiem, bet arī daļējam griestu vai sienu nogruvumam.
Paziņojumā Administratore informēja kreditorus par nodomu noslēgt izlīgumu Tiesvedībā pret 1. Parādnieka pārstāvi.
Izlīgums ir līgums, ar kuru tā dalībnieki kādu apstrīdamu vai kā citādi apšaubāmu savstarpēju tiesisku attiecību, savstarpēji piekāpdamies, pārvērš par neapstrīdamu un neapšaubāmu.[footnoteRef:59] Minētā definīcija atklāj, ka izlīgums ir iespējams tad, kad strīdu vai šaubu novēršanai puses ir gatavas savstarpēji piekāpties. Izlīguma noslēgšana ir atkarīga vienīgi no līdzēju brīvas gribas kopīgi meklēt strīda risinājumu.[footnoteRef:60] [59:  Civillikuma 1881. pants.]  [60:  Augstākās tiesas Senāta Civillietu departamenta 2013. gada 14. maija spriedums lietā Nr. SKC-173/2013.] 

Administratora kā maksātnespējas procesa vadītāja kompetencē ir izvēlēties tiesiskos līdzekļus, lai nodrošinātu efektīvu un likumīgu maksātnespējas procesa norisi un mērķu sasniegšanu.[footnoteRef:61] Administratoram ir tiesības slēgt jebkuru izlīgumu parādnieka vārdā, vienlaikus ievērojot lojalitāti pret likumu un maksātnespējas procesa likumīgu norisi, kā arī ievērojot kreditoru intereses.[footnoteRef:62]  [61:  Maksātnespējas likuma 26. panta otrā daļa.]  [62:  Maksātnespējas likuma 67. panta 9. punkts.] 

Lemjot par izlīguma slēgšanu, administratoram ir pienākums informēt kreditorus par nodomu slēgt izlīgumu.[footnoteRef:63] Arī tad, ja administrators ir nolēmis neslēgt izlīgumu, par labu praksi ir uzskatāma administratora rīcība, informējot kreditorus[footnoteRef:64] par saņemto izlīguma piedāvājumu un apsvērumiem, kāpēc izlīgums nav slēdzams. Tādējādi administrators ievēro Maksātnespējas likumā nostiprinātos maksātnespējas principus, tostarp atklātības principu.[footnoteRef:65] [63:  Maksātnespējas likuma 81. panta pirmās daļas 7. punkts.]  [64:  Administrators ziņo kreditoriem par jautājumiem, kuriem ir nozīme maksātnespējas procesa norisē (Maksātnespējas likuma 81. panta otrā daļa).]  [65:  Maksātnespējas likuma 6. panta 7. punkts.] 

Kreditoru informēšanas mērķis ir dot administratoram iespēju izvērtēt kreditoru iebildumus pirms lēmuma pieņemšanas, tādējādi nodrošinot, ka, pieņemot lēmumu, ir izvērtēti visi lēmuma pareizības ietekmējošie apstākļi. Savukārt kreditori, saņemot informāciju par administratora plānotajām darbībām, var izvērtēt maksātnespējas procesa turpmāko norisi un iespējamos riskus. 
Proti, Maksātnespējas likuma normas neaizliedz administratoram slēgt izlīgumu, ja tiek ievērotas likumā noteiktās prasības ziņot sabiedrības kreditoriem par attiecīgu nodomu un ja nav saņemti kreditoru iebildumi vai tie ir atzīti par nepamatotiem.[footnoteRef:66] Vēršama uzmanība, ka Maksātnespējas likums neuzliek administratoram pienākumu automātiski ņemt vērā visus kreditoru iebildumus. Gala lēmumu, vai izlīgums ir pieļaujams un slēdzams, pieņem administrators. Savukārt gala vērtējumu par izlīguma pieļaujamību sniedz tiesa.[footnoteRef:67]  [66:  Senāta Civillietu departamenta 2021. gada 20. decembra spriedums lietā Nr. C30465420, SKC-1252/2021.]  [67:  Civilprocesa likuma 164. panta sestā daļa.] 

Uzraugot un vērtējot administratora rīcību, likumdevējs Maksātnespējas kontroles dienestam nav piešķīris pilnvaras likt vai tieši pretēji aizliegt administratoram slēgt izlīgumu. Tieši administrators, lemjot par izlīgumu, uzņemas risku segt iespējamos zaudējumus.[footnoteRef:68] [68:  Maksātnespējas likuma 29. pants.] 

Maksātnespējas kontroles dienests ir tiesīgs izvērtēt, vai administrators, pieņemot konkrētu lēmumu, ir visaptveroši izvērtējis visu viņa rīcībā esošo informāciju un lietas apstākļus, un spēj to pamatot (skatīt arī šā lēmuma 12.2. punktu).
Konkrētajā gadījumā Administratore, saņemot iebildumus par Paziņojumu, nolēma neslēgt izlīgumu.
Izvērtējot iepriekš minēto, Maksātnespējas kontroles dienestam šā lēmuma sagatavošanas brīdī nav pamata atzīt, ka Administratore, izskatot 1. Parādnieka pārstāvja piedāvājumu slēgt izlīgumu, nebūtu izvērtējusi visu Administratores rīcībā esošās ziņas un lietas apstākļus. Līdz ar to Sūdzība ar tās papildinājumiem šajā daļā ir noraidāma.
[12.6] Par Administratores rīcību, nosūtot Paziņojumu 2025. gada 30. decembrī, norādāms turpmākais.
Nav strīda, ka Administratore Paziņojumu kreditoriem nosūtīja 2025. gada 30. decembrī, tas ir, īsi pirms gadu mijas brīvdienām.
Iebildumi pret administratora nodomu slēgt izlīgumu[footnoteRef:69] sniedzami piecu dienu laikā pēc šo ziņu saņemšanas, ja šajā likumā nav noteikts citādi.[footnoteRef:70]  [69:  Maksātnespējas likuma 81. panta pirmās daļas 7. punkts.]  [70:  Maksātnespējas likuma 82. pants.] 

Iesniedzēja ieskatā Administratore Paziņojuma nosūtīšanas laiku (2025. gada 30. decembri) varētu būt izvēlējusies apzināti, cenšoties ierobežot kreditoru tiesības pilnvērtīgi īstenot Maksātnespējas likumā paredzētās tiesības iebilst pret nodomu slēgt izlīgumu. 
Paziņojuma pēdējā rindkopā ir norāde: Ņemot vērā, ka augstāk norādītajā piecu dienu termiņā pēc paziņojuma nosūtīšanas iekrīt vairākas brīvdienas, administratore pagarina noteikto termiņu un aicina kreditorus iebildumus izteikt ne vēlāk kā piecu darba dienu laikā no paziņojuma nosūtīšanas. Tādējādi Administratore vērsa kreditoru uzmanību, ka pagarina iebildumu iesniegšanas termiņu, ievērojot to, ka Maksātnespējas likumā noteiktajā termiņā ir vairākas brīvdienas.
Izvērtējot minēto, Maksātnespējas kontroles dienestam nav pamata uzskatīt, ka Administratores mērķis bija ierobežot kreditoru tiesības pilnvērtīgi īstenot sniegt iebildumus pret nodomu slēgt izlīgumu. Līdz ar to Sūdzība ar tās papildinājumiem šajā daļā ir noraidāma.
[12.7] Par Administratores rīcību, nesniedzot atbildi pēc Iesniedzēja iebildumu par Paziņojumu saņemšanas, norādāms turpmāk minētais.
Lietā nav strīda, ka Administratore pēc Iesniedzēja iebildumu saņemšanas līdz Sūdzības iesniegšanai nesniedza atbildi[footnoteRef:71]. Administratores ieskatā, tā kā pēc iebildumu saņemšanas nodoms slēgt izlīgumu netika īstenots un tas neparedzēja nekādu izmaiņu veikšanu, Administratorei nebija pamata par to paziņot kreditoriem. [71:  Administratore 2026. gada 7. aprīļa vēstulē /numurs/, tas ir, pēc Sūdzības un tās papildinājumu saņemšanas informēja kreditorus par saņemtajiem iebildumiem par Paziņojumā norādīto nodomu slēgt izlīgumu, kā arī par atkārtoti saņemtu 1. Parādnieka pārstāvja piedāvājumu slēgt izlīgumu. Administratore informēja kreditorus, ka vēstules sagatavošanas brīdī noraida piedāvājumu noslēgt izlīgumu Tiesvedībā pret 1. Parādnieka pārstāvi.] 

Administratora pienākums informēt maksātnespējas procesā iesaistītās personas par maksātnespējas procesa norisi caurvijas visam Maksātnespējas likumā ietvertajam regulējumam.[footnoteRef:72] [72:  Maksātnespējas kontroles dienesta informatīvais materiāls par atklātības principa nodrošināšanu maksātnespējas procesā. Pieejams: https://www.mkd.gov.lv/lv/informativie-materiali#informativs-materials-par-atklatibas-principa-nodrosinasanu-maksatnespejas-procesa.] 

Maksātnespējas procesā iesaistītās personas, tostarp kreditori, aizsargājot savas intereses, ir tiesīgas pārliecināties par administratora rīcības likumību un efektivitāti, saņemot ziņas par maksātnespējas procesa norisi, pieprasot informāciju un sniedzot iebildumus. Līdz ar to arī gadījumos, ja izteiktie iebildumi tiek ņemti vērā, administratoram par iebildumiem ir jāsniedz atbilde, it īpaši, ja neseko tūlītējas darbības, kas atspoguļotu, vai iebildumi un norādes ir ņemti vērā. Tādējādi tiek novērsta maksātnespējas procesā iesaistītās personas ilgstoša neziņa par administratora turpmāko rīcību un ievērots maksātnespējas procesa atklātības princips.[footnoteRef:73]  [73:  Maksātnespējas likuma 6. panta 7. punkts.] 

Turklāt administratora pienākums ir sniegt informāciju jebkurai personai, kuras interešu ievērošanai šāda informācija ir nepieciešama, tādējādi nodrošinot maksātnespējas procesa caurskatāmību.[footnoteRef:74] [74:  Maksātnespējas likuma 26. panta trešās daļas 2. punkts, 6. panta 7. punkts.] 

Pēc kreditoru iebildumu saņemšanas par Maksātnespējas likuma 81. pantā minētajām ziņām administrators izvērtē iebildumu pamatotību. Administrators veic atbilstošas izmaiņas un par tām paziņo visiem kreditoriem, ja iebildumi tiek ņemti vērā. Savukārt, ja iebildumi netiek ņemti vērā, administrators kreditoram sniedz motivētu atbildi.[footnoteRef:75] [75:  Maksātnespējas likuma 83. pants.] 

Izvērtējot Administratores sniegtos paskaidrojumus, secināms, ka Administratore ir ņēmusi vērā Iesniedzēja iebildumus, nenoslēdzot izlīgumu ar 1. Parādnieka pārstāvi Tiesvedībā pret 1. Parādnieka pārstāvi. Vienlaikus Administratore neinformēja[footnoteRef:76] Iesniedzēju par iebildumu ņemšanu vērā un secīgu lēmumu neslēgt Paziņojumā norādīto izlīgumu. Tādējādi Administratore Iesniedzējam nenodrošināja iespēju savlaicīgi pārliecināties, ka iebildumi ir ņemti vērā. [76:  Administratore 2026. gada 7. aprīļa vēstulē, tas ir, pēc Sūdzības un tās papildinājumu saņemšanas, informēja kreditorus par atteikšanos noslēgt Paziņojumā norādīto izlīgumu un precizēto izlīguma piedāvājumu.] 

Iesniedzēja, kā kreditora (lai gan neatzīta), interešu nodrošināšanai Administratorei bija jāsniedz Iesniedzējam ziņas par Administratores rīcību saskaņā ar Iesniedzēja iebildumiem, radot skaidru priekšstatu par Administratores veiktajām un plānotajām darbībām, lai Iesniedzējam, nerastos šaubas, ka Parādnieka maksātnespējas process noris efektīvi un likumīgi un ir vērsts uz tā mērķu sasniegšanu. Tāpat, lai nerastos šaubas par to, vai Administratore ir ņēmusi vērā iebildumos norādīto. 
Tikai ar savlaicīgu un atklātu procesā iesaistīto personu komunikāciju var nodrošināt atklātības principa ievērošanu. Šajā gadījumā Iesniedzējam nebija iespējams citā veidā uzzināt Administratores vērtējumu par saņemtajiem iebildumiem, kā tikai saņemot no Administratores informāciju par vērtējumu un apstākļiem, kas tomēr lika Administratorei atteikties no nodoma slēgt izlīgumu.
Ievērojot minēto, secināms, ka Administratore, savlaicīgi nesniedzot atbildi uz iebildumiem, nav ievērojusi Maksātnespējas likuma 6. panta 7. punkta, 26. panta trešās daļas 2. punkta un 83. panta 1. punkta prasības.
[12.8] Par Administratores rīcību, neizvērtējot Parādnieka darījumus, norādāms turpmākais.
Maksātnespējas procesa mērķis ir no parādnieka mantas segt kreditoru prasījumus, lai veicinātu parādnieka saistību izpildi.[footnoteRef:77] [77:  Maksātnespējas likuma 4. panta pirmā daļa.] 

Pēc juridiskās personas maksātnespējas procesa pasludināšanas parādnieka pārvaldīšanu veic tiesas iecelts administrators. Administrators kā maksātnespējas procesa vadītāja galvenais mērķis, pildot tam ar likumu noteiktos pienākumus un realizējot tam ar likumu noteiktās tiesības, ir nodrošināt efektīvu un likumīgu maksātnespējas procesa norisi un mērķu sasniegšanu.[footnoteRef:78]  [78:  Maksātnespējas likuma 26. panta otrā daļa, 63. panta pirmās daļas 2. punkts.] 

Viens no administratora pienākumiem, kura pienācīgas un pilnvērtīgas izpildes rezultātā iespējama parādnieka saistību izpilde un kreditoru prasījumu apmierināšana pēc iespējas lielākā apmērā, ir parādnieka darījumu izvērtēšana.[footnoteRef:79] Līdz ar to administratora, kā parādnieka pārvaldītāja pienākumos ietilpst katra slēgtā darījuma vispusīgs un objektīvs izvērtējums, tostarp vērtējot slēgto darījumu ekonomisko pamatojumu un apstākļus, kādos konkrētie darījumi slēgti.  [79:  Maksātnespējas likuma 17. nodaļa.] 

[12.8.1] Par Sūdzībā un tās papildinājumos izteikto pretenziju par Administratores rīcību, neizvērtējot Parādnieka veiktos ārvalstu darījumus, norādāms turpmāk minētais.
Sūdzībā norādīts, ka Parādnieks veicis ārvalstu darījumus laikā no 2016. gada līdz 2017. gadam, tas ir, aptuveni sešus gadus pirms Parādnieka maksātnespējas procesa pasludināšanas 2023. gadā. Proti, tie veikti pirms tā saucamā "aizdomu perioda" – trīs gadi pirms maksātnespējas procesa pasludināšanas.[footnoteRef:80] [80:  Maksātnespējas likuma 96., 97. pants.] 

Trīs gadi pirms maksātnespējas procesa pasludināšanas ir laika posms, ko likumdevējs atzinis kā kritisku. Tajā laikā slēgtie darījumi un parādnieka veiktās darbības varētu būt cēlonis maksātnespējai. Turklāt pastāv lielāka iespējamība, ka šajā laika posmā slēgtie darījumi būs vērsti uz izvairīšanos no parādsaistību izpildes. Līdz ar to administratoram ir imperatīvs pienākums izvērtēt šajā laika posmā slēgtos darījumus.[footnoteRef:81] [81:  Skatīt arī Maksātnespējas kontroles dienesta informatīvo materiāla "Parādnieka darījumu izvērtēšana maksātnespējas procesā" 21. lpp. Pieejams: https://www.mkd.gov.lv/lv/informativie-materiali#paradnieka-darijumu-izvertesana-maksatnespejas-procesa] 

Saskaņā ar Administratores sniegtajiem paskaidrojumiem Administratore iespēju robežās ir izvērtējusi Parādnieka darījumus ar ārvalstu uzņēmumiem, kas noslēgti pirms aizdomu perioda. Administratore nav konstatējusi negatīvu ietekmi uz Parādnieka mantisko stāvokli, jo pēc ekonomiskās būtības ir starpnieka darījumi.
Administratores Parādnieka ārvalstu darījumu sākotnējais vērtējums ir norādīts arī Lēmuma 10. punktā. Līdz ar to uzskatāms, ka tas ir zināms Iesniedzējam.
Izvērtējot minēto un Maksātnespējas kontroles dienesta rīcībā esošās papildu ziņas (skatīt arī šā lēmuma 12.13. punktu), Maksātnespējas kontroles dienestam nav pamata Administratores rīcībā, vērtējot Parādnieka ārvalstu darījumus, atzīt pārkāpumu. Līdz ar to Sūdzība ar tās papildinājumiem šajā daļā ir noraidāma.
[12.8.2] Par Sūdzībā izteikto pretenziju par Administratores rīcību, neizvērtējot maksājumu par energoresursiem pamatotību, norādāms turpmākais.
Sūdzībā norādīts, ka Uzņēmuma pamatdarbības veids ir alus ražošana. Līdz ar to nav šaubu, ka alus ražošanai ievērojamai izdevumu daļai vajadzētu būt izdevumiem par saņemtajiem energoresursiem. Tomēr no Uzņēmuma PVN deklarācijām neizriet, ka Uzņēmumam būtu bijuši šādi izdevumi (deklarācijās nav uzrādīti šādi piegādātāji). Minētās deklarācijas Iesniedzēja un Administratores rīcībā ir nonākušas Tiesvedības par uzņēmumu pāreju ietvaros.
Savukārt Administratore paskaidro, ka, izvērtējot Administratores rīcībā pieejamo informāciju, nav guvusi apstiprinājumu Iesniedzēja aizdomām par to, ka Uzņēmums būtu izmantojis Parādnieka saražoto siltumenerģiju, par to nenorēķinoties. Administratorei nav nodoti dokumenti par pēdējiem trim gadiem pirms Parādnieka maksātnespējas procesa pasludināšanas[footnoteRef:82]. Minētais ierobežo Administratores iespējas pilnvērtīgi izvērtēt Parādnieka veiktos darījumus. [82:  Pēdējos trīs gadus pirms Parādnieka maksātnespējas procesa pasludināšanas valdes pienākumus pildīja 2. Parādnieka pārstāvis un secīgi Likvidators.] 

Administratorei nav pieejamas precīzas ziņas par saražotās siltumenerģijas apjomu. Sūdzībā nav norādes uz konkrētiem maksājumiem par energoresursiem, kas ilgstoši būtu piegādāti Uzņēmumam (skatīt arī šā lēmuma 4.2.4. punktu).
Maksātnespējas kontroles dienests ņem vērā, ka minētie pierādījumi pirmšķietami tiek vērtēti arī Tiesvedības par uzņēmumu pāreju ietvaros.
Izvērtējot minēto, Maksātnespējas kontroles dienestam nav pamata atzīt Administratores rīcībā, vērtējot maksājumu par energoresursiem pamatotību, atzīt pārkāpumu. Proti, nav pamata apšaubīt, ka Administratore ir izvērtējusi Administratores rīcībā esošās ziņas. Līdz ar to secināms, ka Sūdzība ar tās papildinājumiem šajā daļā ir noraidāma.
[12.8.3] Par Sūdzībā izteikto pretenziju par Administratores rīcību, turpinot ražošanas ēku nomas līgumus, norādāms turpmāk minētais.
Sūdzībā norādīts, ka Parādnieks turpināja nomāt ražošanas ēku arī laikā, kad saskaņā ar Administratores rīcībā nonākušo būves ekspertīzes atzinumu ēkas tehniskais stāvoklis esot bijis neatbilstošs ekspluatācijai. Iesniedzējs vērš uzmanību, ka tieši ēkas nomas maksas parāds Uzņēmumam kļuva par pamatu Parādnieka maksātnespējas procesa pasludināšanai.
Savukārt Paskaidrojumos norādīts, ka Parādnieka maksātnespējas procesā ražošanas ēkas nomas līgums netika turpināts. Saskaņā ar Administratores rīcībā esošām ziņām ražošanas ēkas noma izbeigta 2022. gada 8. septembrī. Parādnieka un Uzņēmuma nomas attiecību pamatā bija apstāklis, ka ēkā atradās Parādnieka iekārtas, kuras pēc nomas attiecību izbeigšanas bija nepieciešams izvest. Administratore pieļauj, ka gadījumā, ja iekārtas nebūtu atgūtas, varētu pastāvēt pamats vērtēt valdes atbildību par nomas līguma izbeigšanu un iekārtu atstāšanu nomātajās telpās. Tomēr, tā kā iekārtas tika atgūtas un realizētas maksātnespējas procesā, nav pamata valdes atbildības piemērošanai.
Arī šajā gadījumā Maksātnespējas kontroles dienests ņem vērā, ka turpinās Tiesvedība par uzņēmuma pāreju, kā arī Tiesvedība pret 1. Parādnieka pārstāvi. Maksātnespējas kontroles dienestam šā lēmuma sagatavošanas brīdī nav pamata apšaubīt Uzņēmuma kreditora prasījuma Parādnieka maksātnespējas procesā pamatotību un secīgi tiesas sprieduma, ar kuru pasludināts Parādnieka maksātnespēja process, pamatotību.
Izvērtējot minēto, secināms, ka Administratore spēj pamatot savu viedokli un tas nav pretrunā ar Parādnieka maksātnespējas procesa lietas apstākļiem. Līdz ar to secināms, ka Sūdzība daļā par Administratores rīcību, vērtējot ražošanas ēkas nomas līgumu turpinājumu, noraidāma.
[12.9] Par Sūdzībā izteikto pretenziju par Administratores rīcību, norādot mantas pārdošanas plānā nekorektu mantas vērtību, norādāms turpmākais.
Sūdzībā norādīts, ka Iesniedzējs jau iepriekš iebilda pret mantas pārdošanas plāna 2. redakcijā ietverto Parādnieka mantas novērtējumu, tas ir, pret iespējamu mantas vērtības neatbilstību faktiskajai tirgus situācijai. Neskatoties uz izteiktajiem iebildumiem, mantas pārdošanas plāna 2. redakcijā ietvertais mantas novērtējums netika būtiski koriģēts. Mantas realizācijas rezultātā iegūtie līdzekļi ir aptuveni deviņas reizes mazāki par sākotnēji norādīto vērtību.
Savukārt Administratore paskaidro, ka Parādnieka maksātnespējas procesā, lai izslēgtu jebkādas šaubas par Administratores veiktajām darbībām, mantas novērtēšanai tika pieaicināts sertificēts kustamās mantas vērtētājs. Administratore nevar ietekmēt vērtētāja darbu un noteiktās mantas vērtības. Administratore noraida jebkādas šaubas par mantas novērtējuma pamatotību un precizitāti.
Mantas pārdošanas plāna 2. redakcija sagatavota 2023. gada 26. septembrī, norādot neieķīlātās mantas[footnoteRef:83] vērtību kopsummā 133 030 euro. Savukārt 2025. gada 7. marta paziņojumā Administratore informēja kreditorus par nodomu atsavināt Parādnieka mantu par 15 000 euro. Tā kā Parādnieks ir PVN maksātājs, mantas vērtība papildus aplikta ar PVN un kopējā pirkuma maksa ir 18 150 euro. Administratores kārtējā darbības pārskatā Parādnieka maksātnespējas procesā par jūniju norādīts, ka maksātnespējas procesā jūnijā iegūti naudas līdzekļi 18 151 euro. [83:  Izņemot /Nosaukums I/ kapitāldaļas.] 

No minētā izriet, ka Iesniedzējam par minēto Administratores rīcību bija zināms jau 2025. gada jūlijā, tas ir, aptuveni pusgadu pirms Sūdzības iesniegšanas Maksātnespējas kontroles dienestā.
Likumdevējs paredzējis noteiktu kārtību administratora rīcības un lēmumu pārsūdzēšanai un termiņu sūdzību iesniegšanai, lai tādējādi nodrošinātu tiesisko noteiktību.
Sūdzība par savu likumisko tiesību aizskārumu Maksātnespējas kontroles dienestā iesniedzama triju mēnešu laikā no dienas, kad konstatēta administratora rīcība, ar kuru aizskartas parādnieka pārstāvja tiesības.[footnoteRef:84] [84:  Maksātnespējas likuma 176. panta otrā daļa.] 

Ievērojot minēto, iesniedzot Sūdzību 2026. gada 23. februārī, Iesniedzējs ir nokavējis Maksātnespējas likuma 176. panta otrajā daļā noteikto trīs mēnešu sūdzības iesniegšanas termiņu Sūdzības daļā par mantas pārdošanas plāna 2. redakcijā norādīto mantas vērtību un tās pārdošanas cenas nesakritību. Līdz ar to Sūdzība šajā daļā ir noraidāma.
[12.10] Par Sūdzībā izteikto pretenziju par Administratores rīcību, neinformējot kreditorus.
Kreditoru informēšana, ievērojot Maksātnespējas likumā nostiprināto atklātības principu[footnoteRef:85] un kreditoru informēšanas pienākumu[footnoteRef:86], nodrošina procesa caurskatāmību un uzticamību administratora veiktajām un plānotajām darbībām, kā arī dod iespēju kreditoriem sniegt atgriezenisko saiti, izteikt iebildumus.[footnoteRef:87] [85:  Maksātnespējas likuma 6. panta 7. punkts.]  [86:  Maksātnespējas likuma 81. pants.]  [87:  Maksātnespējas likuma 82. pants.] 

Administratoram ir pienākums ne tikai patstāvīgi izvērtēt parādnieka darījumus un prasību celšanas pamatu, bet arī sniegt informāciju kreditoriem par veikto izvērtējumu un plānotajām darbībām. Tādējādi vienlaikus tiek nodrošināta gan atklātība par procesā veicamajām darbībām parādnieka mantas atgūšanai, kas secīgi ietekmē parādnieka saistību izpildi, gan nodrošināta uzticamība administratora veiktajām un plānotajām darbībām. Līdz ar to tiek nodrošināta kreditoriem iespēja veikt administratora darbības kontroli un sniegt iebildumus.[footnoteRef:88] [88:  Skatīt arī Maksātnespējas kontroles dienesta informatīvo materiālu par atklātības principa nodrošināšanu maksātnespējas procesā. Pieejams: https://www.mkd.gov.lv/lv/informativie-materiali#informativs-materials-par-atklatibas-principa-nodrosinasanu-maksatnespejas-procesa] 

Vienlaikus Maksātnespējas likumā ir paredzēta kārtība, kas ļauj kreditoriem aktīvi iesaistīties maksātnespējas procesā, lūdzot administratoram sniegt ziņas par maksātnespējas procesa norisi.[footnoteRef:89] Līdz ar to kreditors var vērsties pie administratora ar informācijas pieprasījumu, norādot kādu informāciju vēlas saņemt. Proti, lai maksātnespējas procesa norise būtu efektīva un likumīga, ir nepieciešama maksātnespējas procesā iesaistīto personu savstarpēja likumiska un konstruktīva sadarbība. [89:  Maksātnespējas likuma 26. panta trešās daļas 2. punkts.] 

Tā kā Iesniedzēja kreditora prasījums ir iekļauts Parādnieka kreditoru prasījumu reģistrā, lai gan neatzīts, Iesniedzējam nav liegta informācija par Parādnieka maksātnespējas procesa norisi. Proti, no Parādnieka maksātnespējas procesa lietas neizriet, ka Administratore tikai tāpēc, ka Iesniedzēja kreditora prasījums ir neatzīts, liegtu Iesniedzējam ziņas par maksātnespējas procesa norisi vai atteiktos izvērtēt Iesniedzēja sniegtos iebildumus par Parādnieka maksātnespējas procesa norisi.
Vērtējot Sūdzībā un tās papildinājumos izteiktās pretenzijas, norādāms turpmākais.
Maksātnespējas kontroles dienests ņem vērā, ka Administratore 2026. gada 7. maija vēstulē /numurs/, tas ir, pēc Sūdzības un tās papildinājumu saņemšanas, informēja kreditorus par savu izvērtējumu. Minētais papildus apliecina Administratores vēlmi novērst iespējamo kreditoru interešu aizskārumu un ievērot atklātības principu.
[12.10.1] Par Administratores rīcību, neinformējot kreditorus par tiesvedību aktualitātēm norādāms turpmākais.
Sūdzībā norādīts, ka Administratore informēja kreditorus par Augstākās tiesas Senāta spriedumu Tiesvedībā pret 1. Parādnieka pārstāvi tikai 2025. gada 30. decembra Paziņojumā, lai gan spriedums pieņemts 2025. gada 1. augustā.
Lietā nav strīda, ka Administratores kārtējos darbības pārskatos bija norādes par Tiesvedību pret 1. Parādnieka pārstāvi, pat, ja tā nebija aktualizēta. Proti, Iesniedzējam bija zināms Tiesvedības pret 1 Parādnieka pārstāvi lietas numurs. Savukārt ziņas par iepriekš minēto Augstākās tiesas Senāta spriedumu Administratore ievadīja EMUS 2026. gada 5. martā, tas ir pēc Sūdzības iesniegšanas. Ziņas par aktualitātēm Tiesvedībā pret 1. Parādnieka pārstāvi secīgi atspoguļojās nākamajā Administratores kārtējā darbības pārskatā Parādnieka maksātnespējas procesā.
Izmantojot e‑lietas tīmekļu vietni, jebkurai personai, zinot lietas numuru, ir iespēja sekot tiesvedības gaitai[footnoteRef:90]. Maksātnespējas procesā iesaistītajām personām, tostarp kreditoriem, ir tiesības aktīvi sekot līdzi informācijai, kas saistīta ar procesa norisi. Minētais nozīmē, ka kreditori var ne tikai saņemt informāciju no administratora, bet arī paši proaktīvi meklēt informāciju, izmantojot pieejamos resursus, piemēram, tiešsaistes datubāzes. [90:  Tīmekļa vietne pieejama: https://elieta.lv/web/] 

Maksātnespējas kontroles dienests atzīst, ka, ievērojot Parādnieka maksātnespējas procesa sarežģītību un dokumentu apjomu, ir objektīvi iespējams cilvēciskais faktors (cilvēciskas kļūdas). Proti, pat ja Administratore no savas puses dara visu nepieciešamo, cilvēciskais faktors nav pilnībā izslēdzams.
Katrs gadījums ir izvērtējams individuāli, tostarp vērtējot, vai administratora pieļautās kļūdas vai neprecizitātes ir tādas, kas radījušas vai varēja radīt sekas, kā arī ietekmējušas parādnieka maksātnespējas procesa norisi. Maksātnespējas procesā iesaistītajām personām, konstatējot administratora pieļautas kļūdas, sākotnēji būtu jāvēršas pie administratora. Ja administrators nekavējoties novērš pieļautās neprecizitātes, nav pamata uzskatīt, ka administrators ir rīkojies apzināti, par ko būtu atzīstams normatīvo aktu pārkāpums.
Izvērtējot iepriekš minēto, tostarp iespējas e‑lietas tīmekļa vietnē pārliecināties par tiesvedības virzību, un piemērojot samērīguma principu, Maksātnespējas kontroles dienests Administratores rīcībā, savlaicīgi EMUS neievadot ziņas par Tiesvedības pret 1. Parādnieka pārstāvi, neatzīst pārkāpumu. Līdz ar to Maksātnespējas kontroles dienests Sūdzību šajā daļā noraida.
[12.10.2] Par Administratores rīcību, neinformējot kreditorus par Pieprasījumā sniegto ziņu izvērtējumu, par Administratores izvērtējumu par Parādnieka veiktajiem darījumiem un Parādnieka pārstāvju atbildību, tādējādi neinformējot kreditorus par Parādnieka maksātnespējas procesa norisi, norādāms turpmākais.
Maksātnespējas kontroles dienestam, ievērojot Iesniedzēja iesaisti Parādnieka maksātnespējas procesa norisē un Tiesvedībā par uzņēmuma pāreju, nav pamata uzskatīt, ka Iesniedzēja rīcībā nebūtu ziņas par Parādnieka maksātnespējas procesa norisi un Administratores vērtējumu par Parādnieka veiktajām darbībām.
Nav strīda, ka var pastāvēt viedokļu atšķirība par sniegto ziņu pietiekamību atkarībā no personas subjektīvās izpratnes. Savukārt tikai viedokļu nesakritība vēl nav pamats, lai administratora rīcībā atzītu pārkāpumu. 
Lietā nav strīda, ka Administratores kārtējos darbības pārskatos Parādnieka maksātnespējas procesā ir norādītas ziņas par tiesvedībām.
Maksātnespējas kontroles dienestā nav iesniegti pierādījumi, ka Iesniedzējs atkārtoti būtu lūdzis Administratorei sniegt ziņas par Parādnieka maksātnespējas procesa norisi, bet Administratore atteikusies tās sniegt.
Izvērtējot minēto, tostarp personas tiesības sūdzēties tikai par savu tiesību aizskārumu, Maksātnespējas kontroles dienests Sūdzību un tās papildinājumus šajā daļā noraida.
[12.10.3] Lietā nav strīda, ka Iesniedzējam ir zināms, ka Parādnieka maksātnespējas process turpinās vairāku tiesvedību dēļ.
Turklāt Tiesvedībā par uzņēmuma pāreju tiek risināts arī strīds par Iesniedzēja kreditora prasījuma pamatotību. Līdz ar to Parādnieka maksātnespējas procesā šobrīd nav zināms kreditoru sastāvs. Savukārt, kamēr nav zināms kreditoru sastāvs, Administratorei nav pamata sagatavot kreditoru prasījumu segšanas plānu.
Ievērojot minēto, secināms, ka nav pamatota arī Iesniedzēja pretenzija par viņa rīcībā neesošām ziņām par Administratores turpmāko rīcības plānu saistībā ar kreditoru prasījumu apmierināšanu Parādnieka maksātnespējas procesā.
[12.11] Par Sūdzībā izteikto pretenziju par Administratores rīcību, neizvērtējot bankas /bankas nosaukums/ Parādnieka norēķinu kontu izdrukas un par to neinformējot kreditorus, norādāms turpmākais.
Bankas konta pārskatos esošās informācijas analīze sniedz priekšstatu par parādnieka aktīvu samazināšanas pamatiem, tostarp par pārvaldes institūcijas rīcību. Līdz ar to parādnieka norēķinu kontu iegūšana, tajos esošās informācijas izpēte un analīze, ir daļa no inventarizācijas un mantas apzināšanas maksātnespējas procesā. No norēķinu kontā esošās informācijas ir iespējams konstatēt faktisko sabiedrības naudas plūsmu un tādējādi sākotnēji iegūt ziņas par darījumiem, kas var atšķirties no parādnieka grāmatvedībā atspoguļotā. Līdz ar to minētā informācija vērtējama kopsakarībā.[footnoteRef:91] [91:  Skatīt Maksātnespējas kontroles dienesta informatīvo materiālu "Parādnieka darījumu izvērtēšana maksātnespējas procesā". Pieejams: https://www.mkd.gov.lv/lv/informativie-materiali#paradnieka-darijumu-izvertesana-maksatnespejas-procesa] 

Saskaņā ar EMUS reģistrētiem datiem Administratores rīcībā kopš 2023. gada 28. septembra ir /bankas nosaukums/ Parādnieka norēķinu kontu izdrukas. Saskaņā ar Administratores sniegtajiem paskaidrojumiem, Administratorei nav nodoti Parādnieka dokumenti par pēdējiem trim gadiem pirms Parādnieka maksātnespēja procesa pasludināšanas.
Administratore Paskaidrojumos norāda, ka, ņemot vērā Administratorei pieejamo informāciju, nav konstatēti maksājumi, kas nebūtu saistīti ar Parādnieka saimniecisko darbību un kuru atprasīšana vai piedziņa būtu iespējama. Minētais norēķinu konts ir slēgts un tajā nav naudas līdzekļu.
Sūdzības papildinājumos Iesniedzējs norāda uz iespējamību, ka Parādnieks, izmantojot bankas /bankas nosaukums/ Parādnieka norēķinu kontu, ir sedzis Uzņēmuma saistības. Līdz ar to Iesniedzēja ieskatā ir izvērtējams, vai maksātnespējas procesa pieteikums nebija balstīts uz formāli pastāvošu, bet faktiski jau izpildītu saistību.
Iepazīstoties ar Parādnieka norēķinu konta izdrukām, Maksātnespējas kontroles dienestam šā lēmuma sagatavošanas brīdī nav pamata uzskatīt, ka Administratore nebūtu izvērtējusi norēķinu konta izdrukās pieejamās ziņas kopsakarā ar Administratores rīcībā esošajiem Parādnieka grāmatvedības dokumentiem.
Papildus vēršama uzmanība, ka Iesniedzējam ir tiesības nepieciešamības gadījumā vērsties pie Administratores ar lūgumu nodrošināt iespēju iepazīties ar maksātnespējas procesa lietu. Vienlaikus vēršama uzmanība, ka informācijas atklātības princips nav absolūts (skatīt arī šā lēmuma 12.13. punktu). Līdz ar to Administratorei ir tiesības, izvērtējot informācijas izsniegšanas pieļaujamību, tostarp tās izpaušanas ietekmi uz maksātnespējas procesa norisi un maksātnespējas procesā iesaistīto personu iespējamo interešu aizskārumu, atteikties izsniegt vai uzrādīt noteiktus dokumentus.
Papildus vēršama uzmanība, ka persona savas tiesības uz informāciju drīkst izmantot atbilstoši to būtībai, kas nozīmē arī godprātīgu to izmantošanu[footnoteRef:92], lieki nekavējot maksātnespējas procesa norisi. [92:  Skatīt, piemēram, Civillikuma 1. pantu un  Senāta 2013. gada 20. novembra rīcības sēdes lēmumu lietā Nr. SKA-933/2013.] 

Līdz ar to secināms, ka Sūdzība ar tās papildinājumiem šajā daļā ir noraidāma.
[12.12] Par Sūdzībā izteikto pretenziju par Administratores rīcību, neizvērtējot dividenžu izmaksu atbilstību normatīvo aktu prasībām, norādāms turpmākais.
Dividendes ir privāttiesību institūts, un to saņemšana ir viena no kapitālsabiedrības dalībnieka pamattiesībām[footnoteRef:93], ka arī pieder privāttiesību kategorijai. Noteicošais dividenžu izmaksā ir tas privāttiesiskais apstāklis, vai dalībnieku vairākumam, kurš nepieciešams attiecīgā lēmuma pieņemšanai, nav iebildumu pret gada pārskatu un peļņas sadali, kā arī, vai nepastāv Komerclikuma 182. panta trešajā daļā noteiktais ierobežojums. [93:  Komerclikuma 186. panta trešā daļa.] 

Līdz ar to dividenžu izmaksa, lai gan tā objektīvi samazina sabiedrības mantu, pati par sevi nav uzskatāma par sabiedrības zaudējumu[footnoteRef:94]. Par zaudējumu tā būtu uzskatāma, ja izmaksas rezultātā radītais mantas samazinājums būtu tiesiski neattaisnojams, piemēram, izmaksa bez dalībnieku sapulces lēmuma, izmaksāta lielāka summa nekā noteikts lēmumā, sabiedrībai pārskata gada noslēgumā pašu kapitāls ir mazāks par sabiedrības pamatkapitālu u. tml.[footnoteRef:95]  [94:  Komerclikuma 169. pants.]  [95:  Skatīt Senāta 2016. gada 16. decembra spriedumu lietā Nr. SKC-353/2016, C30821212, 9. punktu.] 

Iesniedzējs Sūdzībā norāda uz 2019. gadā izmaksātām dividendēm Parādnieka dalībniekiem, tostarp personām, kuras šobrīd ir iekļautas sankciju sarakstos. Par minēto liecina Parādnieka 2019. gada pārskata dati.
Saskaņā ar Administratores sniegtajiem paskaidrojumiem, pamatojoties uz 2019. gada 4. aprīļa dalībnieku sapulces protokolu 2019. gada maijā veiktas dividenžu izmaksas dalībniekiem par 2011.–2017. gadu, tostarp maksājumi veikti /pers. G/, kura OFAC sankciju sarakstā iekļauta tikai 2023. gada 9. augustā, tas ir, četrus gadus pēc dividenžu izmaksas. Turklāt publiski pieejamajā Parādnieka 2019. gada pārskatā norādīts, ka pārskata gada beigās parādnieka pašu kapitāls bija 540 244 euro. Līdz ar to Administratores ieskatā nav konstatējami Komerclikuma 182. panta trešajā daļā minētie šķēršļi dividenžu izmaksai.
Administratores ieskatā Iesniedzēja prasījums pamatoti netika atspoguļots Parādnieka grāmatvedības reģistros, ko apliecina /tiesas nosaukums/ 2024. gada 27. decembra spriedums Tiesvedībā par uzņēmuma pāreju par Iesniedzēja prasības noraidīšanu.
Arī šajā gadījumā Maksātnespējas kontroles dienests ņem vērā, ka turpinās Tiesvedība par uzņēmuma pāreju, kuras ietvaros tiek vērtēta arī Iesniedzēja kreditora prasījuma esamība. Tādējādi pirms nav izšķirts minētais strīds, nav iespējams ne apliecināt, ne noliegt, ka Iesniedzēja kreditora prasījumam bija jābūt iekļautam Parādnieka gada pārskatā. Secīgi nav iespējams nepārprotami secināt, vai dividendes ir izmaksātas tiesiski.
Izvērtējot minēto, Maksātnespējas kontroles dienestam nav pamata Administratores rīcībā, vērtējot dividenžu izmaksu atbilstību normatīvo aktu prasībām, atzīt pārkāpumu. Līdz ar to Sūdzība un tās papildinājumi šajā daļā ir noraidāma.
[12.13] Par Administratores rīcību, neinformējot Iesniedzēju par vēršanos tiesībaizsardzības institūcijās, tostarp saistībā ar Novēršanas likuma un sankciju prasībām, norādāms turpmākais.
Maksātnespējas likumā nostiprinātais atklātības princips[footnoteRef:96] nav absolūts. Vērtējams, vai pieprasītās informācijas uzrādīšana un izsniegšana varētu kaitēt parādnieka, kreditoru vai trešo personu likumīgajām interesēm. [96:  Maksātnespējas likuma 6. panta 7. punkts.] 

Proti, atklātības princips nenoteic obligātu pienākumu administratoram maksātnespējas procesa ietvaros padarīt pieejamu jebkura veida informāciju. Administratoram, izvērtējot, kāda saturu informācija ir nododama kreditoriem vai parādnieka pārstāvjiem, vispirms jāizvērtē šādas rīcības ietekme uz efektīva maksātnespējas procesa norisi.[footnoteRef:97] [97:  Skatīt, piemēram, Rīgas pilsētas tiesas 2026. gada 9. februāra lēmumu lietā Nr. C770982726.] 

Vēršama arī uzmanība, ka normatīvajos aktos ir noteiktas ziņas, kuru izpaušana ir aizliegta ar likumu[footnoteRef:98]. Pretējā gadījumā var tikt traucēta Valsts policijas un citu institūciju izmeklēšanas darbības patiesības noskaidrošanā. [98:  Skatīt, piemēram, Krimināllikuma 304. pantu, Novēršanas likuma 38. pantu.] 

No Parādnieka maksātnespējas procesa lietas materiāliem izriet, ka Administratore sadarbojas ar tiesībaizsardzības institūcijām un citām iestādēm, sniedzot nepieciešamās ziņas.
Saistībā ar Iesniedzēja viedokli, ka Administratore, iespējams, neievēro Novēršanas likuma un Starptautisko un Latvijas Republikas nacionālo sankciju likuma prasības, norādāms turpmāk minētais.
Novēršanas likuma subjekti, tostarp administrators un Maksātnespējas kontroles dienests, nav tiesīgs izpaust trešajām personām ziņas, kas saistītas ar ziņošanas par aizdomīgu darījumu pienākumu izpildi.[footnoteRef:99] Tādējādi arī Administratorei nav tiesības maksātnespējas procesā iesaistītajām personām sniegt šādas ziņas. [99:  Novēršanas likuma38. panta pirmā daļa.] 

Maksātnespējas kontroles dienests, pamatojoties uz Novēršanas likuma 45. panta pirmās daļas 10. punktu un 77. panta pirmo daļu, ir veicis pārbaudi Parādnieka maksātnespējas procesā, vērtējot Administratores rīcību Novēršanas likuma un Starptautisko un Latvijas Republikas nacionālo sankciju likuma prasību nodrošināšanā.
Izvērtējot minēto secināms, Sūdzība un tās papildinājumi daļā par Administratores rīcību saistībā ar iespējamu noziedzīgu nodarījumu izvērtējumu ir noraidāma. 
[12.14] Vienlaikus Maksātnespējas kontroles dienests dara zināmu, ka Sūdzībā sniegtā informācija tiek ņemta vērā un tā nepieciešamības gadījumā tiks izmantota, veicot Administratores uzraudzību.
Tāpat Maksātnespējas kontroles dienests vērš uzmanību, ka lēmuma pieņemšana, izskatot sūdzību, neierobežo Maksātnespējas kontroles dienestu veikt uzraudzību un izdarīt citus secinājumus, noskaidrojot papildu informāciju.
[13] Izvērtējot minēto un pamatojoties uz norādītajām tiesību normām, kā arī Maksātnespējas likuma 174.1 panta 2.punktu, 175. panta pirmās daļas 2. punktu, 176. panta pirmo, otro un trešo daļu,
nolēmu:

1. Atzīt, ka maksātnespējas  procesa administratore /Administrators/, /amata apliecības numurs/, /SIA “Nosaukums A”/, /reģistrācijas numurs/, maksātnespējas procesā, savlaicīgi nesniedzot atbildi uz /pers. A/ iebildumiem, nav ievērojusi Maksātnespējas likuma 6. panta 7. punkta, 26. panta trešās daļas 2. punkta un 83. panta 1. punkta prasības.
2. Pārējā daļā /pers. A/ 2026. gada 20. februāra sūdzību un tās 2026. gada 19. marta papildinājumus par maksātnespējas procesa administratores /Administrators/, /amata apliecības numurs/, rīcību /SIA “Nosaukums A”/, /reģistrācijas numurs/, maksātnespējas procesā noraidīt.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību.

